
DECRETUM 

Christi mysterium celebrans, Ecclesia beatam Virgi¬ 
nem Mariam saepe venerabunda commemorat, Filio intime 
devinctam: recolit enim mulierem novam quae, Christi mor¬ 
tis intuitu, in ipsa conceptione sublimiore modo est re¬ 
dempta; matrem quae, Spiritus Sancti virtute, Filium vir- 
ginaliter genuit; discipulam quae Magistri verba sedula in 
corde suo custodivit; Redemptoris sociam quae, ex divino 
consilio, operi Filii generose totam se devovit. 

In beata Virgine agnoscit quoque Ecclesia superemi¬ 
nens atque singulare membrum omni copia exornatum 
virtutum; eam a Christo in ara crucis matrem sibi concre¬ 
ditam pio prosequitur amore eiusque patrocinium indesi¬ 
nenter postulat; eam in itinere fidei et in aerumnis vitae 
comitem ac sororem profitetur; in ea, iam in caelesti regno 
apud Filium locata, imaginem futurae suae gloriae laeta con¬ 
templatur. 

Cum autem Patres, in Concilio (Ecumenico Vaticano II 
congregati, doctrinam de beata Maria Virgine in mysterio 
Christi et Ecclesiae altius pervestigassent et principia et 
normas de instauranda liturgia edidissent, Ecclesiae parti¬ 
culares et plurima Instituta religiosa Propria missarum 
recognoverunt, monumenta liturgica adeuntes, Sanctorum 
Patrum tum Orientis tum Occidentis scripta consideran¬ 
tes, magisterii ecclesiastici documenta meditantes, anti¬ 
qua denique cum novis sapienter componentes. Quo in- 

staurationis opere evenit ut missae quoque de beata Maria 
Virgine vel accurate recenserentur atque emendarentur vel 
ex novo conficerentur. 

Itaque petentibus compluribus pastoribus et fidelibus 
ac potissimum sanctuariorum marialium rectoribus, oppor¬ 
tunum visum est ex iis missarum formulariis, quorum mul¬ 
ta doctrina, pietate textuumque momento pollent, nonnulla 
in unum colligere et per anni circulum apte distribuere, 
ut ope quoque huius instrumenti liturgici genuina pietas 
tum communitatum tum singulorum fidelium erga Matrem 
Domini foveretur. 

Hanc Collectionem missarum de beata Maria Virgine, 
quae veluti appendix Missalis Romani haberi potest. Sum¬ 
mus Pontifex Ioannes Paulus II Auctoritate Sua Apostoli- 
ca approbavit evulgarique iussit. 

Quapropter haec Congregatio pro Cultu Divino, de spe¬ 
ciali mandato eiusdem Summi Pontificis, Collectionem mis¬ 
sarum de beata Maria Virgine publici iuris facit, quae, lin¬ 
gua latina exarata, statim ac prodierit vigere incipiet; lin¬ 
guis autem vernaculis, cum interpretationes a Sede Aposto- 
lica sint recognitae, a die quem Conferentiae Episcoporum 
statuerint. 

Contrariis quibuslibet minime obstantibus. 

Datum Romae, ex aedibus Congregationis pro Cultu Di¬ 
vino, die 15 augusti 1986, in sollemnitate Assumptionis bea¬ 
tae Mariae Virginis. 

Augustinus Card. Mayer 
Prcefectus 

© Vergilius Noe 

Archiep. tit. Voncariensis 
a Secretis 



PRJENOTANDA 




1. Concilium Vaticanum II in Constitutione dogmatica de Ec¬ 
clesia Lumen gentium, cum exposuerit doctrinam catholicam de 
natura venerationis sanctae Mariae, Christi matri, tribuendae, « omnes 
Ecclesiae filios admonet, ut cultum, praesertim liturgicum, erga 
beatam Virginem generose foveant »} Eadem oecumenica Synodus 
in Constitutione de sacra liturgia Sacrosanctum Concilium, illus¬ 
trat quid Ecclesia universalis cultum liturgicum beatae Virgini red¬ 
dens spectet et sentiat: « In [...]annuo mysteriorum circulo ce¬ 
lebrando, sancta Ecclesia beatam Mariam Dei Genitricem cum pe¬ 
culiari amore veneratur, quae indissolubili nexu cum Filii sui opere 
salutari coniungitur; in qua praecellentem Redemptionis fructum 
miratur et exaltat, ac veluti in purissima imagine, id quod tota 
esse cupit et sperat cum gaudio contemplatur». 1 2 

2. Sedes Apostolica, sacrosancti Concilii oecumenici Vaticani II 
adhortatione impulsa et saeculari Ecclesiae usu ac sapientia ducta, 
pietati erga Deiparam recte promovendae alacrem dedit operam. 
Quare in liturgia Romana veneratio erga beatam Virginem Mariam, 
cuius memoria composite inseritur anni liturgici circulo, 3 multis 
ac miris modis exprimitur. 

3. Liturgia Romana enim, iuxta ordinationem Calendarii Gene¬ 
ralis, haud raro per annum liturgicum opportunitatem fidelibus 
praebet commemorandi beatae Mariae Virginis participationem mys¬ 
terio salutis. Praeclara autem testimonia pietatis erga Matrem Do¬ 
mini non solum in Missali Romano et in Liturgia Horarum inve¬ 
niuntur, sed et in aliis libris liturgicis, qui peculiares continent ce¬ 
lebrationes ad humilis gloriosaeque Christi Matris memoriam re¬ 
colendam. 4 


I. Beata Virgo Maria in celebratione Christi mysterii 

4. Liturgia per sacra signa opus salutis celebrat, quod Deus 
Pater per Christum in Spiritu Sancto perfecit. Salus autem quam 
Deus Pater indesinenter operatur: 

— a Patriarchis et Prophetis est nuntiata. « Veteris Testamenti 
oeconomia ad hoc potissimum disposita erat, ut Christi universo- 


1 N. 67: A.A.S. 57 (1965) p. 65. 

2 N. 103: A.A.S. 56 (1964) p. 125. 

3 Cf. Paulus VI, Adhortatio apostolica Marialis cultus, n. 2.: A.A.S. 66 (1974) 
p. 117. 

4 Cf. ex. gr. Rituale Romanum, De Benedictionibus, Editio Typica. Typis Po- 
lyglottis Vaticanis mcmlxxxiv, cap. XXIX, II. Ordo benedictionis imaginis beatce 
Maria Virginis, nn. 1004-1017, pp. 382-388; Ordo coronandi imaginem beatce Marue 
Virginis, Editio Typica. Typis Polyglottis Vaticanis mcmlxxxi. 

rum redemptoris Regnique messianici adventum praepararet, pro¬ 
phetice nuntiaret (cf. Lc 24, 44; Io 5, 39; 1 Petr 1, 10) et variis typis 
significaret (cf. 1 Cor 10, 11) »; 5 

— in Christo Iesu autem plene est patefacta. Iesus, Filius Dei, 
in sinu Virginis Nazarethanae humanam assumpsit naturam et Me¬ 
diator factus est novi et aeterni Foederis. In Paschatis enim mys¬ 
terio homines Patri reconciliavit (cf. Coi 1, 22; 2 Cor 5, 18-19) et, 
Spiritu adoptionis super eos effuso (cf. Rom 8, 15-12; Gal 4, 5-6), sibi 
intime sociavit ut in spiritu et veritate (cf. Io 4, 23) cultum ac¬ 
ceptum Patri redderent; 

— in « tempus Ecclesiae » producitur, per Evangelii nuntium et 
sacramentorum celebrationem (cf. Mt 28, 18-20), quae efficiunt ut 
per saecula homines verbo salutis adhaereant et paschali inserantur 
mysterio; 

— in altero vero Christi glorioso adventu omnino perficietur (cf. 
Mt 24, 30; Act 1, 11), cum Christus, morte devicta, omnia sibi subi- 
ciet et Regnum Patri tradet (cf. 1 Cor 15, 24-28). 

5. Ecclesia, in sacris mysteriis exsequendis, totum atque inte¬ 
grum opus salutis celebrat; praeterita celebrando praesentia quo¬ 
dammodo efficit et in « mystico hodie » 6 salutem fidelium operatur, 
qui dum in terris peregrinantur futuram inquirunt Civitatem (cf. 
Hebr 13, 14). 

Beata Maria autem quae, ex divino consilio, propter Christi et Ec¬ 
clesiae mysterium « in historiam salutis intime est ingressa », 7 diversis 
mirisque modis vitae Christi mysteriis active interfuit. 

6. Missae de beata Virgine vim et sensum trahunt ex eius intima 
participatione historiae salutis. Ecclesia enim Matris Domini mu¬ 
nus in opere redemptionis commemorans aut privilegia recolens, 
facta salutis in primis celebrat quibus beata Virgo, ex salvifico Dei 
consilio, interfuit intuitu mysterii Christi. 


In missis de sancta Maria 

actio Dei pro hominum salute celebratur 

7. Ex quibus factis salutis Ecclesia, anno liturgico ineunte, cele¬ 
brat opus Dei in Redemptoris Matre praeparanda, in qua, « post diu¬ 
turnam exspectationem promissionis complentur tempora et nova 


5 Concilium Vaticanum II, Constitutio dogmatica de divina revelatione, Dei 
verbum, n. 15: A.A.S. 58 (1966) p. 825. 

6 Cf. ex. gr. Liturgia Horarum, die 25 decembris in Nativitate Domini, II Vesp. 
ant. ad Magnificat; die 6 ianuarii in Epiphania Domini, II Vesp. ant. ad Magnificat; 
die 2 februarii in Praesentatione Domini, II Vesp. ant. ad Magnificat; feria V post 
dominicam VI Paschae in Ascensione Domini, II Vesp. ant. ad Magnificat; dominica 
Pentecostes, II Vesp. ant. ad Magnificat. 

7 Concilium Vaticanum II, Constitutio dogmatica de Ecclesia, Lumen gentium, 
n. 65: A.A.S. 57 (1965) p. 64. 

instauratur oeconomia ». 8 Deus enim gratia sua in Mariam super¬ 
venit eamque a primo instanti suae Conceptionis ab omni peccati 
labe praeservavit, Spiritus Sancti donis replevit ac deinceps indesi¬ 
nenter obtexit amore, « magna » ei faciens (cf. Lc 1, 49) intuitu ho¬ 
minum salutis. 

8. Sed et interventum Dei Ecclesia celebrat in Verbi incarna¬ 
tione, in Christi nativitate, in eius manifestatione pastoribus, pri¬ 
mitiis Ecclesiae ex Iudaeis (cf. Lc 2, 15-16), et magis, primitiis Ec¬ 
clesiae ex Gentibus (cf. Mt 2, 1-12), necnon in aliis Salvatoris in¬ 
fantiae momentis. Quibus factis salutis Maria intime est sociata; 
unde complura missarum formularia, ex quibus haud pauca ve¬ 
nerabili pollent antiquitate et vi liturgica, dum mysteria Christi 
infantiae celebrant participationem quoque Matris eius recolunt 
atque illustrant. 

9. Vitam autem publicam Salvatoris, in qua Deus Pater mira¬ 
biliter operatus est, ritu liturgico celebrans. Ecclesia recolit quo¬ 
que beatam Virginem, « quae mysteriis Christi interfuit ». 9 Nam 
« in vita publica Iesu, Mater eius signanter apparet, in initio qui¬ 
dem, cum ad nuptias in Cana Galilaeae, misericordia permota, ini¬ 
tium signorum Iesu Messiae intercessione sua induxit (cf. Io 2, 
1-11). In decursu praedicationis eius suscepit verba, quibus Fi¬ 
lius, Regnum ultra rationes et vincula carnis et sanguinis extol¬ 
lens, audientes et custodientes verbum Dei, sicut ipsa fideliter fa¬ 
ciebat (cf. Lc 2, 19 et 51), beatos proclamavit (cf. Mc 3, 15 par; Lc 
11, 27-28) ». 10 

10. Quae vero in Christi paschali mysterio a Deo facta sunt. Ec¬ 
clesia potissimum celebrat, et celebrando invenit Matrem Filio 
intime sociatam: in Filii passione beata Virgo « vehementer cum 
Unigenito suo condoluit et sacrificio eius se materno animo so¬ 
ciavit, victimae de se genitae immolationi amanter consentiens »; 11 
in eius resurrectione superna repleta est laetitia; n post eius in 
caelum ascensionem in cenaculo una cum Apostolis et primis disci¬ 
pulis orans, imploravit «donum Spiritus, qui in Annuntiatione 
ipsam iam obumbraverat ». 13 


8 Ibid., n. 55: A.A.S. 57 (1965) p. 60. 

9 Ibid., n. 66: A.A.S. 57 (1965) p. 65. 

10 Ibid., n. 58: A.A.S. 57 (1965) p. 61. 

11 Ibid., n. 58: A.A.S. 57 (1965) p. 61. 

12 Cf. Liturgia Horarum, Commune beatae Mariae Virginis, I et II Vesp., Preces 
(formularium alterum). 

13 Concilium Vaticamum II, Constitutio dogmatica de Ecclesia, Lumen gentium, 
n. 59: A.A.S. 57 (1965) p. 62. 

De Christi prcesentia 
in celebrationibus Uturgicis 

11. Post gloriosam Christi ascensionem, opus salutis per litur- 
giae praesertim celebrationem continuatur, quae non immerito tem¬ 
pus ultimum historiae salutis habetur. In liturgia enim Christus 
multimode praesens adest: 14 ut caput, quod coetui cultuali praeest, 
cuius membra regali dignitate exornantur; magister, qui evange- 
lium salutis adhuc proclamat; sacerdos, qui offert sacrificium no¬ 
vae legis et sua virtute in sacramentis agit; mediator, qui pro ho¬ 
minibus Deum Patrem indesinenter interpellat (cf. Hebr 7, 25); 
frater primogenitus (cf. Rom 8, 29), qui innumerabilium fratrum 
vocibus vocem suam iungit. 

Fideles autem, verbo fidei adhaerentes et liturgicis celebrationibus 
« in Spiritu » participantes, Salvatori occurrunt et eventui salvifico 
vitaliter inseruntur. 

12. Item beata Virgo, gloriose in caelum assumpta atque apud 
Filium, Regem regum et Dominum dominorum (cf. Ap 19, 16) exal¬ 
tata, salutiferum munus a Deo Patre sibi commissum « non depo¬ 
suit, sed multiplici intercessione sua pergit in aeternae salutis donis 
nobis conciliandis ». 15 Ecclesia autem quae, propter vincula quibus 
cum Maria nectitur, cum ipsa et sicut ipsa « Christi mysterium vi¬ 
vere vult », 16 iugiter experitur beatam Virginem indesinenter, sed 
praesertim in sacra liturgia, sibi matrem et adiutricem adesse. 

13. Liturgia enim suapte natura miro modo fovet, perficit atque 
exprimit communionem non solum cum Ecclesiis toto orbe dif¬ 
fusis, sed et cum caelestibus incolis, cum Angelis et Sanctis, et 
in primis cum gloriosa Dei Genetrice. 

Itaque Ecclesia, cum beata Virgine intime communicans, 17 eiusque 
referens pietatis sensus, 18 celebrat divina mysteria, quibus « Deus 
perfecte glorificatur et homines sanctificantur»: 19 

— eius sociata voci Deum Patrem benedicit eiusque grato ma¬ 
gnificat praeconio; 20 


14 Cf. Concilium Vaticanum II, Constitutio de sacra liturgia, Sacrosanctum 
Concilium, nn. 6-7: A.A.S. 56 (1964) pp. 100-101. 

15 Concilium Vaticanum II, Constitutio dogmatica de Ecclesia, Lumen gentium, 
n. 62: A.A.S. 57 (1965) p. 63. 

16 Paulus VI, Adhortatio apostolica Marialis cultus, n. 11: A.A.S. 66 (1974) p. 124. 

17 Cf. Missale Romanum, Prex eucharistica I seu Canon Romanus, Communi¬ 
cantes. 

18 Cf. Paulus VI, Adhortatio apostolica Marialis cultus, nn. 16-20: A.A.S. 66 
(1974) pp. 128-132. 

19 Concilium Vaticanum II, Constitutio de sacra liturgia. Sacrosanctum Conci¬ 
lium, n. 7: A.A.S. 56 (1964) p. 101. 

20 Cf. Missale Romanum, die 31 maii in Visitatione beatae Mariae Virginis, Col¬ 
lecta; ibid.. Praefatio II de beata Maria Virgine. 

— cum ipsa cupit verbum Dei audire et assidue in corde conferre; 21 

— cum ipsa paschalis Christi mysterii consors fieri exoptat 22 et 
eius redemptionis operi sociari; 23 

— eam cum Apostolis in cenaculo orantem imitata, Sancti Spi¬ 
ritus donum indesinenter implorat; 24 

— eius deprecationem invocat, sub eius praesidium confugit, 25 eam 
precatur ut fidelium plebem visitet ac gratiarum repleat donis; 26 

— cum ea, gressus suos tuente benigna, Christo fiducialiter oc¬ 
currit 27 

De vi exemplari beat ce Virginis 
in celebrationibus liturgicis 

14. Liturgia, cui mira vis inest praeterita revocandi eaque prae¬ 
sentia efficiendi, fidelium oculis persaepe proponit Virginis Na- 
zarethanae imaginem, quae « semetipsam ut Domini ancillam per¬ 
sonae et operi Filii sui totaliter devovit, sub ipso et cum ipso, 
mysterio redemptionis inserviens ». 28 

Quare, praesertim in actionibus liturgicis. Mater Christi tamquam 
« exemplar virtutum » 29 et fidelis cooperationis operi salutis prae¬ 
fulget. 

15. Liturgia, e Sanctis Patribus doctrinam et sermonem mutua¬ 
ta, vim exemplarem, quae beatae Virgini inest, pluribus modis 
exprimit: tum eam exemplar vocans, praesertim cum vult eius 
sanctitatem in lucem proferre et tamquam fidelem ancillam Do¬ 
mini (cf. Lc 1, 38; 2, 48) et perfectam Christi discipulam fidelibus 
proponere; tum figuram eam appellans, cum monere exoptat con¬ 
versationem sanctae Mariae — virginis sponsae matris — vitam Ec¬ 
clesiae effingere eiusque gressus in itinere fidei et in Domini se¬ 
quela dirigere; tum denique eam imaginem dicens, ut pateat Ec¬ 
clesiam in beata Virgine, iam perfecte Filio configurata, cum gau- 


21 Cf. Rituale Romanum, De Benedictionibus, cap. IV, Ordo benedictionis pro 
coetu ad catechesim vel orationem faciendam congregato, Preces, n. 383, p. 147. 

22 Cf. Missale Romanum, die 15 septembris, inemoria beatae Mariae Virginis Per¬ 
dolentis, Collecta; Rituale Romanum, De Benedictionibus, cap. XXXIV, Ordo bene¬ 
dicendi stationes « Vice crucis », Preces, n. 1108, p. 422. 

23 Cf. Missale Romanum, Missa votiva de beata Maria Ecclesiae Matre, Super 
oblata. 

24 Cf. ibid., Praefatio. 

25 Cf. Liturgia Horarum, Ant. finalis ad beatam Mariam Virginem, Sub tuum 
prcesidium. 

26 Cf. Liturgia Horarum, die 31 maii in Visitatione beatae Mariae Virginis, Hymnus 
ad Officium lectionis, Veni, prcecelsa Domina. 

27 Cf. Missale Romanum, Missa votiva de beata Maria Ecclesiae Matre, Praefatio. 

28 Concilium Vaticanum II, Constitutio dogmatica de Ecclesia, Lumen gentium, 
n. 56: A.A.S. 57 (1965) p. 60. 

29 Ibid., n. 65: A.A.S. 57 (1965) p. 64. 

dio contemplari « veluti in purissima imagine, id quod ipsa tota 
esse cupit et sperat ». 30 

16. Quare Ecclesia in sacra liturgia fideles ad beatam Virginem 
imitandam invitat in primis propter fidem et oboedientiam qua 
consilio salutis amanter adhaesit. In hymnis autem et textibus 
euchologicis ampla et pulchra series exhibetur virtutum, quas 
Ecclesia, per saecula, Spiritu Sancto ducta, in Christi Matre invenit 
orando et contemplando didicit. 

17. Vis exemplaris beatae Virginis in ipsa actione liturgica elu¬ 
cens fideles impellit Matri se conformari quo Filio plenius se con¬ 
forment. Sed et eos impellit Christi mysteria celebrare iisdem 
pietatis sensibus, quibus ipsa Filii nativitati et epiphaniae, morti 
et resurrectioni participavit. Eos urget scilicet verbum Dei sollicite 
custodire et diligenter conferre; Deum exsultanter laudare eique 
laetanter gratias agere; fideliter Deo ac fratribus inservire et seipsos 
generose offerre; perseveranter orare et implorare fidenter; mise¬ 
ricordes et humiles se exhibere; legem Domini colere eiusque vo¬ 
luntatem amplecti; in omnibus et super omnia Deum diligere; ve¬ 
nienti Domino vigilanter occurrere. 

18. In celebratione missarum de sancta Maria presbyteri et om¬ 
nes qui munere pastorali funguntur in primis studeant fideles mo¬ 
nere sacrificium eucharisticum memoriale esse Christi mortis et 
resurrectionis eosque impellere ad illud actuose et plene partici¬ 
pandum; minime vero praetermittant vim exemplarem ostendere a 
sancta Maria manantem, quae multum valet ad fideles sanctificandos. 


II. De « Collectionis missarum » natura 

19. Collectio missarum de beata Maria Virgine, a Summo Ponti¬ 
fice Ioanne Paulo II prbbata et a Congregatione pro Cultu Divino 
promulgata, hoc in primis spectat ut, in cultu beatae Virgini Mariae 
tribuendo, celebrationes foveantur quae polleant doctrina, argu¬ 
mentorum commendentur varietate et rite commemorent facta sa¬ 
lutis a Domino Deo in beata Virgine patrata, intuitu Christi et 
Ecclesiae mysterii. 

20. « Collectio missarum » componitur magna ex parte e formu¬ 
lariis missarum de sancta Maria, quae in Propriis missarum Eccle¬ 
siarum particularium vel Institutorum religiosorum vel in ipso 
Missali Romano vigent. 


30 Concilium Vaticanum II, Constitutio de sacra liturgia. Sacrosanctum Con¬ 
cilium, n. 103: A.A.S. 56 (1964) p. 125; cf. Missale Romanum, die 15 augusti in 
Assumptione beatae Mariae Virginis, Praefatio. 

21. « Collectio missarum » destinatur in primis: 

— sanctuariis marialibus, ubi missae de sancta Maria frequenter 
celebrantur, servatis iis quae infra nn. 29-33 statuuntur; 

— communitatibus ecclesialibus quae, sabbatis temporis « per an¬ 
num », missam de beata Maria Virgine celebrare exoptant, servatis 
iis quae infra n. 34 statuuntur. 

Usus autem « Collectionis missarum », ut infra n. 37 dicitur, per¬ 
mittitur diebus quibus, secundum Institutionem generalem Mis- 
salis Romani, 31 « missae ad libitum » celebrari possunt. 

22. Promulgatio Collectionis missarum de beata Maria Virgine 
nullam mutationem inducit in Calendarium Romanum Generale, 
die 21 martii 1969 promulgatum, aut in Missale Romanum, iterum 
typice editum die 27 martii 1975, aut in Ordinem Lectionum Mis- 
sce, die 21 ianuarii 1981 iterum editum, aut denique in vigentem 
rubricarum disciplinam. 


III. De « Collectionis missarum » structura 

23. Ecclesia per anni circulum totum Christi mysterium com¬ 
posite celebrat: ab aeterna praedestinatione, qua Christus, Verbum 
incarnatum, principium et caput, finis et plenitudo exsistit hu¬ 
mani generis totiusque creationis, usque ad alterum eius glorio¬ 
sum adventum, cum omnia in eo perficientur « ut sit Deus omnia 
in omnibus » (1 Cor 15, 28). 32 

24. Cum vero beata Virgo arctissimo vinculo mysterio Christi 
sit coniuncta, Collectio missarum de beata Maria Virgine est dis¬ 
posita secundum anni liturgici ordinationem. Unde quadraginta 
sex formularia « Collectionis », ratione in primis habita mysterii 
quod celebrant, in tempora anni liturgici sunt distributa: in tem¬ 
pus Adventus (tria formularia), in tempus Nativitatis (sex formu¬ 
laria), in tempus Quadragesimae (quinque formularia), in tempus 
Paschatis (quattuor formularia), in tempus « per annum » (duode¬ 
triginta formularia). 

Formularia autem temporis « per annum » in tres sectiones sunt 
dispertita, quarum prima undecim formularia continet ad memo¬ 
riam Deiparae celebrandam sub titulis e Sacra Scriptura praeser¬ 
tim deductis vel eius cum Ecclesia nexum ostendentibus; secunda 
novem formularia exhibet ad memoriam Matris Domini colendam 


31 Cf. n. 316 c). 

32 Cf. Concilium Vaticanum II, Constitutio de sacra liturgia, Sacrosanctum Con¬ 
cilium, n. 102: A.A.S. 56 (1964) p. 125; Calendarium Romanum Generale, Editio Ty¬ 
pica. Typis Polyglottis Vaticanis mcmlxix, cap. I. De anno liturgico, n. 1, p. 11. 


2 (Coli. Miss.) 

sub titulis qui eius cooperationem vitae spiritali fidelium fovendae 
significant; tertia octo formularia proponit ad memoriam sanctae 
Mariae celebrandam sub titulis qui eius misericordem interces¬ 
sionem in favorem fidelium ostendunt. 

Ex hac missarum ordinatione fit ut momenta et modi coopera¬ 
tionis beatae Virginis operi salutis aptissimo quoque tempore li- 
turgico celebrentur et in lucem proferatur Matrem Domini Ec¬ 
clesiae missioni arcte sociari. 

25. « Collectio missarum », pro liturgiae Romanae consuetudine, 

ex duobus voluminibus constat: 

-— prius continet textus euchologicos, antiphonas ad introitum 
et ad communionem necnon, in appendice, nonnullas formulas ad 
benedictionem sollemnem in fine missae impertiendam; 

— alterum continet lectiones biblicas unicuique missae assigna¬ 
tas cum psalmo responsorio et alleluia vel versus ante evange- 
lium. 


26. In priore volumine, ad praeparationem celebrationis eucha- 
risticae fovendam, unicuique formulario introductio indolis histo¬ 
ricae, liturgicae, pastoralis est praemissa, in qua breviter explanan¬ 
tur origo memoriae vel tituli beatae Virginis, fontes formularii in¬ 
terdum indicantur, illustratur doctrina quae desumitur e textibus 
biblicis et euchologicis. 


IV. De « Collectionis missarum » usu 

27. Collectio missarum de beata Maria Virgine ut propositum sibi 
finem pastoralem assequatur ubique et omnibus recte est adhi¬ 
benda. 


De temporibus anni liturgici observandis 

28. Ad rectum usum « Collectionis missarum » oportet in primis 
sacerdotem celebrantem tempora anni liturgici observare. Itaque 
formularia missarum de more sunt adhibenda tempore liturgico 
cui sunt assignata. Iusta tamen de causa quaedam formularia adhi¬ 
beri possunt alio quoque tempore liturgico, exempli gratia: 

— missa « Sancta Maria de Nazareth », in numerum missarum 
temporis Nativitatis adscripta (n. 8), congruenter celebrari potest 
tempore quoque « per annum », si fidelium coetus vitam a Virgine 
Nazarethana ductam eiusque vim exemplarem recolere vult; 

— missa «Beata Maria Virgo, mater reconciliationis », quae in 
numero formulariorum temporis Quadragesimae invenitur (n. 14), 
recte adhibetur tempore quoque « per annum », cum Eucharistia 
ad sensus reconciliationis et concordiae excitandos celebratur. 

Contra quaedam missae, ut missa « Beata Maria Virgo in epiphania 
Domini » (n. 6) aut missa « Beata Maria Virgo in resurrectione Do¬ 
mini » (n. 15), propter peculiarem congruentiam cum tempore li- 
turgico, nequeunt celebrari altera extra tempus Nativitatis, altera 
extra tempus paschale. 

A. De « Collectionis missarum » usu in sanctuariis marialibus 

29. Collectio missarum de beata Maria Virgine, ut supra n. 21 
dictum est, destinatur in primis sanctuariis marialibus ut in eis 
germana pietas erga Matrem Domini foveatur et genuino spiritu 
liturgico imbuatur. 

Quod maximae utilitati erit Ecclesiis particularibus, quarum ac- 
tuositas pastoralis magnopere sustinetur ac fovetur inceptis et 
operibus quae in sanctuariis beatae Virgini dicatis peraguntur. Nam 
in sanctuariis — ut Codex iuris canonici admonet — fidelibus sup¬ 
peditanda sunt abundantius media salutis, verbum Dei sedulo 
annuntiando, vitam liturgicam praesertim per Eucharistiae et paeni- 
tentiae celebrationem apte fovendo, necnon probatas pietatis popu¬ 
laris formas colendo ». 33 

30. Eucharistiae celebratio culmen et veluti centrum est totius 
actionis pastoralis sanctuariorum: eam potissimum participare 
exoptant peregrini qui ad sanctuaria frequentes conveniunt, coetus 
qui studii vel orationis causa in eis congregantur, fideles qui ea 
singuli petunt ut instanter Deo supplicent vel contemplationi va¬ 
cent. 

Quare, pro peculiaribus fidelium et coetuum adiunctis, in Eucha¬ 
ristiae celebratione diligens cura adhibenda est ut actio liturgica 
exemplaris evadat ataue ipsa communitas divina mysteria cele¬ 
brans germanam Ecclesiae praebeat imaginem. 34 

31. Itaque Congregatio pro Cultu Divino facultatem concedere 
consuevit sanctuariis marialibus missam de beata Maria Virgine 
saepius celebrandi. 

Quod attinet ad usum Collectionis missarum de beata Maria Vir¬ 
gine, haec serventur: 

a) ratione habita temporis liturgici, missae quae inveniuntur in 
« Collectione missarum » celebrari possunt omnibus diebus prae¬ 
ter eos qui nn. 1-6 Tabulce dierum liturgicorum inscribuntur; 35 

33 Codex iuris canonici, can. 1234. 

34 Cf. Concilium Vaticanum II, Constitutio de sacra liturgia, Sacrosanctum 
Concilium, n. 2: A.A.S. 56 (1964) pp. 97-98. 

35 Numeris 1-6 Tabulce (Calendarium Romanum Generale, n. 59, pp. 20-21) in¬ 
scribuntur: 

1. Triduum paschale Passionis et Resurrectionis Domini. 

2. Nativitas Domini, Epiphania, Ascensio et Pentecostes. 

Dominicae Adventus, Quadragesimae et Paschae. 

b) facultas tamen de qua agitur sub littera a) conceditur tantum 
pro sacerdotibus peregrinis aut quoties missa in peregrinantium 
favorem celebratur; 

c) tempore Adventus, Nativitatis, Quadragesimae et Paschatis, nisi 
agatur de celebratione ad modum festi vel sollemnitatis, adhibean¬ 
tur lectiones biblicae quae unicuique diei in Lectionario de tem¬ 
pore assignantur. 

De « missa propria » sanctuarii 

32. Congruentia textuum « missae propriae » cum peculiari titulo 
sub quo beata Virgo in sanctuario veneratur efficit ut sacerdotes 
et fideles peregrini eam de more celebrare exoptent. 

Tamen vitandum est ne, nulla ratione habita de diversis anni litur- 
gici temporibus, « missa propria » sanctuarii unice celebretur. Opor¬ 
tet enim formularium missae sapienter varietur ut, per ipsam cele¬ 
brationem Eucharistiae, fidelibus praebeatur conspectus totius his¬ 
torias salutis necnon nexuum quibus sancta Maria Christi et Ecclesiae 
mysterio est coniuncta. 

33. Hic indicantur, exempli causa, nonnulla rerum adiuncta in 
quibus formularia « Collectionis missarum» opportune adhiben¬ 
tur loco « missae propriae » sanctuarii: 

a) cum, tempore Adventus, Nativitatis, Quadragesimae, Paschatis 
formularia, quae pro unoquoque tempore in « Collectione missa¬ 
rum » proponuntur, mire conveniunt cum Christi mysteriis quae 
tunc celebrantur; 

b ) cum formularium « Collectionis missarum » melius respicit con¬ 
diciones et adiuncta Ecclesiae localis aut cuiusdam coetus pere¬ 
grinorum; 

c ) cum quidam coetus peregrinorum aliquot dies apud sanctua¬ 
rium commoratur aut idem saepius adit. 


Feria IV Cinerum. 

Feriae Hebdomadae sanctae, a feria II ad feriam V inclusive. 

Dies infra octavam Paschae. 

3. Sollemnitates Domini, beatae Mariae Virginis, et Sanctorum in calendario 
generali inscriptae. 

Commemoratio omnium fidelium defunctorum. 

4. Sollemnitates propriae, nempe: 

a) Sollemnitas Patroni principalis loci seu oppidi aut civitatis. 

b) Sollemnitas dedicationis et anniversarii dedicationis ecclesiae propriae. 

c) Sollemnitas Tituli ecclesiae propriae. 

d) Sollemnitas aut Tituli, 

aut Fundatoris. 

aut Patroni principalis Ordinis seu Congregationis. 

5. Festa Domini in calendario generali inscripta. 

6. Dominicae temporis Nativitatis et dominicae « per annum ». 

B. De « Collectionis missarum » usu pro memoria sanet ce Mariae 
« in sabbato » 

34. Collectio missarum de beata Maria Virgine, ut supra n. 21 dic¬ 
tum est, destinatur quoque communitatibus ecclesialibus quae, « in 
sabbatis per annum, in quibus non occurrat memoria obligato¬ 
ria », 36 memoriam sanctae Mariae frequenter celebrant et ideo plura 
formularia missarum in promptu habere exoptant. 

35. Consuetudo diem sabbatum beatae Mariae Virgini dicandi, in 
monasteriis carolingiis saeculo VIII exeunte orta, totis Europae re¬ 
gionibus mox invaluit; 37 recepta quoque est libris liturgicis com¬ 
plurium Ecclesiarum particularium ac veluti patrimonium facta 
est Ordinum religiosorum vitae evangelicae et apostolicae, qui ineunte 
saeculo XIII florere coeperunt. 

In instauratione liturgica quae Concilium Tridentinum est secuta, 
consuetudo memoriam sanctae Mariae « in sabbato » celebrandi in 
Missale Romanum est inducta. 

Instauratio autem liturgica Concilii Vaticani II memoriae beatae Ma¬ 
riae Virginis « in sabbato » novam lucem novumque addidit vigorem; 
effecit enim ut ea saepius celebrari posset, numerum tum formu¬ 
lariorum tum lectionum biblicarum auxit, textus euchologicos in¬ 
stauravit. 

36. Memoria sanctae Mariae « in sabbato » apud complures com¬ 
munitates ecclesiales veluti introductio ad « diem Domini » pera¬ 
gitur; quae, cum memoriam hedbomadariam resurrectionis Domini 
celebrare parant, beatam Virginem venerabundae respiciunt, quae 
una ex omnibus discipulis, « magno die sabbato », cum Christus in 
sepulcro iaceret, fide ac spe suffulta, eius resurrectionem vigilis 
exspectavit. 38 

Haec autem « antiqua [...] atque quasi submissa » 39 memoria sanctae 
Mariae, octavo quoque recurrens die, quodammodo monet beatam 
Virginem in vita Ecclesiae assidue praesentem adesse. 

C. De « Collectionis missarum » usu diebus quibus « missa ad libi¬ 
tum » permittitur 

37. In feriis per annum, in quibus secundum Institutionem gene¬ 
ralem Missalis Romani permittuntur « missae ad libitum w, 40 sacer¬ 
doti missam celebranti sive cum populo sive sine populo facultas 
est adhibendi unum e formulariis « Collectionis ». 

36 Cf. Calendarium Romanum Generale, cap. I. De anno liturgico, n. 15, p. 13. 

37 Cf. Bernaldus Constantiensis, Micrologus de ecclesiasticis observationibus, 
cap. 60: PL 151, 1020. 

38 Cf. Humbertus de Romanis, De vita regulari, cap. XXIV. Quare sabbatum at¬ 
tribuitur beatae Virgini, vol. II. Romae, Typis A. Befani, 1889, pp. 72-73. 

39 Paulus VI, Adhortatio apostolica Marialis cultus, n. 9: A.A.S. 66 (1974) p. 122. 

40 Cf. n. 316 c) 

Si vero celebrat cum populo, in eligenda missa « sacerdos impri¬ 
mis bono spirituali fidelium studebit, et cavebit ne iis suam propen¬ 
sionem imponat. Curabit praecipue ne frequentius et sine sufficienti 
causa lectiones omittat singulis diebus in Lectionario feriali assi¬ 
gnatas: Ecclesia enim cupit ut ditior mensa verbi Dei paretur fi¬ 
delibus ». 41 

Meminerint autem sacerdotes et fideles germanam pietatem maria- 
lem non postulare ut celebrationes missarum de sancta Maria mul¬ 
tiplicentur, sed ut in iis omnia — lectiones, cantus, homilia, oratio 
universalis, oblatio sacrificii... — rite, diligenter atque vivo sensu 
liturgico peragantur. 


V. De verbo Dei in formulariis « Collectionis missarum » 

38. Peculiare obiectum uniuscuiusque memoriae liturgicae, cum 
textibus euchologicis tum textibus biblicis exprimitur ac definitur. 
Unde manifestum est cur in seligendis Sacrarum Scripturarum locis 
summa cura, iam inde ab antiquis temporibus, adhibita sit; sed et 
patet cur in « Collectione missarum» suum cuique formulario 
« schema lectionum» sit assignatum ad liturgiam verbi cele¬ 
brandam. 

39. Lectiones biblicae Collectionis missarum de beata Maria Vir¬ 
gine amplum variumque « corpus » constituunt a communitatibus 
ecclesialibus tum antiquis tum recentioribus, saeculorum decursu, 
confectum. 

In hoc « corpore biblico » tria lectionum genera distingui possunt: 

a) lectiones tum Novi tum Veteris Testamenti quae vitam ipsam 
vel missionem beatae Mariae Virginis respiciunt vel prophetias 
continent ad eam pertinentes; 

b ) lectiones Veteris Testamenti, quae antiquitus ad sanctam Ma¬ 
riam referuntur. Sacrae Scripturae enim tum novi tum antiqui Foe¬ 
deris tamquam unum corpus, Christi et Ecclesiae mysterio perfu¬ 
sum, ab ipsis Sanctis Patribus sunt habitae. Quare facta, figurae 
vel symbola quaedam Veteris Testamenti praenuntiant vel mirum 
evocant in modum vitam et missionem beatae Mariae Virginis, glo¬ 
riosae filiae Sion et Christi matris; 

c) lectiones Novi Testamenti ipsam beatam Virginem non respi¬ 
cientes, quae tamen ad eius memoriam celebrandam proponuntur 


41 Ibid.; cf. Ordo Lectionum Missae, Editio Typica altera. Libreria Editrice Va¬ 
ticana mcmlxxxi, Prcenotanda, n. 83, p. xxxvii; Concilium Vaticanum II, Constitutio 
de sacra liturgia, Sacrosanctum Concilium, n. 51: A.A.S. 56 (1964) p. 114. 

ut patefiat in sancta Maria, prima atque perfecta Christi discipula, 
mire effulsisse virtutes — fidem, caritatem, spem, humilitatem, mi¬ 
sericordiam, cordis puritatem ... —, quae in Evangelio exaltantur. 

40. Quod ad lectiones attinet quae unicuique formulario in « Col¬ 
lectione missarum » assignantur, haec sunt notanda: 

a) duae tantum lectiones proponuntur: prior e Vetere Testamento 
vel ex Apostolo (id est ex Epistulis aut ex Apocalypsi), tempore 
autem paschali ex Actibus Apostolorum vel ex Apocalypsi; altera 
ex Evangelio; 

b ) attamen si, in peculiaribus celebrationibus sollemnioribus, sa¬ 
cerdos una cum fidelibus tres lectiones in missa proclamare exoptat, 
lectio addenda sumitur vel e textibus qui inveniuntur in Communi 
beatce Marice Virginis vel e textibus qui continentur in Appendice 
Lectionarii « Collectionis missarum », iis servatis quae in Praeno¬ 
tandis Ordinis Lectionum Missce, nn. 78-81 («De principiis in usu 
Ordinis lectionum adhibendis ») praecipiuntur; 

c ) lectiones quae in « Collectione missarum » pro singulis formu¬ 
lariis indicantur, aptissimae fere erunt ad peculiarem memoriam 
beatae Virginis celebrandam. Celebrantibus tamen datur facultas 
illis substituendi alias aptas lectiones ad libitum selectas ex iis 
quae in Communi beatce Marice Virginis vel in Appendice Lectio¬ 
narii huius « Collectionis missarum » continentur. 42 

41. Quod attinet ad liturgiam verbi, haec serventur: 

a) tempore Adventus, Nativitatis, Quadragesimae et Paschatis, ne 
« lectio continua » Sacrae Scripturae interrumpatur aut saepius negle¬ 
gantur lectiones peculiarem indolem temporis liturgici exprimentes, 
adhibeantur lectiones quae unicuique diei in Lectionario de tempore 
assignantur, salva facultate supra n. 31 c) concessa; 

b) tempore « per annum » sacerdotis celebrantis est una « cum mi¬ 
nistris aliisque partem aliquam in celebratione exercentibus, fide¬ 
libus minime exclusis », 43 statuere utrum praestet lectiones sumere 
e « Collectione missarum » an e Lectionario de tempore. 


42 Cf. Ordo Lectionum Missae, Commune beatae Mariae Virginis, nn. 707-712, 
pp. 325-327; cf. vol. II, Appendix, nn. 1-21, pp. 183-215. 

43 Institutio generalis Missalis Romani, n. 313; cf. Ordo Lectionum Missae, Prce- 
notanda, n. 78, pp. xxxv-xxxvi. 

VI. De aptaxionibus 

42. Conferentiarum Episcopalium est formularia « Collectionis » 
in linguas vernaculas vertenda curare, iuxta normas pro interpre¬ 
tationibus popularibus vigentes, 44 ita ut indoli variorum sermonum 
atque ingenio culturarum accommodentur, additis, quoties oppor¬ 
tunum fuerit, melodiis cantui aptis. 

43. Item Conferentiarum Episcopalium est includere, in apta 
appendice, formularia iam probata missarum beatae Virginis sub 
titulis quibus sancta Maria praecipue veneratur a fidelibus totius 
vel magnae partis nationis aut regionis. 


44 Cf. Consilium ad exsequendam Constitutionem de sacra liturgia, Instructio 
De popularibus interpretationibus conficiendis: Notitiae 5 (1969) pp. 3-12; S. Con¬ 
gregatio pro Sacramentis et Cultu Divino, Epistula ad Prcesides Conferentiarum 
Episcopalium de linguis vulgaribus in S. Liturgiam inducendis: Notitiae 12 (1976) 
pp. 300-302. 

Tempore adventus 

1. Beata Maria Virgo, electa Israel progenies 

2. Beata Maria Virgo in annuntiatione Domini 

3. Visitatio beatae Mariae Virginis 


Tempore nativitatis 

4. Sancta Maria, Dei genetrix 

5. Beata Maria Virgo, mater Salvatoris 

6. Beata Maria Virgo in epiphania Domini 

7. Sancta Maria in praesentatione Domini 

8. Sancta Maria de Nazareth 

9. Beata Maria Virgo de Cana 


Tempore quadragesima 

10. Sancta Maria, discipula Domini 

11. Beata Maria Virgo iuxta crucem Domini (I) 

12. Beata Maria Virgo iuxta crucem Domini (II) 

13. Commendatio beatae Mariae Virginis 

14. Beata Maria Virgo, mater reconciliationis 


Tempore paschali 

15. Beata Maria Virgo in resurrectione Domini 

16. Sancta Maria Virgo, fons lucis et vitae 

17. Beata Maria Virgo a Cenaculo 

18. Beata Virgo Maria, regina Apostolorum 


Tempore « per annum » 

Sectio I 

Haec sectio continet undecim formularia ad memoriam Deiparae 
celebrandam sub titulis e Sacra Scriptura praesertim deductis vel 
eius cum Ecclesia nexum ostendentibus. 

19. Sancta Maria, mater Domini 

20. Sancta Maria, mulier nova 

21. Sanctum Nomen beatse Mariae Virginis 

22. Sancta Maria, ancilla Domini 

23. Beata Maria Virgo, templum Domini 

24. Beata Virgo Maria, sedes Sapientiae 

25. Beata Maria Virgo, imago et mater Ecclesiae (I) 

26. Beata Maria Virgo, imago et mater Ecclesiae (II) 

27. Beata Maria Virgo, imago et mater Ecclesiae (III) 

28. Cor immaculatum beatae Mariae Virginis 

29. Beata Maria Virgo, universorum regina 

Sectio II 

Haec sectio novem formularia exhibet ad memoriam Matris Domini 
colendam sub titulis qui eius cooperationem vitae spiritali fidelium 
fovendae significant. 

30. Beata Maria Virgo, mater et mediatrix gratiae 

31. Beata Maria Virgo, fons salutis 

32. Beata Maria Virgo, mater et magistra spiritalis 

33. Beata Maria Virgo, mater boni consilii 

34. Beata Maria Virgo, causa nostrae laetitiae 

35. Beata Maria Virgo, fidei praesidium 

36. Beata Maria Virgo, mater pulchrae dilectionis 

37. Beata Maria Virgo, mater sanctae spei 

38. Sancta Maria, mater unitatis 

Sectio III 

Haec sectio octo formularia proponit ad memoriam sanctae Mariae 
celebrandam sub titulis qui eius misericordem intercessionem in 
favorem fidelium ostendunt. 

39. Sancta Maria, regina et mater misericordiae 

40. Beata Maria Virgo, divinae providentiae mater 

41. Beata Maria Virgo, mater consolationis 

42. Beata Maria Virgo, auxilium Christianorum 

43. Beata Maria Virgo de Mercede 

44. Beata Maria Virgo, salus infirmorum 

45. Beata Maria Virgo, regina pacis 

46. Beata Maria Virgo, idnua caeli 

I. Libri sacrae scriptura 


Act 

Actus Apostolorum 

Ag 

Liber Aggaei prophetae 

Ap 

Apocalypsis beati Ioannis apostoli 

Cant 

Canticum canticorum 

1 Chr 

Liber I Chronicorum ( = I Paralipomenon) 

Coi 

Epistula beati Pauli apostoli ad Colossenses 

1 et 2 Cor 

Epistulae I et II beati Pauli apostoli ad Corinthios 

Deut 

Liber Deuteronomii 

Eph 

Epistula beati Pauli apostoli ad Ephesios 

Est 

Liber Esther 

Ex 

Liber Exodus 

Ez 

Liber Ezechielis prophetae 

Gal 

Epistula beati Pauli apostoli ad Galatas 

Gen 

Liber Genesis 

Hebr 

Epistula ad Hebraeos 

Ier 

Liber Ieremiae prophetae 

Io 

Evangelium secundum Io annem 

Ion 

Liber Ionae prophetae 

Is 

Liber Isaiae prophetae 

ludt 

Liber Iudith 

Lc 

Evangelium secundum Lucam 

2 Mac 

Liber II Maccabaeorum 

Mal 

Liber Malachiae prophetae 

Mc 

Evangelium secundum Marcum 

Mic 

Liber Michaeae prophetae 

Mt 

Evangelium secundum Matthaeum 

Num 

Liber Numeri 

1 Petr 

Epistula I beati Petri apostoli 

Prov 

Liber Proverbiorum 

Ps 

Liber Psalmorum 

1 Reg 

Liber I Regum (= III Regum) 

Rom 

Epistula beati Pauli apostoli ad Romanos 

Rut 

Liber Ruth 

1 et 2 Sam 
Sap 

Sir 

Soph 

Libri I et II Samuelis (= I et II Regum) 

Liber Sapientiae 

Liber Siracidae (Ben Sira = Ecclesiasticus) 

Liber Sophoniae prophetae 

1 et 2 Tim 
Tit 

Tob 

Epistulae I et II beati Pauli apostoli ad Timotheum 
Epistula beati Pauli apostoli ad Titum 

Liber Tobiae 

Zac 

Liber Zachariae prophetae 


II. Scripta Patrum 

CSEL 

Corpus scriptorum ecclesiasticorum Latinorum 

PG 

PL 

Patrologia Graeca 

Patrologia Latina 

SCh 

Sources chretiennes (Le Cerf, Paris) 

III. 

Documenta Magisterii ecclesiastici 

DV 

Constitutio dogmatica de divina revelatione, Dei Ver¬ 
bum 

MC 

Paulus VI, Adhortatio apostolica Marialis cultus 

LG 

Constitutio dogmatica de Ecclesia, Lumen gentium 

SC 

Constitutio de sacra liturgia. Sacrosanctum Conci¬ 
lium 


IV. Textus liturgici 

Ali 

Ant com 

Ant fin 

Ant intr 

Ant Sex 

Alleluia 

Antiphona ad communionem 

Antiphona finalis de beata Virgine 

Antiphona ad introitum 

Antiphona ad sextam 

Co 

Collecta 

Ev 

Evangelium 

Hym 

Hymnus 

Ld 

1 Lect 

LH 

Ad Laudes matutinas 

Lectio prima 

Liturgia Horarum 

Of lect 

Officium lectionis 

OLM 

Ordo Lectionum Missae 

Pc 

Post communionem 

Pf 

Praefatio 

Ps resp 

Psalmus responsorius 

So 

Super oblata 

Ver Ev 

Versus ante Evangelium 

Vp 

Ad Vesperas 





TEMPUS ADVENTUS 




Angelus Domini nuntiavit Marite 



Tempore Adventus liturgia Romana utrumque «Adventum Domini» 
celebrat: alterum in humilitate, cum in plenitudine temporum (cf. Gal 
4, 4) Filius Dei, ex beata Maria Virgine carnem sumens, in mundum 
venit ad salvandos homines; alterum in gloria, cum in fine temporum 
ipse veniet « iudicare vivos et mortuos » (Professio fidei) et iustos in 
domum Patris ducere, ubi sancta Maria eos praecessit gloriosa. 

Formularia missarum 

1. Beata Maria Virgo, electa Israel progenies. 

2. Beata Maria Virgo in annuntiatione Domini. 

3. Visitatio beatae Mariae Virginis. 


3 (Coli. Miss.) 

BEATA MARIA VIRGO 
ELECTA ISRAEL PROGENIES 


Tempore Adventus liturgia Romana consilium salutis celebrat, quo mi¬ 
sericors Deus Patriarchas vocavit ac sibi amoris foedere ascivit, Legem 
per Moysen condidit, Prophetas suscitavit atque David elegit cuius 
ex stirpe oriretur mundi Salvator. Libri autem Veteris Testamenti, dum 
Christi adventum praenuntiant, « clarius pedetentim in lucem proferunt 
figuram mulieris, Matris Redemptoris » (LG 55), beatae scilicet Virginis 
Mariae, quam Ecclesia laetitiam Israel praedicat ac praecelsam Filiam 
Sion. 

Beata Virgo Maria enim, quae E vae noxiam innocentia reparavit, « con¬ 
dicione filia est Adae » (Pf); quae, Angelo nuntianti credens, Filium Dei 
virgineo sinu concepit, « fide, semen est Abrahae » (Pf)] stirpe autem 
« virga est de radice Iesse » (Pf), ex qua flos germinavit, lesus Christus 
Dominus noster. 

Sancta Maria autem, Legi sincero corde oboediens ac Dei voluntatem 
toto animo complectens, ut Concilium Vaticanum II admonet, « prae¬ 
cellit inter humiles ac pauperes Domini, qui salutem cum fiducia ab eo 
sperant et accipiunt. Cum ipsa tandem praecelsa Filia Sion, post diu¬ 
turnam exspectationem promissionis, complentur tempora et nova 
instauratur (Economia, quando Filius Dei humanam naturam ex ea 
assumpsit, ut mysteriis carnis suae hominem a peccato liberaret» 
(LG 55). 

Quod divinae miserationis ac salutis mysterium haec missa de beata 
Maria Virgine, electa Israel progenie, recolit atque celebrat. 

Recte igitur in prima lectione commemoratur vel promissio Domini 
ad Abraham (« In te benedicentur omnes cognationes terrae »: 1 Lect, 
Gen 12, 1-7; cf. Lc 1, 55) vel promissio ad David per Nathan prophetam 
facta (« Stabilis erit domus tua et regnum tuum usque in aeternum 
ante faciem meam, et thronus tuus erit firmus iugiter »: 1 Lect, 2 Sam 
7, 1-5. 8b-ll. 16; cf. Lc 1, 32-33); in evangelio autem proclamatur genea¬ 
logia Iesu Christi (Ev, Mt 1, 1-17), ex qua ostenditur Salvatorem nostrum 
filium esse David et filium Abrahae (cf. Mt 1, 1). 

ANT. AD INTROITUM Cf. Soph 3, 14; Ag 2, 8 

Laetare et exsulta in omni corde, 

Filia Ierusalem: 

ecce venit desideratus cunctis gentibus, 
et replebitur gloria domus Domini. 

TEMPUS ADVENTUS 


Collecta 

Deus, qui beatam Virginem Mariam, 
inter humiles et pauperes praecellentem, 

Matrem Salvatoris elegisti, 

praesta, quaesumus, ut, eius exempla sectantes, 
tibi sincerae fidei praestemus obsequium 
et in te totam spem salutis collocemus. 

Per Dominum. 

Vel: 

Deus, qui promissa Patribus adimplens, 

beatam Virginem Mariam, praecelsam Filiam Sion, elegisti, 

concede nobis illius exempla sectari, 

quae humilis tibi placuit, 

oboediens nobis profuit. 

Per Dominum. 

Super oblata 

Accipe, Domine, haec munera 
et tua virtute in sacramentum salutis converte, 
in quo, cessantibus figuralibus Patrum hostiis, 
verus Agnus offertur, Iesus Christus Filius tuus, 
ex intacta Virgine ineffabiliter natus. 

Qui vivit. 

Praefatio 

Sancta Maria filia Adce, semen Abrahce, virga Iesse 

y. Dominus vobis cum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est; 



BEATA MARIA VIRGO, ELECTA ISRAEL PROGENIES 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 

Qui beatam Virginem Mariam constituisti 
culmen Israel et Ecclesiae initium, 
ut cunctis populis pateret salutem ex Israel venire 
et novam familiam tuam ex electo stipite prodire. 

Ipsa enim condicione filia est Adae, 

quae culpam matris innocentia reparavit; 

fide, semen est Abrahae, 

quae credendo concepit; 

stirpe, virga est de radice Iesse, 

ex qua flos, ascendit Iesus Christus Dominus noster. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

Ant. ad communionem 

Gaude et laetare, exsultatio Patriarcharum. 

Gaude, quae per angelum gaudium mundi suscepisti. 
Gaude, quae nobis panem vitae germinasti. 

Post communionem 

Refecti, Domine, vitalibus sacramentis, 
te supplices exoramus, 
ut qui in Christo, ex alma Virgine nato, 
promissa Patribus profitemur impleta, 
in altero eius adventu laeti consequamur, 
quae adhuc implenda exspectamus. 

Qui vivit. 

BEATA MARIA VIRGO 
IN ANNUNTIATIONE DOMINI 


Tempore Adventus liturgia cotidie recolit Gabrielis nuntium ad beatam 
Virginem Mariam: « Gabriel angelus locutus est Mariae, dicens: “Ave, 
gratia plena; Dominus tecum; benedicta tu inter mulieres" » (Ant Sex); 
itemque cotidie supplicat: «Alma Redemptoris Mater, [...] Gabrielis 
ab ore sumens illud Ave, peccatorum miserere » (Ant fin). 

Virginis consensus, qui secundum Dei beneplacitum, Incarnationem 
praecessit (cf. LG 56), maximi momenti est in historia salutis: incar¬ 
natio enim Verbi reparatio est hominis. 

Quod salutis nostrae sacramentum liturgia Romana commemorat non 
solum in sollemnitate diei 25 martii sed, appropinquante Nativitate 
Domini, die 20 decembris maximeque Dominica IV Adventus Anni B; 
celebratio enim huius mysterii mire congruit cum temporis Adventus 
indole ac natura. 

Quare missa de beata Maria Virgine in annuntiatione Domini perop¬ 
portune adhibetur quotiescumque, tempore Adventus, memoria Matris 
Domini, iusta de causa, est celebranda. 

In hoc formulario leguntur prophetia de virgine paritura (« Ecce, virgo 
concipiet et pariet filium »: 1 Lect, Is 7, 10-14; 8, lOc) et nuntium Ga¬ 
brielis ad Virginem Nazarethanam (« Ecce concipies in utero et paries 
filium »: Ev, Lc 1, 26-38). 

Haec missa celebrabatur olim Feria IV Temporum Adventus et propter 
pulchritudinem suam haud raro, in aetate quae dicitur media, « missa 
aurea » est appellata. 

Formularium invenitur in Missali Romano, Comm. beatae Mariae Virgi¬ 
nis, tempore Adventus (pp. 673-674), praeter praefationem, quae sumpta 
est e missa sollemnitatis Annuntiationis Domini (die 25 martii), ibid. 
(p. 539). 


Ant. AD INTROITUM Is 45, 8 

Rorate, caeli, desuper, 
et nubes pluant iustum; 
aperiatur terra, 
et germinet Salvatorem. 



BEATA MARIA VIRGO IN ANNUNTIATIONE DOMINI 

Collecta 

Deus, qui de beatae Mariae Virginis utero 

Verbum tuum, Angelo nuntiante, carnem suscipere voluisti, 

praesta supplicibus tuis, 

ut, qui vere eam Dei Genetricem credimus, 

eius apud te intercessionibus adiuvemur. 

Per Dominum. 


Super oblata 

Altari tuo, Domine, superposita munera 
Spiritus ille sanctificet, 

qui beatae Mariae viscera sua virtute replevit. 
Per Christum. 


Pr/efatto 

Beata Virgo ccelestem nuntium fidenter audivit 

y. Dominus vobiscum. 

R. Et cum spiritu tuo. 

y. Sursum corda. 
r. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 
per Christum Dominum nostrum. 

TEMPUS ADVENTUS 


Quem inter homines et propter homines nasclturum, 
Spiritus Sancti obumbrante virtute, 
a caelesti nuntio Virgo fidenter audivit 
et immaculatis visceribus amanter portavit, 
ut et promissiones filiis Israel perficeret veritas, 
et gentium exspectatio pateret ineffablliter adimplenda. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Is 7, 14 

Ecce Virgo concipiet, et pariet filium, 
et vocabitur nomen eius Emmanuel. 

Post communionem 

Mysteria quae sumpsimus, Domine Deus noster, 

misericordiam tuam in nobis semper ostendant, 

ut Filii tui incarnatione salvemur, 

qui Genetricis eius memoriam fideli mente celebramus. 

Per Christum. 

VISITATIO BEAT^ MARIAE VIRGINIS 


Salutis mysterium, caelestibus muneribus redundans, quo beata Virgo 
Maria, a Spiritu Sancto adumbrata et divino feta Verbo, Elisabeth 
visitavit, liturgia Romana semel atque iterum celebrat: in festo diei 
31 maii, Ioannis nativitate appropinquante (die 24 iunii); sed et, intima 
quadam necessitate, tempore Adventus, die 21 decembris maximeque 
Dominica IV Anni C, imminente Natali Domini. 

Quare missa de Visitatione beatae Mariae Virginis opportune adhibetur 
cum, tempore Adventus, memoria Matris Domini, iusta de causa, sit 
celebranda. 

Beata Maria Virgo Elisabeth cognatam visitans mysterium salutis adum¬ 
brat quo Deus « visitavit et fecit redemptionem plebi suae » (Ant intr, 
Lc 1, 68); itemque exemplar exsistit Ecclesiae, quae « divinis instructa 
sacramentis et Spiritu Sancto repleta » ( Pc) cunctos populos visitat ut 
Christum « Salvatorem agnoscant » (Pc). 

In hac missa beata Virgo celebratur tamquam: 

— nova Filia Sion, quae gremio («in medio tui») portat Dominum, 
Regem Israel (/ Lect, Soph 3, 14-18a); 

— nova fcederis arca, quae, Verbo feta, « salutem et gaudium domui 
Elisabeth » ( Co, cf. 1 Chr 13, 14) affert; 

— nova creatura a Spiritu Sancto plasmata (cf. So, cf. LG 56), quae, 
« caelesti rore perfusa » (So), fructum edit salutis, Christum Iesum; 

— mater Domini, ab Elisabeth, Praecursoris matre, « propheticis [...] 
verbis Spiritu movente prolatis » (Pf), agnita, quae totam se devovet 
mysterio redemptionis; 

— mulier sancta quae, verbis Angeli monita, ad munera salutis explenda 
festinat et Deum magnificat grato laudis cantico (cf. Ev, Lc 1, 39-56); 
quae eminet « in caritatis servitio » (Pf) et merito salutatur beata « ob 
fidem in promissam salutem » (Pf, cf. All, Lc 1, 45), cuius humilitatem 
Deus respexit (Ant com, Lc 1, 48) et omnes generationes praedicabunt. 


Ant. AD INTROITUM Lc 1, 68-69a. 70 

Benedictus Dominus Deus Israel, 

quia visitavit et fecit redemptionem plebi suae 

et erexit cornu salutis nobis, 

sicut locutus est per os sanctorum, 

qui a saeculo sunt, prophetarum eius. 

TEMPUS ADVENTUS 


Collecta 

Salvator hominum Deus, 

qui per beatam Virginem Mariam, novi foederis arcam, 
salutem et gaudium domui Elisabeth attulisti, 
concede, quaesumus, ut, afflanti Spiritui obsequentes, 
et nos Christum fratribus valeamus portare 
et te laudibus magnificare et morum sanctitate. 

Per Dominum. 

Super oblata 

Munera nostra, quaesumus, Domine, 

Spiritus ille sanctificet, 

qui beatam Virginem Mariam novam plasmavit creaturam, 

ut ex ipsa, caelesti rore perfusa, 

fructus oriretur salutis, Iesus Christus Filius tuus. 

Qui vivit. 

Praefatio 

Sancta Maria beata ob fidem in promissam salutem 

y. Dominus vobiscum. 
r. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus, 
per Christum Dominum nostrum. 

Qui, propheticis Elisabeth verbis Spiritu movente prolatis, 
fastigium nobis sanctae Mariae Virginis manifestas. 


VISITATIO BEATjE MARIAE VIRGINIS 

Beata enim ob fidem in promissam salutem, 
ipsa merito salutatur, 
et in caritatis servitio 

mater Domini a matre Praecursoris agnoscitur. 

Unde Deiparae Virginis cantico 
cum exsultatione coniungimur, 
tuamque magnificamus humiliter maiestatem, 
cum angelorum sanctorumque turmis 
sine cessatione clamantes: 

Sanctus, Sanctus, Sanctus Dominus Deus Sabaoth. 

AMT. AD COMMUNIONEM Lc 1, 48 

Respexit humilitatem ancillae suae, 

ecce enim ex hoc beatam me dicent omnes generationes. 

Post communionem 
Ecclesia tua, Domine, 

divinis instructa sacramentis et Spiritu Sancto repleta, 
ad cunctos populos laeta festinet, 
ut, eius verbum salutis audientes, 
de peracta redemptione exsultent 

et Christum tuum omnium gentium Salvatorem agnoscant. 
Qui vivit. 





TEMPUS NATIVITATIS 



Invenerunt Mariam et Ioseph et Infantem 











Tempore Nativitatis Ecclesia mysteria infantiae Christi Salvatoris cele¬ 
brat necnon eius primas manifestationes. Quare in hoc tempore litur- 
gico, quod festo Baptismatis Domini finitur, includitur tamen missa 
de manifestatione Domini in Cana Galilaeae. 

Beata Virgo autem, ex Dei consilio, mysteriis infantiae et manifestatio¬ 
nis Salvatoris mirum in modum interfuit: cum virginaliter genuit Fi¬ 
lium, pastoribus et magis ostendit, .in templo praesentavit et obtulit 
Domino; cum exsul ^Egyptum petiit, amissum Puerum quaesivit, in domo 
Nazarethana cum illo et Ioseph sponso sanctam et operosam duxit 
vitam; cum denique in nuptiali convivio pro sponsis rogavit Filium, 
qui «fecit initium signorum [...] et manifestavit gloriam suam» 
(Io 2, 11). 

Formularia missarum 

4. Sancta Maria, Dei Genetrix. 

5. Beata Maria Virgo, mater Salvatoris. 

6. Beata Maria Virgo in epiphania Domini. 

7. Sancta Maria in praesentatione Domini. 

8. Sancta Maria de Nazareth. 

9. Beata Maria Virgo de Cana. 




4 

SANCTA MARIA, DEI GENETRIX 


Haec missa « mirabile mysterium et inenarrabile sacramentum » (Pf) ce¬ 
lebrat, quo misericors Pater Filium suum « e caelo in alvum sanctae 
Virginis » ( Co 1) misit (cf. S. Hyppolitus, Traditio apostolica, 4: SCh 
11 bis, p. 48), ut nobis esset « verbum salutis et panis vitae » (Co 1). Sed 
et fidem et humilitatem commemorat, quibus sancta Maria eum 
corde suscepit et « clausis portavit visceribus » (Pf). Unde humilis Virgo 
Nazarethana exemplar nobis fit, quod secuti. Filium Dei in nos reci¬ 
piamus: «Christum sicut ipsa accipiamus, / eius verba corde reti¬ 
nentes / et salutis mysteria fide celebrantes» (Co 1) et consequenter 
eum «dignis iustitiae operibus manifestemus» (Co 2), «confiteamur 
verbis et moribus teneamus » ( Pc ). 

Textus huius missae Sanctorum Patrum sermones et antiquae liturgiae 
voces maxime resonant: 

— illam sancti Augustini (f 431) sententiam, iuxta quam beata Virgo 
Maria Christum « prius mente quam ventre suscepit» (Co 2; Sermo 25, 
7: PL 46, 937), unde eius fides et oboedientia exaltantur et spiritalis cum 
Filio declaratur propinquitas; 

— illud sancti Bernardi (f 1153) effatum, secundum quod beata Virgo 
« si [Deo] placuit ex virginitate, tamen ex humilitate concepit» (In 
laudibus Virginis Matris, I, 5: Opera omnia, IV, ed. Cistercienses, 
Romae 1966, p. 18). 

Notanda autem est praefatio Quia per mirabile mysterium, quae virgi¬ 
nalem et salvificam maternitatem beatae Mariae Virginis mire extollit: 
« Duobus enim [sancta Maria] gavisa est muneribus: / miratur quod 
virgo concepit, / laetatur quod edidit Redemptorem». Sacrae liturgiae 
periti inter antiquissimas de beata Maria praefationes hanc enumerant: 
invenitur enim in Sacramentario Paduensi (Pa 387). 


Ant. ad introitum 

Virgo Dei Genetrix, 

quem totus non capit orbis, 

in tua se clausit viscera factus homo. 


Vel: Sedulius 

Salve, sancta parens, enixa puerpera Regem, 
qui caelum terramque regit in saecula saeculorum. 


4 (Coli. Miss.) 



20 


TEMPUS NATIVITATIS 


Collecta 

Deus, qui Filium tuum, verbum salutis et panem vitae, 
e caelo in alvum sanctae Virginis misisti, 
concede ut Christum sicut ipsa accipiamus, 
eius verba corde retinentes 
et salutis mysteria fide celebrantes. 

Per Dominum. 

Vel: 

Deus, cuius Filium e caelo egressum 

sancta Maria prius mente quam ventre suscepit, 

concede nobis ut Christum, 

quem fide suscepimus, 

dignis iustltiae operibus manifestemus. 

Qui tecum vivit. 

Super oblata 

Accepta sint tibi, Domine, munera populi tui, 
in memoria beatae Virginis oblata, 
quae tibi virginitate placuit 

et humilitate concepit Filium tuum Dominum nostrum. 
Qui vivit. 

Praefatio 

Sancta Maria Icetatur quod virgo edidit Redemptorem 

V. Dominus voblscum. 

R. Et cum spiritu tuo. 

y. Sursum corda. 

R. Habemus ad Dominum. 

V. Gratias agamus Domino Deo nostro. 

R. Dignum et iustum est. 



SANCTA MARIA, DEI GENETRIX 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 

Quia per mirabile mysterium et inenarrabile sacramentum 
Unigenitum tuum Virgo sacra concepit, 
et caeli Dominum clausis portavit visceribus: 
quae virum non cognovit, mater est, 
et post partum virgo est. 

Duobus enim gavisa est muneribus: 
miratur quod virgo concepit, 
laetatur quod edidit Redemptorem. 

Per quem maiestatem tjuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

Ant. ad communionem 

Beata viscera Mariae Virginis, 

quae portaverunt aeterni Patris Filium. 

Post communionem 

Refecti, Domine, caelestibus alimoniis, 
te supplices exoramus 
ut Filium tuum, ex alma Virgine natum, 
quem sacramento suscepimus 
confiteamur verbis et moribus teneamus. 

Qui vivit. 

BEATA MARIA VIRGO, MATER SALVATORIS 


Sub titulo Beatce Marice Virginis, Matris Salvatoris, proponitur missa 
quae invenitur in Missali Romano, Comm. beatae Mariae Virginis, tem¬ 
pore Nativitatis (pp. 674-675), cuius formulae antiquitate praestant ac 
venustate; praefatio autem provenit e venerabili Sacramentario Vero¬ 
nensi {Ve 1247). 

In hac missa, quae Natalis Domini gaudio ac luce perfunditur, exal¬ 
tantur: 

— in primis munus maternum beatae Mariae Virginis erga Iesum Chri¬ 
stum, qui agnoscitur Rex « cui nomen aeternum » {Ant intr ), Filius Dei 
(Co, Pf, Pc ), « auctor vitae » (Co, cf. Act 3, 15), « salutis nostrae sacra¬ 
mentum » {Pf), « lux gentium » {Pf, cf. Lc 2, 32), « sponsus » {Pf, cf. Ps 
18 [19] A, 6), «Verbum caro factum» {Ant com, Io 1, 14); 

— virginitas fecunda sanctae Mariae (cf. Co) seu eius maternitas virgi¬ 
nalis, per quam Deus « salutis aeternae praemia» (Co) humano generi 
praestitit; necnon mirus modus quo, in beata Virgine, « gaudia matris 
cum virginitatis honore » {Ant intr) cohaerent, ex quo sequitur eius sin¬ 
gularis condicio et dignitas, quae « nec primam similem visa est, / nec 
habere sequentem » {Ant intr); 

— perennis intercessio Virginis Mariae pro Populo Dei, quae in divina 
maternitate fundatur: « ipsam pro nobis intercedere sentiamus, / per 
quam meruimus Filium tuum auctorem vitae suscipere » (Co); 

— Matris Domini exemplum, quod sequentes, fideles ea quae sunt Dei 
« semper valeant perquirere et conservare » (Sol. 


Ant. ad introitum 

Genuit puerpera Regem, 
cui nomen aeternum, 

et gaudia matris habens cum virginitatis honore: 
nec primam similem visa est. 
nec habere sequentem. 

Collecta 

Deus, qui salutis aeternae, 
beatae Mariae virginitate fecunda, 
humano generis praemia praestitisti, 
tribue, quaesumus, 

ut ipsam pro nobis intercedere sentiamus, 

per quam meruimus Filium tuum auctorem vitae suscipere. 

Qui tecum vivit. 

Super oblata 

Suscipe, Domine, munera quae tibi offerimus, 
et praesta, 

ut corda nostra, Sancti Spiritus luce irradiata, 

exemplo beatae Virginis Mariae, 

tua semper valeant perquirere et conservare. 

Per Christum. 

Praefatio 

Salvator ex Maria processit tamquam sponsus de thalamo 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 

Hoc praesertim tempore, 
quo ab uteri virginalis arcano 
ipsum salutis nostrae sacramentum 
in lucem gentium revelasti, 

TEMPUS NATIVITATIS 


Iesum Christum Filium tuum; 

qui, tamquam sponsus procedens de thalamo suo, 

Salvator et Dominus illuxit nobis, 

ut nos de tenebris et umbra mortis eriperet 

et regnum perpetuae lucis efficeret. 

Et Ideo, choris angelicis sociati, 
te laudamus in gaudio confitentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Io 1, 14 

Verbum caro factum est et habitavit in nobis, 
plenum gratiae et veritatis. 

Post communionem 

Incarnati Verbi tui corpore et sanguine refecti, 

quaesumus, Domine, ut haec divina mysteria, 

quae in memoria beatae Virginis Mariae laetanter accepimus, 

eiusdem Filii tui divinitatis participes 

nos semper efficiant. 

Per Christum. 

BEATA MARIA VIRGO IN EPIPHANIA DOMINI 


Tempore Nativitatis Domini Ecclesia mysterium celebrat appari¬ 
tionis seu manifestationis Verbi Dei, hominis facti, ad universos po¬ 
pulos: in primis ad Iudaeos, quos humiles pastores, « Ecclesiae ex Israel 
primitiae » (Pf) repraesentant; deinde ad Gentes, quarum magi « prima 
virgulta » (P/) exsistunt. 

Haec praesertim in missa notanda videntur: 

— celebratio lucis significantis tum gloriam Dei Patris, quae super le- 
rusalem orta est (cf. 1 Lect, Is 60, 1-6), pastores circumfulsit (« tua cla¬ 
ritate circumfusi », P/, cf. Lc 2, 9) et miro modo, « stella coruscante 
praevia » (P/, cf. Ev, Mt 2, 2. 9-10, Ant com), magos ad Christum perdu¬ 
xit; tum Iesum Christum, «gloriam Israel et lumen gentium» (Co, 
cf. Lc 2, 32), qui a Patre mundo manifestatus (cf. Co) gloriam Patris 
ipse mundo manifestavit (cf. So); 

— celebratio muneris salvifici Christi. Plurimi iidemque maximi mo¬ 
menti sunt « tituli christologici », qui in hoc formulario inveniuntur: 
Christus est Filius Dei (cf. Co, Pc) et Filius Virginis (cf. So, Pf ); « ma¬ 
gnitudo Dei et virtus », « Excelsus » qui « voluit [...] nasci humilis » 
(Ant intr); « unus Mediator et omnium Salvator » (Co), cuius nativitate 
salvamur (cf. Pc), cuius vita in hominum salutem tota est impensa 
(cf. So). Unde pastores in Filio humilis Ancillae « Christum Salvato¬ 
rem agnoscunt» (Pf) et magi in Puero cum Matre invento «Deum 
adorant, Regem proclamant, Redemptorem fatentur » (Pf); 

— celebratio mysterii Ecctesice, quam sancta civitas lerusalem adum¬ 
brat (cf. 1 Lect, Is 60, 1-6) et domus, ubi Puer cum Matre invenitur, si¬ 
gnificare videtur (cf. Ev, Mt 2, 11); quae fide in Christum fundatur 
(cf. Co) et ex Israel et ex Gentibus aeque congregatur (cf. Pf), cum Pater 
« ad fidem Evangelii cunctas » attrahat « familias populorum» (Pf); 

— celebratio ministerii Virginis in Domini epiphania, quod nonnulli 
textus perspicue declarant: « Claruit magnitudo Dei, / et virtus appa¬ 
ruit per Virginem »> (Ant intr); « Filium tuum [...] per beatam Virginem 
mundo manifestasti » (Co); « per beatae Virginis ministerium / ad fidem 
Evangelii cunctas attrahis familias populorum » (Pf). 


Ant. ad introitum 

Claruit magnitudo Dei, 
et virtus apparuit per Virginem, 
quoniam sic voluit Excelsus nasci humilis, 
ut in ipsa humilitate ostenderet maiestatem. 

TEMPUS NATIVITATIS 


Collecta 

Deus, qui Filium tuum, 

gloriam Israel et lumen gentium, 

per beatam Virginem mundo manifestasti, 

praesta, quaesumus, ut eius monita et exempla sectantes, 

nostram fidem in Christum roboremus 

et eum unum Mediatorem agnoscamus 

et omnium Salvatorem. 

Qui tecum vivit. 

Super oblata 

Consecra, Domine, virtute Spiritus Sancti, 

munera in memoria sanctae Mariae tibi laetanter oblata, 

ut nobis corpus et sanguis Christi fiant, 

qui natus ex alma Virgine Matre, 

tuam gloriam manifestavit 

et totam vitam in hominum salutem impendit. 

Qui vivit. 

Praefatio 

Per Virginis ministerium Christus mundo manifestatur 

V. Dominus voblscum. 

R. Et cum spiritu tuo. 

V. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 

Quia per beatae Virginis ministerium 

ad fidem Evangelii cunctas attrahis familias populorum: 

pastores enim, Ecclesiae ex Israel primitiae, 

tua claritate circumfusi et angelicis vocibus moniti, 

Christum Salvatorem agnoscunt. 

Sed et magi, Ecclesiae ex Gentibus prima virgulta, 
gratia tua impulsi, stella coruscante praevia, 
pauperem ingrediuntur domum, 
ubi, Puerum cum Matre inventum 

Deum adorant, Regem proclamant, Redemptorem fatentur. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Cf. Mt 2, 2 

Vidimus stellam eius in Oriente, 

et venimus cum muneribus adorare Dominum. 

Post communionem 

Mysteria quae sumpsimus, Domine Deus noster, 
misericordiam tuam in nobis semper ostendant, 
ut Filii tui nativitate salvemur, 

qui Genetricis eius memoriam fideli mente celebramus. 
Qui vivit. 




SANCTA MARIA IN PRAESENTATIONE DOMINI 


In hac missa quae, servatis de iure servandis, opportune celebratur 
sabbato vel feriis propinquioribus diei 2 februarii, munus salutare re¬ 
colitur beatae Mariae Virginis in mysterio praesentationis Domini (cf. Lc 
2, 27-35). 

Sancta Maria, quae in hoc salutis mysterio « Virgo Filia Sion» (Pf) 
salutatur: 

— iuxta legem Moysis (cf. Lev 12, 1-8) ritui purificationis puerperae se 
subiecit, quae, « Virgo purissima, e gremio virginali, pure» genuisset 
« aeterni Patris Filium » ( Ant intr ); 

— legem primogenitorum (cf. Ex 13, 1-2) rite adimplevit, pauperum 
munere (cf. Lc 2, 24; So) Filium redimens, « novae legis Auctorem» 
(Co), «omnium nostrum redemptorem» (So), «gloriam plebis [...] 
Israel et lumen omnium gentium » (Pf; cf. Lc 2, 32), necnon « Domi¬ 
num [...] et Salvatorem mundi » (Ant com); 

— « salvificae dispensationis ministra» (Pf) effecta, in Filio «Agnum 
immaculatum [...] in ara crucis pro nostra immolandum salute » (Pf) 
agnovit et Patri obtulit. 

Haec missa prophetiam Simeonis recolens, qui Puerum signum fore 
contradictionis et Matris cor doloris gladium transfixurum praedixit 
(cf. Lc 2, 34-35), celebrat quoque beatam Virginem cum Filio in opere 
salutis arcte consociatam: « Filium et Matrem unus sociat amor. / 
unus iungit dolor unaque tibi placendi movet voluntas » (Pf). 

In his salutis adimplendis muneribus, beata Virgo Maria praeclarum 
exsistit Ecclesiae exemplar. Unde Patrem rogamus ut Ecclesia virgo, 
«virgini Mariae similis » (Pc), Ancillae Domini (cf. Lc 1, 38) exemplo, 
«intaminatam servet fidem, / supernam roboret spem, / ardentem 
nutriat caritatem» (Co), « sincero corde» Domino « deserviat» (Pc) 
atque « fidei lampade accensa, / venienti Sponso laeta occurrat » (Pc; 
cf. Mt 25, 1. 4). 


Ant. ad introitum 

Ave, Virgo purissima, 

quas e gremio virginali, 

pure genuisti aeterni Patris Filium. 

Collecta 

Novum amoris foedus, Domine, 

virgo Ecclesia integrum custodiat 

et, humilis Ancillae tuae exemplo, 

quae tibi novae legis Auctorem in templo praesentavit, 

intaminatam servet fidem, 

supernam roboret spem, 

ardentem nutriat caritatem. 

Per Dominum. 


Super oblata 

Acceptae sint tibi, Domine, preces et hostiae 
in commemoratione beatae Virginis laetanter oblatae, 
quae ad redimendum Filium, 
omnium nostrum redemptorem, 
pduperum munus obtulit. 

Qui vivit. 


PR/E PATIO 

Beata Virgo Maria, salvificce dispensationis ministra 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum est tibi gratias agere, 
vere iustum est te glorificare, Pater sancte, 
in hac memoria beatae Virginis Mariae. 

TEMPUS NATIVITATIS 


Haec est Virgo Filia Sion, 

quae legem adimplens, in templo tibi sistit Filium, 
gloriam plebis tuae Israel et lumen omnium gentium. 

Haec est Virgo, salvlficae dispensationis ministra, 

quae tibi Agnum immaculatum offert, 

in ara crucis pro nostra immolandum salute. 

Haec est Virgo Mater, 

gaudens de Prole benedicta, 

dolens de Senis prophetia, 

exsultans de populo tuo occurrente Salvatori. 

Sic, Domine, te disponente, 

Filium et Matrem unus sociat amor, 

unus iungi t dolor unaque tibi placendi movet voluntas. 

Et Ideo, choris angelicis sociati, 
te laudamus, in gaudio confitentes: 

Sanctus, Sanctus, Sanctus Dominus Deus Sabaoth. 

Ant. ad communionem 
Subsistit Virgo, 

adducens manibus Filium ante luciferum genitum, 

quem accipiens Slmeon in ulnas suas, 

praedicavit populis Dominum esse et Salvatorem mundi. 

Post communionem 

Percepti sacramenti virtute, 
virgo Ecclesia, virgini Mariae similis, 
tibi sincero corde deserviat, 

Spiritus vocem obaudiat, 
ac, fidei lampade accensa, 
venienti Sponso laeta occurrat. 

Qui vivit. 

SANCTA MARIA DE NAZARETH 


Vita abscondita, quam Iesus in pago Nazareth duxit, mysterium est 
salutis et sanctae conversationis documentum: in domo Nazarethana 
enim Salvator noster, Mariae et Ioseph subditus (cf. Lc 2, 51), maiorem 
partem sui terrestris incolatus deguit. Quod salutis mysterium liturgia 
Romana recolit praesertim dominica infra octavam Nativitatis Domini 
cum festum Sanctce Familiae Iesu, Maria? et Ioseph celebrat. Nonnullae 
autem Ecclesiae particulares et Instituta religiosa Christi Matrem titulo 
« Sancta Maria de Nazareth » cultu quoque liturgico venerantur. Quo 
titulo munus in primis commemoratur quod beata Virgo, Nazareth 
commorans, pro Filio eiusque salutis opere explevit. 

In hac ergo missa, quae duplicem seriem lectionum exhibet, celebrantur: 

— mysterium incarnationis Verbi (cf. Pf, Co ) eiusque exinanitio, nam 
«ubi venit plenitudo temporis, misit Deus Filium suum, factum ex 
muliere, factum sub lege » (1 Lect, Gal 4, 4-7; cf. Co), qui Nazareth, 
verus puer, « crescebat et confortabatur plenus sapientia » (Ev 1, Lc 2, 
41-52); « et erat subditus » parentibus (cf. Ant com, Lc 2, 51); 

— sancta Matris cum Filio conversatio : in Nazarethana enim domo 
« beata Mater fit discipula Filii », « primitias Evangelii» suscipit, quas 
« in corde servat ac mente revolvit » (Pf); 

— virginalis consuetudo Mariae cum Ioseph : ipsi enim «arctissimo 
virginalique amoris vinculo» (Pf) iuncti, in humili vita orationis, si¬ 
lentii, laboris (cf. Pf), in gaudio (cf. Ant intr), in dolore (cf. Ev 2, 
Lc 2, 41-52), in Christi institutione (cf. Ant com, Lc 2, 51) consortes 
exsistunt;, 

— Regnum Dei, quod in Familia Nazarethana iam praesens est et ope¬ 
ratur, quodque « silenti opere » (Pc) necnon discipulorum vita in Chris¬ 
to abscondita (cf. Co, Coi 3, 3) aedificatur in terris. 


Ant. AD INTROITUM Prov 23, 24a. 25 

Exsultat gaudio pater iusti, 
gaudeat pater tuus et mater tua, 
et exsultet, quae genuit te. 

TEMPUS NATIVITATIS 


Collecta 

Domine, sancte Pater, 

qui mira dispensatione voluisti 

Filium tuum ex muliere nasci elque esse subiectum, 

concede nos incarnati Verbi mysterium altius penetrare 

et cum ipso absconditam in terris ducere vitam 

donec, a Virgine Matre comitati, 

domum tuam laeti Ingredi mereamur. 

Per Dominum. 

Super oblata 

Munera tibi placationis et laudis offerimus, Domine, 
humiliter deprecantes, 

ut, Virginis Nazarethanae sequentes exempla, 
nosmetlpsos exhibeamus hostiam sanctam, tibi placentem. 
Per Christum. 

Praefatio 

De beat ce Virginis conversatione in domo Nazarethana 

V. Dominus voblscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum est tibi gratias agere, 

vere iustum est te glorificare, Pater sancte, 

in hac celebratione gloriosae Virginis Mariae. 

Quae Nazareth nuntium Gabrielis fide suscipiens, 

Filium tuum, quem ab aeterno genuisti, 
in tempore nobis generat salvatorem et fratrem. 

Ibi, Intime cum Filio conversata, 

Ecclesiae fovet primordia 

et nobis tradit praeclara vitae documenta. 

Ibi beata Mater, facta discipula Filii, 
primitias Evangelii suscipit, 
in corde servat et mente revolvit. 

Ibi purissima Virgo, Ioseph viro iusto 
arctissimo virginalique amoris vinculo iuncta, 
te celebrat canticis, adorat silentio, 
te laudat vita, labore glorificat. 

Et Ideo cum Sanctis et Angelis universis 
te collaudamus, sine fine dicentes: 

Sanctus, Sanctus, Sanctus Dominus Deus Sabaoth. 

Ant. ad communionem 

Descendit Iesus cum eis 
et venit Nazareth 
et erat subditus illis. 

Post communionem 

Quos caelestibus, Pater sancte, reficis sacramentis, 
propitius intuere, 

ut, beatae Virginis Mariae exemplis roborati, 
Regnum tuum silenti opere aedificantes in terris, 
eo cum Filio tuo indesinenter fruamur in caelis. 
Qui vivit. 


Lc 2, 51 

BEATA MARIA VIRGO DE CANA 


« Signum Canas », secundum evangelicam narrationem (Io 2, 1-12), ad 
mysterium manifestationis Domini pertinet. Itaque liturgia Romana 
illud quotannis commemorat in sollemnitate Epiphaniae Domini: « Tri¬ 
bus miraculis ornatum diem sanctum colimus: hodie stella magos duxit 
ad praesepium: hodie vinum ex aqua factum est ad nuptias; hodie in 
Iordane a Ioanne Christus baptizari voluit, ut salvaret nos, alleluia » 
(LH 6 ian II Vp ant Magn ); sed tempore quoque « per annum », Domi¬ 
nica II Anni C, hoc « initium signorum » intento celebrat animo. In 
hac manifestatione Domini beata Virgo actuose adfuit, quare liturgia 
eam una cum Filio recolit, canens: « per te Filius tuus initium fecit 
signorum; / per te Sponsus novum vinum Sponsae paravit; / per te in 
Magistrum crediderunt discipuli » ( Ant com). 

In hac ergo missa Dominus Iesus, Ecclesia quae e signo Canae coale¬ 
scit, beata Virgo Maria una celebrantur: 

— in primis Christus Dominus, qui Canae, mirando signo, gloriam suam 
manifestavit et se exhibuit: Messian a Deo promissum (cf. Pf); Ma¬ 
gistrum, cui discipuli fide adhaerent (cf. Ant intr, Ev, Ant com); Do¬ 
minum, cuius mandata ministri exsequuntur (cf. Pf); novum Moysen 
(cf. 1 Lect, Ex 19, 3-8a), novi aeternique foederis Auctorem; Sponsum, 
qui pro Ecclesia sponsa, hora praesignata, «vitam ponet in cruce» 
(Pf), ubi ex aperto latere sanguis et aqua manabunt, redemptionis 
symbola; 

— deinde Ecclesia seu communitas discipulorum, qui Christo fide ad¬ 
haerent (cf. Pc), eius oboediunt praeceptis (cf. Co, Pf), fratrum necessi¬ 
tatibus communicant et « concordia animorum » Regni praeveniunt ad¬ 
ventum (cf. Pc); Sponsa dilecta, cui Sponsus cotidie parat nuptiale con¬ 
vivium (cf. Pf); 

— denique Mater Iesu, quae « mira dispensatione » Dei Patris « myste¬ 
riis nostrae salutis » (Co) interfuit. Beata Virgo Maria autem salutifero 
munere quod, in diebus carnis suae, Canae pro sponsis ac discipulis ex¬ 
plevit, nunc gloriosa regnans in caelis, pro tota fungitur Ecclesia: de 
bono hominum sollicita Filium exorat ut eorum necessitatibus subve¬ 
niat (cf. Pf); homines vero iubet id agere « quod Filius [...] in Evangelio 
docuit agendum » (Co). Immo, secundum liturgiae sensum, hoc tenen¬ 
dum est: Matrem Iesu, quae adfuerit convivio nuptiali Canae, eucha¬ 
ristico adesse Ecclesiae nuptiali convivio. Quare communitas fidelium 
cotidie Eucharistiam celebrat cum gloriosa Virgine Maria in primis 
communicando. 

ANT. AD INTROITUM Cf. Io 2, 1. 11 

Nuptiae factae sunt in Cana Galilaeae, 
et erat mater Iesu ibi: 

Christus manifestavit gloriam suam, 
et crediderunt in eum discipuli eius. 

Collecta 

Domine, sancte Pater, 
qui, mira dispensatione, 

beatam Virginem mysteriis nostrae salutis interesse voluisti, 
praesta, quaesumus, 

ut, verbis eiusdem Christi Matris obsequentes, 
id agamus quod Filius tuus in Evangelio docuit agendum. 
Qui tecum vivit. 

Super oblata 

Haec munera tibi, Domine, laetanter oblata, 

in corpus et sanguinem converte Iesu Christi, Filii tui, 

qui, a Matre rogatus, 

mirando signo aquam in vinum mutavit 

et horam praesignavit suae gloriosae passionis. 

Qui vivit. 

Praefatio 

Beata Virgo ministros iubet Christi exsequi mandata 

Y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 


5 (Coli. Miss.) 



36 


TEMPUS NATIVITATIS 


Vere dignum est tibi gratias agere, 

vere iustum est te glorificare, Pater sancte, 

in hac celebratione gloriosae Virginis Mariae: 

Quae, de sponsis sollicita, Filium exorat 
et ministros iubet illius exsequi mandata: 
rubescunt hydriae, laetantur convivae 
et illud nuptiale adumbratur convivium, 
quod Christus Ecclesiae parat cotidie. 

Quo mirando signo 

temporis messianici nuntiatur adventus, 

Spiritus sanctitatis praedicitur effusio, 

sed et mystica praesignatur hora, 

qua Christus semetlpsum ornabit purpura passionis 

et pro Ecclesia sponsa vitam ponet in cruce. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

Ant. ad communionem 

Beata es, Virgo Maria: 
per te Filius tuus initium fecit signorum; 
per te Sponsus novum vinum Sponsae paravit; 
per te in Magistrum crediderunt discipuli. 

Post communionem 

Corporis et sanguinis sacro repleti libamine, 
quaesumus, Domine, ut, exemplum beatae Virginis secuti, 
Christo tuo fide adhaerentes 
atque Ecclesiae necessitatibus communicantes, 
concordia animorum Regni tui praeveniamus adventum. 
Per Christum. 



TEMPUS QUADRAGESIMA 




























Tempore Quadragesimae fideles verbum Dei abundantius audientes, ora¬ 
tioni vacantes, paenitentiam agentes, memoriam baptismi recolentes 
atque Christum sequentes in itinere crucis, ad Pascham celebrandam 
rite praeparantur. In hoc « itinere quadragesimali » sacra liturgia bea¬ 
tam Virginem fidelibus proponit tamquam exemplar discipuli qui ver¬ 
bum Dei fideliter audit et Christi vestigia premens ad « Calvariae lo¬ 
cum » pergit, ut cum eo commoriatur (cf. 2 Tim 2, 11). Expleta autem 
Quadragesima, in Triduo paschali beata Virgo fidelibus exhibetur ut 
nova Eva seu « mulier nova » quae, apud lignum vitae sistens (cf. Io 
19, 25), Christo, « novo homini », est sociata, necnon ut mater spiritalis, 
cuius maternae curae Dominus cunctos discipulos commendavit (cf. 
Io 19, 26). 

Formularia missarum 

10. Sancta Maria, discipula Domini. 

11. Beata Maria Virgo iuxta crucem Domini (I). 

12. Beata Maria Virgo iuxta crucem Domini (II). 

13. Commendatio beatae Mariae Virginis. 

14. Beata Maria Virgo, mater reconciliationis. 

SANCTA MARIA, DISCIPULA DOMINI 


Tempus Quadragesimae « iter» est quod fideles, «instantius verbum 
Dei audientes et orationi vacantes » (SC 109) necnon crucem prom¬ 
ptiore ferentes animo (cf. Lc 14, 27), percurrunt ut, purificatis mentibus, 
perveniant ad paschalia festa digne celebranda. Hoc modo veri exsistunt 
Christi discipuli, qui eius verba audiunt et retinere satagunt (cf. Lc 
8, 15), semetipsos abnegantes eius vestigia sequuntur (cf. Mt 16, 24) 
atque student iuxta crucem eius fideliter adstare (cf. Io 19, 26). 

Quamobrem si, iusta de causa, tempore Quadragesimae celebratur 
missa de beata Virgine Maria opportune sumitur hoc formularium, 
in quo Mater Domini colitur ut «exemplar [...] discipuli verba vitae 
fideliter custodientis » (Co). Beata Virgo enim quae, singulari Dei mu¬ 
nere, mater fuit Christi, potissima ratione eius quoque « prima exstitit 
et perfectissima [...] discipula » (MC 35). 

Haec missa momentum « verbi Dei» seu « verbi salutis » in discipu¬ 
lorum vita ostendit (cf. Co, Pc), divinam sapientiam pro eis implorat 
(cf. So ), immaculatam legem Domini eiusque iusta iudicia extollit (Ps 
resp, cf. Ps 18 [19], 8-11), Cor Virginis custodientis verba Domini prae 
fidelium oculis ponit {Ant intr, Ev, Lc 2, 41-52) ut eius exempla secten¬ 
tur (cf. Pc). 

Inter textus euchologicos eminet praefatio Cuius mater, gloriosa Virgo 
Maria, ubi quodammodo resonat vox Christi ad laudem mulieris ano- 
nimae (« Beatus venter, qui te portavit, et ubera quae suxisti! »), respon¬ 
dentis: « Quinimmo beati, qui audiunt verbum Dei et custodiunt! » (Lc 
11, 27-28); necnon retinnit illa sententia sancti Augustini locum Evan- 
gelii explanantis « Quae est mater mea? » (Mc 3, 33): « Fecit, fecit plane 
voluntatem Patris sancta Maria, et ideo plus est Mariae discipulam 
fuisse Christi, quam matrem fuisse Christi; plus est felicius discipulam 
fuisse Christi quam matrem fuisse Christi » ( Sermo 25, 7: PL 46, 937). 


Ant. ad introitum 

Beata es, Maria, quae nuntium Angeli suscipiens, 
facta es mater divini Verbi; 
beata tu, quae caelestia verba tacita conferens, 
facta es divini Verbi discipula. 

TEMPUS QUADRAGESIMAE 


Collecta 

Domine Deus noster, 

qui in beata Virgine Maria exemplar nobis dedisti 
discipuli verba vitae fideliter custodientis, 
aperi, quaesumus, corda nostra 
ad suscipiendum verbum salutis, 
quod, Spiritus Sancti virtute, 

in nobis cotidie resonet et uberrimos germinet fructus. 
Per Dominum. 


Super oblata 

Propitius intuere, Domine, munera tibi gratanter oblata 
in memoria beatae Virginis, Filii tui matris et discipulae; 
et concede ut gratiam et sapientiam, 
quas nostris viribus obtinere non praesumimus, 
per ea abundanter consequamur. 

Per Christum. 

Praefatio 

Beata Virgo, incarnati Verbi discipula, felix prredicatur 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus, 
per Christum Dominum nostrum. 

Cuius mater, gloriosa Virgo Maria, 
iure proclamatur beata, 

quia Filium tuum castis meruit generare visceribus; 
sed merito felicior praedicatur, 
quia, incarnati Verbi facta discipula, 
voluntatem tuam sedula quaesivit 
et adimplevit fidelis. 

Et ideo, cum innumeris Angelis, 
una te magnificamus voce, dicentes: 

Sanctus, Sanctus, Sanctus Dominus Deus Sabaoth. 

Ant. ad communionem Lc 11, 28 

Beati qui audiunt verbum Dei et custodiunt! 

Post communionem 

Repleti, Domine, sacramentis et gaudiis, 

te suppliciter imploramus, 

ut, beatae Virginis exempla sectantes, 

veri inveniamur Christi discipuli, 

qui eius verba seduli audiant et custodiant fideles. 

Qui vivit. 

BEATA MARIA VIRGO IUXTA CRUCEM DOMINI 

I 


Progrediente Quadragesimae tempore, quod ad instar itineris Iesu ad 
sanctam civitatem Ierusalem, locum oblationis sui, est dispositum, fre- 
quentior fit contemplatio mysterii passionis Christi; unde frequentior 
quoque fit, in fidelium corde, memoria compassionis beatae Mariae 
Virginis. 

In Propriis et Ecclesiarum particularium et Institutorum religiosorum 
plura inveniuntur formularia quae celebrant Matrem passionem Filii 
participantem. Formularium quod hic proponitur provenit, praeter prae¬ 
fationem, e Proprio missarum Ordinis Fratrum Servorum beatce Ma- 
rice Virginis, Curia Generalis OSM, Romae 1972, pp. 24-27. 

Missae textus mysterium illustrant Christi passionis, quae « in eius mem¬ 
bris, / infinitis vitae aerumnis vexatis » (Co), arcano modo adhuc per¬ 
ficitur; quare verba Apostoli «Adimpleo ea quae desunt passionum 
Christi in carne mea, pro corpore eius quod est Ecclesia » (Ant com, 
Coi 1, 24) recte in hac celebratione usurpantur. 

Sancta Maria, « caeli Regina et mundi Domina » (Ver Ev), iuxta crucem 
Filii stetit (cf. Ant intr, Ev, Io 19, 25-27), « perdolens » (Co), « dolorosa » 
(Ver Ev) eademque «intrepida» et «fidelis» (Pf), pluribus fungens 
salutis muneribus atque « antiquas adimplens figuras » (Pf). Nam apud 
Filium in cruce moriturum beata Virgo exstitit: 

— redemptionis administra (cf. So), «compatiens mater» sacrificio 
Filii, summi sacerdotis, sociata (cf. Pc); 

— nova Eva, in qua prophetia de munere salvifico « Mulieris » (cf. Gen 
3, 15; Io 19, 26; Ap 12, 1) est adimpleta: sicut prima mulier contulerat 
«ad mortem », ita altera — Maria — contulit « ad vitam» (cf. Pf, 
LG 56); 

— Mater Sion, quam omnes populi salutant, dicentes: « Omnes fontes 
mei in te » (Ps 86 [87], 7), nam « dispersos homines, Christi morte con¬ 
gregatos » (Pf, cf. Io 11, 52), materno suscepit amore; 

— exemplar Ecclesice, quae «intrepidam Virginem contemplans, J 
fidem Sponso datam integram servat » (Pf, cf. LG 64). 


Ant. AD INTROITUM Io 19, 25 

Stabant iuxta crucem Iesu Mater eius 

et soror Matris eius Maria Cleophae et Maria Magdalene. 

Collecta 

Deus, qui passionem Christi tui in eius membris, 
infinitis vitae aerumnis vexatis, 
arcano perficis consilio, 

concede, quaesumus, ut, sicut Filio tuo in cruce morienti, 
perdolentem Matrem astare voluisti, 
ita et nos, beatam Virginem imitati, 

fratribus laborantibus caritate et solacio semper adsimus. 
Per Dominum. 


Super oblata 

Oblationes familiae tuae, Domine, clementer assume, 
et in sacramentum humanae redemptionis converte, 
cuius generosa Virgo, in ara crucis, 
exstitit administra. 

Per Christum. 


Praefatio 

Iuxta crucem Filii Mater sistit fidelis 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus, 
per Christum Dominum nostrum. 

TEMPUS QUADRAGESIMAE 


Quia providenti consilio statuisti 
ut iuxta crucem Filii Mater sisteret fidelis, 
antiquas adimplens figuras 
et nova praebens documenta vitae. 

Ibi enim beata Virgo nova fulget Eva, 
ut, sicut mulier contulit ad mortem, 
ita mulier conferret ad vitam. 

Ibi dispersos homines, Christi morte congregatos, 
materno suscipiens amore, 

Matris Sion adimplet mysterium. 

Ibi exemplar exsistit Ecclesiae sponsae, 
quae, intrepidam Virginem contemplans, 
fidem Sponso datam Integram servat, 
nec perterrita minis nec persecutionibus fracta. 

Et Ideo, choris angelicis sociati, 
te laudamus, in gaudio confitentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Coi 1, 24 

Adimpleo ea quae desunt passionum Christi in carne mea, 
pro corpore eius quod est Ecclesia. 

Post communionem 

Sumpto salutis pignore, 

supplices te, Domine, adprecamur, 

ut Paraclitus Spiritus in Ecclesia tua superabundans, 

in universas gentes affluenter redundet; 

quem, sacrificio crucis, compatiente Matre, 

Christus, summus sacerdos, promeruit. 

Qui vivit. 

BEATA MARIA VIRGO IUXTA CRUCEM DOMINI 

II 


Hasc missa salutiferam Christi passionem celebrans, partem quoque 
excolit quam beata Virgo in comparanda hominum salute habuit. Ma¬ 
ria enim cum, « divino fecundante Spiritu » (Pf), facta esset mater 
Christi, novo divinae pietatis dono facta est « socia passionis » (Pf) et 
« compatiens mater » (Co 1, Co 2). 

Initio missae Simeonis prophetia resonat, qui una eademque voce Filii 
et Matris sortem complectens, Christum nuntiat fore contradictionis 
signum et Virginis animam doloris gladium transfixurum ( Ant intr, 
Lc 2, 34-35). 

In textibus autem euchologicis consilium salutis recolitur, quo Deus 
« Filio [...] patienti compatientem Matrem » (Co 1, cf. Co 2) sociavit 
atque «novam Evam iuxta crucem novi Adami astare» voluit (Pf). 

Beata Virgo, propter salvificam compassionem, recte celebratur, quae 
« fide munita, spe roborata, igne caritatis adusta » (Ver Ev) iuxta cru¬ 
cem Domini stetit (Ev, Io 19, 25-27); ibi non pepercit animae suae prop¬ 
ter humilitatem populi sui (1 Lect, Iudt 13, 17-20); dolores autem, quos 
« Filium generando non senserat », gravissimos sustinuit homines ad 
vitam divinam regenerando (cf. Pf); quare fideles eam glorificant, di¬ 
centes: « Felices sensus beatae Mariae Virginis, / qui sine morte merue¬ 
runt martyrii palmam / sub cruce Domini» (Ant com 1). 

Sed quod in Christi passione rerum veritate est factum, nunc in mys¬ 
terio celebratur; itaque deprecamur ut «per altaris sacrificium, cui 
Virgo sociatur, / et nostra deleantur peccata / et caelorum ianua no¬ 
bis reseretur» (So). Fideles vero «communicantes Christi passioni¬ 
bus » gaudeant, «ut et in revelatione gloriae eius» exsultent (Ant 
com 2, 1 Petr 4, 13) atque « cotidianam crucem ferentes, / Christi 
resurrectionis » mereantur « esse consortes » (Pc). 

Formularium provenit e Proprio missarum Ordinis Fratrum Servorum 
beatce Marice Virginis, Curia Generalis OSM, Romae 1972, pp. 57-60. 

TEMPUS QUADRAGESIMA 


ANT. AD INTROITUM Lc 2, 34-35 

Dixit Simeon ad Mariam: 

Ecce, positus est hic in ruinam 

et in resurrectionem multorum in Israel, 

et in signum cui contradicetur; 

et tuam ipsius animam pertransibit gladius. 


Collecta 

Deus, qui ad humanam substantiam 
diabolica fraude deceptam mirabiliter reparandam 
Filio tuo patienti compatientem Matrem sociasti, 
da populis tuis, 

ut vetustatem deponant peccato contractam 
et novitatem induant restauratione promeritam. 

Per Dominum. 


Vel: 

Deus, qui Filio tuo pendenti in cruce, 
compatientem Matrem astare voluisti, 
custodi in progenie tua tanti operis fructus 
eosque in dies benignus adauge. 

Per Dominum. 


Super oblata 

Munera nostra, quaesumus, Domine, 

Sancti Spiritus igne propitiatus absume, 
ut, per altaris sacrificium, cui Virgo sociatur, 
et nostra deleantur peccata 
et caelorum ianua nobis reseretur. 

Per Christum. 

PMFATIO 

Beata Virgo, divince pietatis dono, facta est socia passionis 

y. Dominus voblscum. 
r. Et cum spiritu tuo. 

y. Sursum corda. 
r. Habemus ad Dominum. 

y. Gratias agamus Domino Deo nostro. 

H. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus, 
per Christum Dominum nostrum. 

Tu enim, ad humanam sobolem 
sapienti consilio reformandam 

novam Evam iuxta crucem novi Adami astare voluisti: 
ut quae, divino fecundante Spiritu, facta erat mater, 
novo tuae pietatis dono fleret socia passionis; 
et quae dolores Filium generando non senserat, 
nos tibi regenerando gravissimos sustineret. 

Et Ideo cum Angelis et Archangelis, 

cum Thronis et Dominationibus, 

hymnum gloriae tuae canimus, sine fine dicentes: 

Sanctus, Sanctus, Sanctus Dominus Deus Sabaoth. 

Ant. ad communionem 

Felices sensus beatae Mariae Virginis, 

qui sine morte meruerunt martyrii palmam 

sub cruce Domini. 

Vel: 1 Petr 4, 13 

Communicantes Christi passionibus, gaudete, 

ut et in revelatione gloriae eius gaudeatis exsultantes. 

TEMPUS QUADRAGESIMAE 


Post communionem 

Tuere nos, Domine, famulos tuos, 
quos, compassionem beatae Virginis recolentes, 
paschalibus satiasti sacramentis, 
et concede ut, cotidianam crucem ferentes, 
Christi resurrectionis mereamur esse consortes. 
Qui vivit. 

COMMENDATIO BEATAE, MARIAE VIRGINIS 


Verba Iesu in cruce morientis « Ecce filius tuus ... Ecce mater tua» 
(Io 19, 26-27) Ecclesia accipit ut peculiare testamentum, quo Christus 
Dominus Virgini Matri « universos discipulos commendavit in filios » 
(Leo XIII, Epist. encyclica Octobri mense : ASS 24 [1891-1892] p. 195), 
Matrem vero discipulis colendam commisit. Unde « inter beatam Vir¬ 
ginem et fideles discipulos / arctum instauratur amoris vinculum» 
(Pf ), quod haec missa extollit atque celebrat. 

Commendatio discipulorum. Deus in primis glorificatur, « qui habitare 
facit beatam Virginem in Ecclesia / matrem filiorum laetantem » (Ant 
intr, cf. Ps 112 [113], 9); sancta Maria «mater credentium» (Pf) vo¬ 
catur, ad quam fideles securi confugiunt (cf. Pf), et semel atque iterum 
commemoratur Iesus Christus, qui «nos Virgini Matri concredidit 
filios » ( Pc , cf. Co, So, Pf). « Commendatio » vero pars est mysterii pas¬ 
sionis Christi et compassionis Virginis; quare liturgia beatam Virgi¬ 
nem recolit, quae « ante crucem [...] spectabat piis oculis Filii vulnera, 
/ per quem sciebat omnibus futuram redemptionem » (Ver Ev) atque 
in eius ore verba Apostoli ponit: « Omnia sustineo propter electos, 
ut et ipsi salutem consequantur, quae' est in Christo Iesu cum gloria 
aeterna » (Ant com, 2 Tim 2, 10); Mariam autem spectans, liturgia fide¬ 
libus proponit exemplum mirabilis matris Maccabaeorum, quae «pe¬ 
reuntes filios conspiciens bono animo ferebat propter spem quam in 
Deum habebat» (1 Lect, 2 Mac 7, 1. 20-29). 

Commendatio Virginis, Sed et Virgo amori et curae dilecti discipuli a 
Christo est commendata: « Iste est Ioannes, cui Christus in cruce Ma¬ 
trem Virginem virgini commendavit » (LH 27 dec Ld ant 2); in Ioanne 
autem Christus omnes discipulos « sui amoris erga Matrem subrogavit 
vicarios » (So, cf. Ve 1276), qui eam « accipiunt pretiosam Magistri here¬ 
ditatem » (Pf) atque Virginis monita audientes (cf. Pf, Io 2, 5), seduli 
« verba custodiunt Magistri » (Pf). 


Ant. AD INTROITUM Cf. Ps 112 (113), 4. 9 

Excelsus super omnes gentes Dominus, 
super caelos gloria eius. 

Qui habitare facit beatam Virginem in Ecclesia 
matrem filiorum laetantem. 


6 (Coli. Miss.) 



52 


TEMPUS QUADRAGESIMA 


Collecta 

Domine, sancte Pater, 

qui in paschali mysterio salutem humani generis statuisti, 
concede nobis inter adoptionis filios numerari, 
quos Iesus Christus, in cruce moriens, 

Virgini Matri commendavit. 

Qui vivit. 


Super oblata 

Suscipe, Domine, haec munera laetanter oblata, 

ut corpus et sanguis fiant Domini nostri Iesu Christi, 

qui, crucis ligno affixus, 

in Ioanne universos discipulos 

Virgini commendavit in filios 

et sui amoris erga Matrem subrogavit vicarios - 

Qui vivit. 


Praefatio 

Mutua beat ce Virginis et discipuli commendatio 

y. Dominus voblscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere, 
Domine, sancte Pater, omnipotens aeterne Deus: 

Quia iuxta crucem Iesu, sacro ipsius testamento, 
inter beatam Virginem et fideles discipulos 
arctum instauratur amoris vinculum: 

Genetrix discipulis in matrem commendatur, 

discipuli Matrem accipiunt pretiosam Magistri hereditatem. 

Illa in aevum erit mater credentium, 
isti in perpetuum ad eam securi confugient. 

Illa in filiis Filium diligit, 
isti, monita Matris audientes, 
verba custodiunt Magistri. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM 2 Tim 2, 10 

Omnia sustineo propter electos, 

ut et ipsi salutem consequantur, 

quae est in Christo Iesu cum gloria aeterna. 

Post communionem 

Filiorum amorem, Domine, 

in nobis augeat mensa caelestis, 

ubi corpore et sanguine Christi reficimur, 

qui, in ara crucis exspirans, 

in tuas se commendavit manus 

et nos Virgini Matri concredidit filios. 

Qui vivit. 

BEATA MARIA VIRGO 
MATER RECONCILIATIONIS 


Tempori Quadragesimae indoles inest cum baptismalis tum paeniten- 
tialis (cf. SC 109). Quare iam inde a Feria IV Cinerum vox Apostoli 
in liturgia resonat: «Obsecramus pro Christo: reconciliamini Deo» 
(2 Cor 5, 20). Qui textus in hac missa quoque adhibetur (1 Lect, 
2 .Cor 5, 17-20). 

In hominibus autem Deo reconciliandis Ecclesia munus beatae Ma¬ 
riae Virginis in dies clarius agnovit. Primis saeculis. Sancti Patres de 
Verbi incarnationis mysterio tractantes, haud raro asserunt virginale 
Matris Domini gremium locum fuisse ubi « pax» inter Deum et ho¬ 
mines facta est. Cui doctrinae mire congruit magisterium Romanorum 
Pontificum nostrae aetatis: beata Virgo « Dei facta est socia — docet 
Ioannes Paulus II — ob maternitatem suam divinam in opere ipso re¬ 
conciliationis » (Adh. apost. postsynodalis Reconciliatio et pcenitentia, 
35: AAS 77 [1985], p. 275). 

Media quae dicitur aetate, ecclesiastici scriptores munus maternum beatae 
Virginis altius perscrutati, eam « viajn reconciliationis », « causam gene¬ 
ralem reconciliationis » necnon « reconciliationis genetricem » appellant 
eo quod ex ea Iesus Christus, « reconciliatio peccatorum », natus est: 
« Non est enim reconciliatio — asserit sanctus Anselmus Cantuariensis 
(f 1109) — nisi quam tu casta genuisti» (H. Barre, Prieres anciennes 
de VOccident a la Mere du Sauveur, Ed. P. Lethielleux, Parisiis 1963, 
p. 305). Itaque fideles ad beatam Virginem confugiunt ut, ea interce¬ 
dente, « gratiam reconciliationis » obtineant et titulo « Refugium pec¬ 
catorum » saltem a saeculo xn, eam pie venerantur. 

His temporibus beata Virgo titulo « Reconciliatricis peccatorum » mul¬ 
tis locis, opera in primis Missionariorum Dominae Nostrae a La Salette, 
cultu quoque liturgico veneratur. 

Quare si, tempore Quadragesimae, in sanctuariis praesertim ubi fideles 
frequentes ad sacramentum paenitentiae accedunt, celebratur missa de 
sancta Maria, opportune adhibetur hoc formularium, quod « miseratio¬ 
nes Domini super omnia opera eius » ( Ant intr, Ps 144 [145], 9) extollit 
et beatae Virginis << cor miserans erga peccatores » ( Pf) excolit. 

Excepta praefatione, omnes fere textus ducti sunt e Missa propria 
beat ce Marice Virginis Reconciliatricis peccatorum, Typis Polyglottis 
Vaticanis 1978, pp. 4-6. 

ANT. AD INTROITUM Ps 144 (145), 8-9 

Miserator et misericors Dominus, 
patiens et multum misericors. 

Suavis Dominus universis, 

et miserationes eius super omnia opera eius. 


Vel: 

Ave, gratia plena, 

a peccatoribus clemens advocaris, 

quia nostram miseriam miserans intueris. 


Collecta 

Deus, qui, pretioso sanguine Filii tui, 
mundum tibi reconciliasti 
eiusque Matrem, iuxta crucem, 

peccatorum Reconciliatrlcem constituere dignatus es, 
tribue, quaesumus, 

ut, eiusdem beatae Virginis Mariae intercessione, 
nostrorum delictorum veniam consequamur. 

Per Dominum. 


Super oblata 

Hostias tibi, Domine, placationis et laudis offerimus: 
ut, intercedente beata Virgine Maria, peccatorum refugio, 
et delicta nostra miseratus absolvas 
et nutantia corda tu dirigas. 

Per Christum. 

TEMPUS QUADRAGESIMA 


Praefatio 

Beata Virgo refugium peccatorum et reconciliationis mater 

y. Dominus vobiscum. 
r. Et cum spiritu tuo. 

y. Sursum corda. 
r. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, omnipotens aeterne Deus, 
tibi in omnibus et pro omnibus semper gratias agere, 
tuasque praedicare virtutes. 

Qui, propter nimiam bonitatem tuam, 
errantes non deseris, 

sed multis modis ad tui revocas amorem: 
tu enim beatae Virgini, ignarae peccati, 
cor miserans erga peccatores dedisti; 
qui eius maternam caritatem in tuentes, 
ad eam confugiunt tuam veniam implorantes; 
eius spiritalem pulchritudinem contemplantes, 
a peccati foeditate abstinere nituntur; 
eius autem verba et exempla meditantes, 
ad Filii tui praecepta servanda commonentur. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

Ant. ad communionem 

Gloriosa dicta sunt de te, Maria, 
quia ex te ortus est sol iustitiae, 

Christus, Deus noster. 

Post communionem 

Sumpsimus, Domine, sacramenta reconciliationis nostrae, 
corpus et sanguinem Filii tui: 
praesta, quaesumus, 

ut, intercedente beatissima Virgine Maria, 
et miserationis tuae gratiam nobis conferant 
et praemium redemptionis aeternae. 

Per Christum. 





TEMPUS PASCHALE 



Apparuerunt dispertitae linguae 















In « magna dominica », id est in quinquaginta dierum spatio quo cum 
laetitia et exsultatione Ecclesia sacramentum paschale celebrat, liturgia 
Romana Christi Matrem quoque commemorat vel gaudio repletam 
propter Filii resurrectionem vel cum Apostolis in oratione perseveran¬ 
tem et cum iis Spiritus Sancti donum fidenter praestolantem (cf. Act 
1, 14). Ecclesia autem cum, materno munere functa, sacramenta initia¬ 
tionis Christianae — quae sacramenta paschalia sunt — celebrat, beatam 
Virginem suae maternitatis exemplar agnoscit; sed et percipit Christi 
Matrem exemplar et adiutorium sibi esse in Evangelii nuntiandi mu¬ 
nere, quod Christus, a mortuis suscitatus, ei commisit (cf. Mt 28, 19-20). 


Formularia missarum 

15. Beata Maria Virgo in resurrectione Domini. 

16. Sancta Maria, fons lucis et vitae. 

17. Beata Maria Virgo a Cenaculo. 

18. Beata Maria Virgo, regina Apostolorum. 

BEATA MARIA VIRGO 
IN RESURRECTIONE DOMINI 


Sub titulo Beatae Marice Virginis in resurrectione Domini, proponitur 
missa quae, exceptis antiphona ad introitum et praefatione, invenitur in 
Missali Romano, Comm. beatae Mariae Virginis, tempore paschali, 
pp. 675-676, cuius textus doctrina pollent et venustate. 

Missa resurrectionem Domini celebrat et gaudium ex ea redundans: 

— in universum mundum, quem Deus Pater « per resurrectionem / Filii 
[...] Domini nostri Iesu Christi, / [...] laetificare dignatus » (Co) est; 
quare dies resurrectionis Domini fuit dies «lucis et vitae», «quo, 
mortis nocte dilapsa, / universus mundus [...] gaudio » ( Pf ) exsultavit; 

— in orientem Ecclesiam, quae « Dominum suum immortalem revisens 
/ trepida » (Pf) laetata est (cf. Lc 24, 41; Io 20, 20); 

— in Virginem Matrem, quam Deus « in Christi [...] resurrectione / 
[...] ineffabili'[...] laetitia» (Pf) replevit. 

Ecclesia igitur Virginem salutat eamque ad gaudium invitat: « Laetare, 
Virgo Mater, / quia surrexit Christus e sepulcro » (Ant com); « Laetare, 
Mater luminis: / Iesus, sol iustitiae, / vincens sepulcri tenebras, / totum 
collustrat orbem » (Ant intr)\ « Ave, sancta Maria, / quae iuxta crucem 
perdolens / dolores tulisti Nati, / nunc sereno exsultas gaudio » (AU). 

Beata Virgo, « quae Filium credendo concepit » et « eius resurrectionem 
credendo exspectavit » (Pf) exemplar est fidei qua discipuli Christum 
« conceptum de Virgine / Deum verum et hominem » confitentur et 
« per eius salutiferae resurrectionis potentiam, / ad aeternam [...] per¬ 
venire laetitiam » (Pc) exspectant. 


Ant. ad introitum 

Laetare, Mater luminis: 

Iesus, sol iustitiae, 
vincens sepulcri tenebras, 
totum collustrat orbem, alleluia. 

TEMPUS PASCHALE 


Collecta 

Deus, qui, per resurrectionem 
Filii tui Domini nostri Iesu Christi, 
mundum laetificare dignatus es, 
praesta, quaesumus, 

ut, per eius Genetricem Virginem Mariam, 
perpetua capiamus gaudia vitae. 

Per Dominum. 

Super oblata 

Memoriam recolentes beatae Virginis Mariae, 
tibi, Domine, munera nostra offerimus, deprecantes, 
ut eius nobis succurrat humanitas, 

qui tibi oblationem seipsum in cruce obtulit immaculatam. 
Qui vivit. 

Praefatio 

Beata Virgo Filii resurrectionem credendo exspectavit 

y. Dominus vobiscum. 

Et cum spiritu tuo. 

y. Sursum corda. 

B. Habemus ad Dominum. 

y. Gratias agamus Domino Deo nostro. 

Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 

Quia in Christi tui resurrectione 
beatam Virginem ineffabili replesti laetitia 
eiusque fidem mirabiliter exstulisti: 
ipsa enim quae Filium credendo concepit, 
eius resurrectionem credendo exspectavit; 

fide munita diem prospexit lucis et vitae, 

quo, mortis nocte dilapsa, 

universus mundus exsultaret gaudio 

et oriens Ecclesia Dominum suum immortalem revisens 

trepida laetaretur. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

Ant. ad communionem 
Laetare, Virgo Mater, 

quia surrexit Christus e sepulcro, alleluia. 

Post communionem 

In mentibus nostris, quaesumus. Domine, 

verae fidei sacramenta confirma, 

ut, qui conceptum de Virgine 

Deum verum et hominem confitemur, 

per eius salutiferae resurrectionis potentiam, 

ad aeternam mereamur pervenire laetitiam. 

Per Christum. 



SANCTA MARIA, FONS LUCIS ET VIVE 


Sacramenta initiationis Christianae, quae recte in Vigilia paschali con¬ 
feruntur, cathecumenos ad imaginem Christi conformant: in unda bap- 
tismali eos efficiunt filios Dei, per sanctam unctionem et manuum 
impositionem Spiritu Sancto replent atque per caelestis panis et vini 
sumptionem concorporeos Christi reddunt. 

Sancti Patres tamen haud raro docent Christi mysteria, quae Virgo 
Mater Ecclesia in sacramentis initiationis Christianae celebrat, in Vir¬ 
gine Matre Maria esse « rerum veritate impleta » (Pf): Spiritus enim 
qui alvum Ecclesiae — fontem scilicet baptismalem — sanctificat ut 
filios Dei parturiat, gremium sanctificavit Mariae ut Primogenitum pa¬ 
reret multorum fratrum (cf. Hebr 2, 11-15); idemque Spiritus qui die 
Pentecostes super beatam Virginem abunde descendit, super neophitos 
e caelo dilabitur in sacramenti confirmationis celebratione; caro autem 
et sanguis, quae in ara crucis pro mundi vita obtulit Christus quaeque 
cotidie in eucharistico sacrificio offert Ecclesia, eadem sunt quae beata 
Virgo Maria pro nostra edidit salute. 

In hac missa munus maternum erga fideles tum Ecclesiae tum beatae 
Virginis commemoratur. Maternitas autem Mariae maternitatem Eccle¬ 
siae praecedit, cuius typus et exemplar exsistit (cf. LG 63). 

In textibus missae beata Maria celebratur tamquam: 

— alma Virgo (Co, Pf), « quae, Spiritu Sancto adumbrata » ( Ant com), 
Christum generavit, panem vitae (cf. Io 6, 35), quo in Ecclesia aluntur 
fideles; 

— Mater luminis (Ant intr), quia Christum, mundi lucem (cf. Io 12, 46; 
Ev 1, Io 12, 44-50), genuit; 

— exemplar Ecclesice (Ant intr), quia Ecclesia et ipsa virgo est et 
« virginali unda populos regenerat credentes » ( Ant intr), et « Matrem 
Christi imitans» (So) oblationem eucharisticam offert; quia ea quae 
« in Ecclesiae sacramentis mystice » peraguntur, « sunt rerum veritate 
in alma Virgine impleta » (Pf); 

— aula ccelestium sacramentorum (Ant com), quia in suo «virgineo 
gremio » Christum portavit, qui est « sacramentum Patris »: in eo enim 
sunt absconditi omnes thesauri salutis et gratiae, et per eum vultus 
Patris nobis revelatur (cf. Lc 10, 22; Io 14, 9). 

Hoc formularium, cuius textus liturgiam Vigiliae paschalis resonant, 
opportune adhibetur sabbatis temporis paschalis cum, iusta de causa, 
servatis de iure servandis, missa de beata Virgine Maria celebratur. 

Ant. ad introitum 

Salve, Mater luminis: 

virgo Christum genuisti 

et exemplar facta es Matris Ecclesias, 

quae virginali unda populos regenerat credentes, alleluia. 

Collecta 
Praesta, Domine, 

ut mater Ecclesia homines quos, condicione terrenos, 
e virgineo fontis utero caelestes parturivit, 
per evangelium vitae et gratiae sacramenta, 
ad similitudinem sui perducat Auctoris, 
qui ex alma Virgine natus, 
primogenitus multorum fratrum exsistit 
et universalis salvator, Iesus Christus Dominus noster. 
Qui tecum vivit. 

Super oblata 

Suscipe, sancte Pater, hanc oblationem, 

quam, Matrem Christi Imitans, tibi offert virgo Ecclesia, 

ut ipsa, ex omni gente et natione collecta, 

unum corpus fiat ab uno Spiritu vivificatum. 

Per Christum. 

Praefatio 

De munere beatce Virginis in sacramentis initiationis christiance 

y. Dominus voblscum. 
r. Et cum spiritu tuo. 

y. Sursum corda. 
r. Habemus ad Dominum. 

y. Gratias agamus Domino Deo nostro. 
r. Dignum et iustum est. 


7 (Coli. Miss.) 




68 


TEMPUS PASCHALE 


Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 

Quia miro tuae pietatis dono statuisti, 
ut ea in Ecclesiae sacramentis mystice peragerentur, 
quae sunt rerum veritate in alma Virgine impleta: 
novos e fonte baptismi parturit Ecclesia filios, 
quos ex fide et Spiritu virgo fecunda concepit; 

linit recentes natos pretioso chrismatis oleo, 
ut Spiritus, qui beatam Virginem abunde replevit, 
super eos descendat munificus; 

sed et cotidie filiis mensam parat, 

ubi ipsos caelesti nutriat pane, 

quem Virgo Maria pro mundi edidit vita, 

Iesum Christum Dominum nostrum. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

Ant. ad communionem 

Beata es, Virgo Maria, 

quae, Spiritu Sancto adumbrata, 

aeterni Patris Filium virgineo gremio portasti 

et aula facta es caelestium sacramentorum, alleluia. 

Post communionem 

Quos Christi corpore satiasti, 
reple, Domine, Spiritu Christi, 
ut ab illo semper nostrae dirigantur actiones, 
qui omnes Ecclesiae semitas illustrat, 
sicut totam sanctificavit Virginis vitam. 

Per Christum. 




BEATA MARIA VIRGO A CENACULO 


Beata Maria Virgo a Cenaculo pluribus in dioecesibus et familiis reli¬ 
giosis memoria liturgica colitur, in quibus eminet Congregatio Soro¬ 
rum Dominae Nostrae a Cenaculo, quam sancta Teresia Couderc (f 1885) 
fundavit. 

In beata Virgine, quae praesens adfuit primo Christi discipulorum coe¬ 
tui ( Ant intr, cf. Act 1, 14), Ecclesia in dies conspexit sive matrem 
caritate foventem primaevae communitatis exordia sive concordis ora¬ 
tionis praeclarum exemplar. 

In hoc formulario, in quo Ecclesia caelestem Patrem glorificat ob Spi¬ 
ritus Sancti donum sibi collatum, Mater Iesu apparet: 

— Virgo Spiritu Sancto plena. Nam Deus beatam Virginem « Spiritus 
Sancti » cumulavit « muneribus » ( Co ); et « quae in Verbi incarnatione 
Spiritu fuit obumbrata, / in ortu novae plebis [...] denuo repletur 
superno Dono » (Pf); 

— Exemplar Ecclesice. Orationis, in primis; Deus enim in beata Virgine 
« mirabile [...] orationis / nobis in primaeva Ecclesia exemplum » (Pf) 
dedit: « Matrem Iesu cum Apostolis unanimem orantem » (Pf, cf. Ant 
intr [Act 1, 14], Co); et « quae Christi adventum orando exspectavit, / 
enixis precibus promissum invocat Paraclitum » (Pf)] sed et concordiae, 
communionis et pacis (cf. Pf, Pc ); oboedientiae Sancti Spiritus voci 
(cf. So ); vigilantiae in exspectando altero Christi adventu (cf. Pf ); fidelis 
custodiae (cf. All, Lc 2, 19) et alacris propagationis verbi Dei. 


Ant. AD INTROITUM Cf. Act 1, 14 

Erant discipuli perseverantes unanimiter 
in oratione cum Maria, Matre Iesu, alleluia. 


Collecta 

Domine Deus noster, 

qui beatam Virginem cum Apostolis orantem. 
Spiritus Sancti cumulasti muneribus, 
concede ut, eius intercessione, 

nos quoque, eodem Spiritu repleti, 
in oratione perseveremus unanimes 
et bonum salutis nuntium fratribus afferamus. 

Per Dominum. 

Super oblata 

Suscipe, sancte Pater, 

haec munera tibi laetanter oblata, 

et praesta ut, beatam Virginem seduli imitantes, 

Spiritus voci dociles praebeamus aures 

et laudem tuae gloriae in omnibus quaeramus. 

Per Christum. 

Praefatio 

Beata Virgo cum Apostolis orans, Paracliti prcestolatur adventum 

y. Dominus vobiscum. 
r. Et cum spiritu tuo. 

y. Sursum corda. 
r. Habemus ad Dominum. 

y. Gratias agamus Domino Deo nostro. 
r. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere, 

Domine, sancte Pater, omnipotens aeterne Deus: 

Quia mirabile concordiae et orationis 
nobis in primaeva Ecclesia exemplum dedisti: 

Matrem Iesu cum Apostolis unanimem orantem. 

Quae Christi adventum orando exspectavit, 
enixis precibus promissum invocat Paraclitum; 
et quae in Verbi incarnatione Spiritu fuit obumbrata, 
in ortu novae plebis tuae denuo repletur superno Dono. 


BEATA MARIA VIRGO A CENACULO 


71 


Unde beata Virgo in oratione vigilis, fervens caritate, 

exemplar exsistit Ecclesiae, 

quae, Spiritus instructa muneribus, 

alterum Christi adventum vigilans praestolatur. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth, 

ANT. AD COMMUNIONEM Act 2, 42 

Discipuli erant perseverantes in doctrina Apostolorum 
et communicatione, 

in fractione panis et orationibus, alleluia. 

Post communionem 

Famulos tuos, Domine, 

quos eodem satiasti pane salutis, 

eodem renova Sancti Spiritus dono; 

et concede ut, sub beatae Virginis praesidio, 

ad fratrum concordiam et pacem adlaboremus, 

pro quibus Iesus Christus, Filius tuus, 

redemptionis se obtulit hostiam. 

Qui vivit. 




BEATA MARIA VIRGO, REGINA APOSTOLORUM 


Haud pauca Instituta religiosa et Societates vitae apostolicae beatam 
Mariam Virginem in Cenaculo cum Apostolis orantem suam agnoscunt 
Patronam eamque sub titulo « Reginae Apostolorum» cultu liturgico 
venerantur; in quibus eminent Societas Apostolatus Catholici a sancto 
Vincentio Pallotti (f 1850) fundata, Pontificium Institutum pro Mis¬ 
sionibus Exteris (P.I.M.E.) ab episcopo Angelo Ramazzotti (t 1861) 
conditum, Pia Societas a sancto Paulo Apostolo aliaque instituta a 
servo Dei lacobo Alberione (f 1971) creata. 

Nonnulli viri et mulieres enim, ardore apostolico ac missionali incensi, 
locum eminentem et « regalem », quem Mater Iesu in primaeva commu¬ 
nitate tenebat, animadverterunt eiusque praesentiae momentum in even¬ 
tu pentecostali quoad nuntii evangelici propagationem perspexerunt. 

Haec missa, praefatione excepta, desumpta est e Proprio missarum So¬ 
cietatis Apostolatus Catholici, Typis Polyglottis Vaticanis 1972, pp. 3-6. 

Formulario magna vis missionalis inest. Fidelium coetus Deum exorat ut 
eius « gloriam verbo et exemplo diffundere » (Co) valeat, Ecclesia « fi¬ 
delium numero crescat » (So) et populus « semper proficiat ad salu¬ 
tem » ( Pc ). 

Praefatio «consilium salutis» celebrat, quo beata Virgo, «Spiritu 
Sancto ducta » ad domum Elisabeth festinavit nuntium ferens salutis, 
et « Petrus ceterique Apostoli », ab illapsu Spiritus confirmati, e Ce¬ 
naculo intrepidi exierunt ad Christi evangelium cunctis gentibus nun¬ 
tiandum. 


ANT. AD INTROITUM Cf. Act 1, 14 

Erant discipuli perseverantes unanimiter 
in oratione cum Maria, matre Iesu, alleluia. 

Collecta 

Deus, qui Apostolis tuis, cum Maria Matre Iesu orantibus, 
Sanctum dedisti Spiritum, 
da nobis, ut, ipsa intercedente, 
maiestati tuae fideliter servire 

et nominis tui gloriam 

verbo et exemplo diffundere valeamus. 

Per Dominum. 

Super oblata 

Tua, Domine, propitiatione, 

et beatae Mariae semper Virginis intercessione, 

haec nostra obtineat oblatio, 

ut Ecclesia tua fidelium numero crescat 

et iugiter fulgeat ubertate virtutum. 

Per Christum. 

pRyEFATIO 

Beata Virgo Apostolorum invocatur regina 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro 
R. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus, 

in hac memoria beatae Mariae Virginis, 

quae Apostolos in Christo nuntiando praecessit. 

Illa enim, Spiritu Sancto ducta, 

Christum Ioanni festina portavit, 
ut causa ei fieret sanctificationis et gaudii; 

Petrus ceterique Apostoli, eodem Spiritu impulsi, 
cunctis gentibus Evangelium nuntiarunt intrepidi, 
quod eis causa fieret salutis et vitae. 

Sed et nunc beata Virgo Evangelii praecones 

trahit exemplo, fovet caritate, incessanti iuvat oratione, 

ut toto orbe Christum Salvatorem annuntient. 

Et ideo, cum Sanctis et Angelis universis, 
te collaudamus, sine fine dicentes: 

Sanctus, Sanctus, Sanctus Dominus Deus Sabaoth. 

AnT. AD COMMUNIONEM Cf. Lc 11,-27 

Beata viscera Mariae Virginis, 

quae portaverunt aeterni Patris Filium, alleluia. 

Post communionem 

Sumptis salutis nostrae subsidiis 

in memoria beatae Mariae Virginis, Apostolorum reginae, 
te, Domine, deprecamur, 

ut in tua voluntate et in hominum servitio perseverans, 
populus tuus semper proficiat ad salutem. 

Per Christum. 




TEMPUS «PER ANNUM» 











Tempore «per annum » sive in Calendario Romano generali sive in 
Calendariis Ecclesiarum particularium et Institutorum religiosorum 
frequens recurrit memoria de sancta Maria. Unde complura sunt in 
Propriis Ritus Romani formularia missarum de beata Virgine, quorum 
obiectum, quamquam unum idemque est — opus Dei in sancta Maria 
patratum intuitu Christi et Ecclesiae —, tamen sub multis variisque 
aspectibus celebratur. 

Formularia missarum temporis « per annum », ratione habita aspectus 
mysterii quem celebrant, « in tres sectiones sunt dispertita, quarum 
prima undecim formularia continet ad memoriam Deiparae celebran¬ 
dam sub titulis e Sacra Scriptura praesertim deductis vel eius cum 
Ecclesia nexum ostendentibus; secunda novem formularia exhibet ad 
memoriam Matris Domini colendam sub titulis qui eius cooperationem 
vitae spiritali fidelium fovendae significant; tertia octo formularia pro¬ 
ponit ad memoriam sanctae Mariae celebrandam sub titulis qui eius 
misericordem intercessionem in favorem fidelium ostendunt» (Col¬ 
lectio missarum de beata Maria Virgine, I, Prcenotanda, n. 24). 



SECTIO PRIMA 


Haec sectio continet undecim formularia ad memoriam Deiparae cele¬ 
brandam sub titulis e Sacra Scriptura praesertim deductis vel eius cum 
Ecclesia nexum ostendentibus. 


Formularia missarum 

19. Sancta Maria, mater Domini. 

20. Sancta Maria, mulier nova. 

21. Sanctum Nomen beatae Mariae Virginis. 

22. Sancta Maria, ancilla Domini. 

23. Beata Maria Virgo, templum Domini. 

24. Beata Maria Virgo, sedes Sapientiae. 

25. Beata Maria Virgo, imago et mater Ecclesiae (I). 

26. Beata Maria Virgo, imago et mater Ecclesiae (II). 

27. Beata Maria Virgo, imago et mater Ecclesiae (III). 

28. Cor immaculatum beatae Mariae Virginis. 

29. Beata Maria Virgo, universorum regina. 

SANCTA MARIA, MATER DOMINI 


Inter titulos quibus in Evangelio beata Virgo nominatur, titulus emi¬ 
net « Matris Domini », quo Elisabeth, Praecursoris mater, Spiritu Sancto 
repleta (cf. Lc 1, 41), eam salutavit: « Et unde hoc mihi, ut veniat 
mater Domini mei ad me? » (Lc 1, 42). 

Sub titulo Sanctce Marice, Matris Domini, hic proponitur missa quae in¬ 
venitur in Missali Romano, Comm. Beatae Mariae Virginis, tempore « per 
annum » n. 3, pp. 672-673, cuius textus « sobrietate romana », ut aiunt, 
praestant atque eximia erga Matrem Iesu pietate; praefatio autem de¬ 
sumpta est e Proprio missarum Ordinis beatce Marice Virginis de Mer- 
cede, Curia Generalis Ordinis, Romae 1976, p. 11. 

In praefatione Deus Pater glorificatur propter duplex munus maternum 
quod « providenti consilio » beatae Virgini commisit: erga Filium suum 
(« in Filii tui Genetrice magna fecisti ») et erga Populum suum (« ma¬ 
terno in Ecclesia fungitur munere »). 


ANT. AD INTROITUM Cf. Iudt 13, 23. 25 

Benedicta es tu, Maria, a Domino Deo excelso 
prae omnibus mulieribus super terram; 
quia nomen tuum ita magnificavit, 
ut non recedat laus tua de ore hominum. 


Collecta 

Sanctissimae venerantibus Virginis Mariae, Matris Domini, 
memoriam gloriosam, 

ipsius nobis, quaesumus, Domine, intercessione concede, 
ut de plenitudine gratiae tuae 
nos quoque mereamur accipere. 

Per Dominum. 

SECTIO PRIMA 


Super oblata 

Laudis tibi, Domine, hostias offerimus, 
de Genetricis Filii tui memoria laetantes; 
praesta, quaesumus, ut per haec sacrosancta commercia 
ad redemptionis aeternae proficiamus augmentum. 

Per Christum. 


Praefatio 

Mater Domini, divince gratice dispensatrix fidelis 

y. Dominus vobiscum. 
r. Et cum spiritu tuo. 

y. Sursum corda. 
r. Habemus ad Dominum. 

y. Gratias agamus Domino Deo nostro. 
r. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 

Qui in Filii tui Genetrice magna fecisti 

et per eam salutem in nobis operari non desinis: 

ipsa enim, tuo providenti consilio, 

materno in Ecclesia fungitur munere 

ac gratiae tuae dispensatrix exsistit fidelis; 

cuius verbis nos admones, 

exemplis ad Christi attrahis sequelam, 

precibus nobis indulges. 

Unde et nos tibi gratias agimus, 

et tuas virtutes cum choris caelestibus proclamamus, 
una voce dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Cf. Lc 1, 48 

Beatam me dicent omnes generationes, 
quia ancillam humilem respexit Deus. 

Post communionem 

Sumptis, Domine, sacramentis caelestibus, 
te supplices deprecamur, 
ut, qui beatae Mariae Virginis 
memoriam venerando recolimus, 
aeterni convivii mereamur esse participes. 

Per Christum. 

SANCTA MARIA, MULIER NOVA 


Iam inde a saeculo II, sancto Iustino (f ca 163) et sancto Irenaeo 
(t ca 200) praesertim auctoribus, beata Virgo Maria agnoscitur in Ec¬ 
clesia tamquam nova Eva seu Mulier nova Christo, novo Adam (cf. 
1 Cor 15, 45), in opere salutis arcte sociata, fide et oboedientia 
damnum reparans ab antiqua Eva incredulitate et inoboedientia generi 
humano illatum: « Evae inobaudientise nodus solutionem accepit per 
obaudientiam Mariae. Quod enim alligavit virgo Eva per incredulita¬ 
tem hoc virgo Maria solvit per fidem » (S. Irenaeus, Adversus hcereses 
3, 22, 4: SCh 34, p. 82). 

In hoc formulario salutare « mysterium Mulieris » — Mariae et Eccle¬ 
siae — recolitur. Maria enim, « typum Ecclesiae » gerens (cf. LG 63), 
Mulier est in Protoevangelio promissa (cf. Gen 3, 15), quam Elisabeth 
inter omnes dixit benedictam (cf. Lc 1, 42), ex qua Filius Dei homo 
factus est (cf. Gal 4, 4), in nuptiis Canae mysticam Horam praesignans 
(cf. Io 2, 4), iuxta crucem maternum explens munus (cf. Io 19, 26), in 
caelo fulgens amicta sole et stellis coronata (cf. Ap 12, 1). 

Maria ergo celebratur tamquam: 

— primitice novce creationis". « ... beatam Virginem, a Spiritu Sancto 
plasmatam, / novae creationis constituisti primitias » (Co; cf. LG 56); 

— nova terra, « in qua », iam inde ab eius Conceptione immaculata, 
« iustitia habitat » (cf. Ps resp)\ 

— primitice novi populi : « ....beatam Virginem Mariam / [...] novi po¬ 
puli tui primitias effecisti » (P/); 

— discipula novce legis : « ... novae legis prima discipula » (P/); 

— mulier cui Deus cor novum dedit, secundum Ezechielis prophetiam 
(cf. 11, 19): «...beatae Virgini cor novum tribuisti» (Pc); 

— mulier prceparans « novum vinum » Ecclesice : « Beata es, Virgo 
Maria: / [...] per te Filius tuus novum vinum Ecclesiae paravit » (Ant 
com)\ 

— virgo fidelis, quae « sacrificio novae legis pleno corde adhaesit » (So); 

— lerusalem nova, seu civitas sancta in qua Deus posuit tabernaculum 
suum (cf. 1 Lect, Ap 21, l-5a). 

Breviter: sancta Maria, « concepta sine macula, / et gratiae cumulata 
muneribus / vere est mulier nova » ( Pf ), mater et socia Christi, novi 
foederis auctoris (cf. Pf). 

ANT. AD INTROITUM Ap 12. 1 

Signum magnum apparuit in caelo: 
mulier amicta sole, et luna sub pedibus eius, 
et in capite eius corona stellarum duodecim. 

Collecta 

Deus, qui beatam Virginem, a Spiritu Sancto plasmatam, 
novae creationis constituisti primitias, 
concede nobis, 

ut, a peccati vetustate abstinentes, 
novitatem Evangelii toto corde amplectamur 
et novum amoris mandatum fideliter observemus. 

Per Dominum. 

Super oblata 

Memoriam venerantes, Domine, beatae Mariae Virginis, 
quae sacrificio novae legis pleno corde adhaesit, 
haec munera tibi reverenter offerimus 
et supplices exoramus ut, tua favente gratia, 
cunctis diebus in novitate vitae ambulemus. 

Per Christum. 

Praefatio 

Maria, mulier nova, novce legis prima discipula 

V. Dominus vobiscum. 

R. Et cum spiritu tuo. 

V. Sursum corda. 

B. Habemus ad Dominum. 

y. Gratias agamus Domino Deo nostro. 

R. Dignum et iustum est. 


8 (Coli. Miss.) 

TEMPUS « PER ANNUM » - SECTIO PRIMA 


Vere dignum et iustum est, aequum et salutare, 
nos tibi semper et ubique gratias agere, 

Domine, sancte Pater, omnipotens aeterne Deus: 
per Christum Dominum nostrum. 

Quia beatam Virginem Mariam 

Christo, novi foederis auctori, matrem et sociam dedisti 
eamque novi populi tui primitias effecisti. 

Ipsa enim, concepta sine macula, 
et gratiae cumulata muneribus, 
vere est mulier nova, 
novae legis prima discipula: 

mulier laeta in tuo servitio, 
docilis Sancti Spiritus voci, 
verbi tui custos sollicita; 

mulier propter fidem beata, 
in Prole benedicta, 
inter humiles exaltata; 

mulier in tribulatione fortis, 
fidelis iuxta crucem Nati, 
in exitu gloriosa. 

Et ideo, cum innumeris Angelis, 
una te magnificamus voce, dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Cf. Ps 86 (87), 3; Lc i, 49 

Gloriosa dicta sunt de te, Maria, 
quia fecit tibi magna qui potens est. 

Vel: 

Beata es, Virgo Maria: 

per te Deus nobis dedit mundi Salvatorem, 

per te Filius tuus novum vinum Ecclesiae paravit. 

Post communionem 

Domine, sancte Pater, 

qui beatae Virgini cor novum tribuisti, 

concede nobis ut, virtute huius sacramenti, 

et Spiritus Sancti pareamus afflatibus 

et Christo, novo homini, in dies conformemur. 

Qui vivit. 

SANCTUM NOMEN BEATAE MARLE, VIRGINIS 


In Missali Romano, pp. 869-870, invenitur missa votiva De Ss.mo No¬ 
mine Marice, in qua sola collecta est propria. Memoria vero Ss.mi No¬ 
minis Virginis, die 12 septembris, apud complures Ecclesias particula¬ 
res et apud complura Instituta religiosa, eodem fere formulario, cele¬ 
bratur. Formularium quod hic proponitur desumptum est, praefatione 
excepta paucisque immutatis, e Proprio missarum Societatis Marice. 

In hac missa Deus Pater in primis glorificatur propter «Nomen 
Iesu », id est propter « personam Filii sui » eiusque potestatem et sa¬ 
lutarem missionem: « in cuius nomine tota est salus » ( Pf, cf. Act 4, 12), 
« ad cuius imperium omne flectitur genu, / caelestium, terrestrium et 
infernorum » (Pf, cf. Phil 2, 10). 

Deinde glorificatur propter « Nomen Mariae », id est propter personam 
Christi Matris eiusque missionem in historia salutis (cf. Pf). Nomen 
autem beatae Virginis Mariae celebratur utpote: 

— gloriosum, nam Deus illud, ad instar nominis Iudith, quae figuram 
beatae Virginis gerit, « ita magnificavit, ut non recedat laus [eius] de 
ore hominum » (Ant intr, cf. Iudt 13, 20); 

— sanctum, nam Mulierem indicat quae tota fuit « gratia plena » (AU, 
cf. Lc 1, 28) et « gratiam apud Deum » (Ev, Lc 1, 30) invenit ut Dei Fi¬ 
lium conciperet et pareret (cf. Lc 1, 31); 

— maternum, quia Dominus Iesus « in ara crucis exspirans / beatis¬ 
simam Virginem Mariam / Matrem voluit esse nostram, quam suam 
elegerat » (Co), unde fideles eius « materno invocato nomine » (Co) con¬ 
fortantur; 

— providum, fideles enim in quorum ore nomen Virginis frequens re¬ 
sonat (cf. Pf), eam « tamquam fulgens sidus, fidentes respiciunt, / in 
periculis invocant matrem / in necessitatibus ad eam securi confu¬ 
giunt » (Pf, cf. Co). 


Ant. ad introitum Cf. iudt 13, 18. 20 

Benedicta es tu, Virgo Maria, a Domino Deo excelso 
prae omnibus mulieribus super terram; 
quia nomen tuum ita magnificavit, 
ut non recedat laus tua de ore hominum. 

Collecta 

Deus, cuius Filius in ara crucis exspirans 
beatissimam Virginem Mariam 
Matrem voluit esse nostram, quam suam elegerat, 
concede propitius, 

ut, qui sub eius praesidium secure confugimus, 
materno invocato nomine confortemur. 

Per Dominum. 

Super oblata 

Muneribus, Domine, oblatis intende, 

ut corda nostra, Sancti Spiritus illustratione perfusa, 

exemplo beatae semper Virginis Mariae, 

Christo Filio tuo adhaerere studeant, 
ei soli vivere eique soli in omnibus placere. 

Qui vivit. 

Praefatio 

Sancta Maria templum glorice Dei 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 
r. Dignum et iustum est. 

Vere dignum et iustum est, aequujn et salutare, 
nos tibi semper et ubique gratias agere: 

Domine, sancte Pater, omnipotens aeterne Deus, 
per Christum Dominum nostrum. 

In cuius nomine tota est salus, 
ad cuius imperium omne flectitur genu, 
caelestium, terrestrium et infernorum. 

TEMPUS « PER ANNUM » 


SECTIO PRIMA 


Sed provida benignitate statuisti, 

ut nomen quoque Virginis Mariae 

in fidelium ore frequens resonaret, 

qui eam, tamquam fulgens sidus, fidentes respiciunt, 

in periculis Invocant matrem, 

in necessitatibus ad eam securi confugiunt. 

Unde et nos tibi gratias agimus, 

et tuas virtutes cum Angelis praedicamus, dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Cf. Lc 1, 48 

Beatam me dicent omnes generationes, 
quia ancillam humilem respexit Deus. 

Post communionem 

Tribue nobis, quaesumus, Domine, 

quos ad verbi et sacramenti mensam roborasti, 

ut, beatae Mariae ductu et patrocinio, 

et illa respuamus, quae christiano inimica sunt nomini 

et ea, quae sunt apta, sectemur. 

Per Christum. 

SANCTA MARIA, ANCILLA DOMINI 


In Evangelio secundum Lucam beata Virgo se « Ancillam Domini» bis 
profitetur: cum Angeli nuntio consentit (cf. Lc 1, 38), cum Dominum 
magnificat propter « magna» (cf. Lc 1, 49) quae in ea fecit. Titulus 
« Ancillae Domini », ut eius sensus ac vis omnino percipiatur, legendus 
est sub luce carminum « Servi Domini » (cf. Is 42, 1-7; 49, 1-9; 50, 1-11; 
52, 1 — 53, 12), sed praesertim sub luce eorum quae gessit Iesus Christus, 
qui figuram « Servi Domini » ipse perficiens, « non venit, ut ministra¬ 
retur ei, sed ut ministraret et daret animam suam redemptionem pro 
multis » (Mc 10, 45). 

Beatae Virgini sub titulo « Ancillae Domini» cultus liturgicus exhibe¬ 
tur in quibusdam institutis religiosis, maxime in Congregatione Passio¬ 
nis Iesu Christi, e cuius Proprio missarum, Curia Generalis CP, Romae 
1974, pp. 30-31, maior pars textuum huius missae desumpta est. 

Missa celebrat misericors consilium salutis quo Deus beatam Virgi¬ 
nem, humilem ancillam suam, Christi matrem et sociam statuit (cf. 
Co ): Maria autem, « filia Adam — ut docet Concilium Vaticanum II — 
verbo divino consentiens, facta est mater Iesu, ac salvificam volunta¬ 
tem Dei pleno corde et nullo retardata peccato, complectens, seme- 
tipsam ut Domini ancillam personae et operi Filii sui totaliter devovit, 
sub ipso et cum ipso, omnipotentis Dei gratia, mysterio redemptionis in¬ 
serviens » (LG 56). 

Quapropter beata Virgo, humilis ancilla Domini, salutatur tamquam 
« pietatis ministra » (Pf), quae totam se dicavit servitio divino (cf. So ) et 
operi Filii pro hominum salute (cf. Pf). 

Sed missa, doctrinae Evangelii intime adhaerens, Mariam, humilem an¬ 
cillam, ad regalem dignitatem evectam item celebrat: « quae multum 
Christo ministravit » (Pf), eam Deus Pater multum honorificavit (cf. 
Pf, Io 12, 26): « et quae humilem ancillam [Dei] se dixit, / gloriosam 
apud Filium» ipse Deus exaltavit « reginam» (Pf). Quod mire canit 
AUeluia: « Beata es, Virgo Maria, /quae ancillam Domini te dixisti: / 
nunc, super choros angelorum exaltatam, / caeli Reginam te salutat 
Ecclesia ». 


ANT. AD INTROITUM Lc 1, 47-48 

Exsultavit spiritus meus in Deo salutari meo; 
quia respexit humilitatem ancillae suae. 



90 


TEMPUS « PER ANNUM » - SECTIO PRIMA 


Collecta 

Deus, qui beatam Virginem, humilem ancillam tuam, 
misericordi redemptionis consilio, 

Christi matrem et sociam statuisti, 

tribue nobis ut, eam assidue spectantes, 

tibi plenam exhibeamus servitutem 

et pro hominum salute vigiles impendamus curas. 

Per Dominum. 

Super oblata 

Suscipe, sancte Pater, oblationes et munera, 
quae tibi offerimus in memoria beatae Mariae Virginis, 
docilis ancillae tuo servitio totaliter dicatae, 
et concede nobis ut hostiam tibi placentem 
nosmetipsos offerre valeamus. 

Per Christum. 

Praefatio 

Beata Virgo, ancilla Domini, redemptionis mysterio inserviit 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus. 

Quia in beata Virgine tibi singulariter complacuisti: 
illa enim, salvificam voluntatem tuam complectens, 
operi Filii tui totaliter se devovit, 

mysterio redemptionis fideliter inserviens; 

unde eam, quas multum Christo ministravit, 

multum honorificasti; 

et quas humilem ancillam tuam se dixit, 

eam gloriosam apud Filium tuum exaltasti reginam, 

ubi, pietatis ministra, pro nobis intercedit benigna. 

Et ideo, cum Sanctis et Angelis universis, 
te collaudamus, sine fine dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Ps 85 (86), 15-16 

Et tu, Domine Deus, respice in me 

et miserere mei; 

salvum fac filium ancillae tuae. 

Post communionem 

Spiritualis alimoniae participes effecti, 
quaesumus, Domine Deus noster, 
ut, beatam Virginem assidue imitantes, 
et Ecclesiae servitio semper inveniamur intenti 
et tui experiamur gaudia famulatus. 

Per Christum. 

BEATA MARIA VIRGO, TEMPLUM DOMINI 


« Mysterium Templi » in Christo Iesu, in quo « inhabitat omnis pleni¬ 
tudo divinitatis corporaliter » (Coi 2, 9), perfectum est (cf. Io 2, 19-22). 
In sacris litteris Ecclesia quoque « sanctum templum » vocatur: « estis 
concives sanctorum et domestici Dei, superaedificati super fundamen¬ 
tum apostolorum et prophetarum, ipso summo angulari lapide Christo 
Iesu, in quo omnis aedificatio crescit in templum sanctum in Domino » 
(Eph 2, 19-21). Sed et singuli fideles, propter Deum inhabitantem in 
eorum cordibus, « templum Dei » sunt: « Nescitis quia templum Dei 
estis et Spiritus Dei habitat in vobis? [...] templum enim Dei sanctum 
est, quod estis vos» (1 Cor 3, 16-17). 

Beata Virgo autem singulari ratione et ipsa est « templum sanctum »: 

— cum ipsum Filium Dei immaculatis gestasset visceribus, facta est 
verum templum veri Dei; 

— cum verbum Dei in corde custodisset (cf. Lc 2, 19. 51), Christum ar¬ 
denter dilexisset eiusque sermonem fideliter servasset, Filius et Pater, 
iuxta ipsius Domini promissum, ad eam venerunt et apud eam man¬ 
sionem fecerunt (cf. Io 14, 23). 

Haec ergo missa, sub imagine « templi », divinam maternitatem beatae 
Mariae Virginis celebrat eiusque vitae sanctitatem. 

Sancta Maria appellatur « templum sanctum » a Deo pro Filio suo inef¬ 
fabili arte conditum (cf. Co); « singulare templum » gloriae Dei, propter 
« fidei oboedientiam et incarnationis mysterium» (Pf); « templum iu- 
stitiae, / nobis peccatoribus templum pietatis, / [...] templum plenum 
Sancti Spiritus » (AU). 

Ad beatam Virginem significandam aliae quoque adhibentur imagines, 
e Sacra Scriptura depromptae, quae fere idem significant atque imago 
« templi »: tabernaculum, in cuius medio Deus est et non commovebitur 
(Ant com, cf. Ps 45 [46], 5-6; cf. Ant intr, Ap 21, 3); domus Domini, 
quam Deus replevit sua praesentia (cf. 1 Lect, 1 Reg 8, 11; Ps resp, 
Ps 83 [84], 11); domus aurea, «a Spiritu ornata copia virtutum» (Pf); 
aula regalis, « fulgens splendore Veritatis » (Pf), quam Rex regum inha¬ 
bitavit; civitas sancta, « quam flumina gratiae laetificant» (Pf, cf. Ps 45 
[46], 5); arca foederis, « continens novae legis Auctorem » (Pf). 

ANT. AD INTROITUM Ap 21, 3 

Audivi vocem magnam de throno dicentem: 

« Ecce tabernaculum Dei cum hominibus! 

Et habitabit cum eis, 

et ipsi populus eius erunt, 

et ipse Deus cum eis erit eorum Deus ». 

Collecta 

Deus, qui in virginali beatae Mariae gremio 
ineffabili arte sanctum Filio tuo templum condidisti, 
concede ut, gratiam baptismi fideliter custodientes, 
tui simus adoratores in spiritu et veritate 
et templum gloriae tuae nos quoque perfici mereamur. 

Per Dominum. 

Super oblata 

Suscipe, Domine, munera tibi laetanter oblata 

in memoria beatae Virginis Mariae, 

cuius vita orationis et laudis nobis est disciplina, 

et concede benignus ut, sicut ipsa, 

recte vivendo sacrificium iustltiae tibi offeramus. 

Per Christum. 

Praefatio 

Sancta Maria, singulare templum glorice Dei 

y. Dominus voblscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

TEMPUS « PER ANNUM » 


SECTIO PRIMA 


Vere dignum et iustum est, aequum et salutare, 
nos tibi semper et ubique gratias agere, 

Domine, sancte Pater, omnipotens aeterne Deus: 

Quia in cordibus nostris mansionem tibi paras, 

quam, Spiritus Sancti gratia, 

illuminando purificas et inhabitando sanctificas; 

sed, propter fidei oboedientiam et incarnationis mysterium, 

beata Virgo singulare facta est templum tuae gloriae, 

domus aurea a Spiritu ornata copia virtutum, 

aula regalis fulgens splendore Veritatis, 

civitas sancta, quam flumina gratiae laetificant, 

arca novi foederis continens novae legis Auctorem, 

Iesum Christum Dominum nostrum. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

AnT. AD COMMUNIONEM Cf. Ps 45 (46), 5-6 

Beata es, Virgo Maria, 
sanctum tabernaculum Altissimi: 

Deus in medio tui, non commovebitur. 

Post communionem 

Caelesti alimonia nutritos, 

fac nos, exemplo beatae Virginis Mariae, 

pura tibi conversatione servire, 

te in fratribus praesentem venerari, 

te cum ipsa sinceris magnificare laudibus. 

Per Christum. 

BEATA MARIA VIRGO, SEDES SAPIENTI/E 


In missis de sancta Maria, quae mater est incarnatae Dei Sapientiae, 
iam inde ‘a saeculo X saepe leguntur « epistulae sapientiales » — prae¬ 
sertim ex Ecclesiastico et e Proverbiorum libro desumptae (cf. OLM 
707, 5. 6) —, in quibus Ecclesia, cum in primis aeternae Sapientiae vocem 
audiat, beatam Mariam Virginem quoque animadvertit loquentem: in 
his textibus enim, secundum vulgatam sententiam scriptorum Medii 
^Evi, Dei Sapientia quodammodo « in persona Virginis » loquitur. 

A saeculo autem XII, in Laudibus et Litaniis marialibus nonnulli tituli 
beatae Virgini tribuuntur, qui eius necessitudinem extollunt cum aeterna 
Sapientia: Mater Sapientice, Fons Sapientice, Domus Sapientiae, Sedes 
Sapientiae, quorum Sedes Sapientice maxime invaluit. 

Sub hoc titulo beata Virgo celebratur, cultu quoque liturgico, in qui¬ 
busdam Ecclesiis particularibus, in Studiorum Universitatibus, in In¬ 
stitutis religiosis, in quibus eminet Societas Marice a sancto Ludovico 
Grignion de Monfort (t 1716) fundata. Formularium missae, praefatione 
excepta, provenit e Proprio missarum Societatis Mariae Montfortanae. 

Titulo « Sedis Sapientiae » una celebrantur munus maternum beatae Ma¬ 
riae Virginis, eius regalis dignitas necnon in rebus divinis eximia sa¬ 
pientia atque prudentia: 

— munus maternum, nam mysterii incarnationis virtute, in purissimo 
gremio Virginis Matris residet Sapientia Patris; 

— dignitas regalis, nam Puer sedens in Matris genibus est Rex messia- 
nicus, qui « Filius Altissimi vocabitur », cui dabit « Dominus Deus se¬ 
dem David patris eius, et regnabit super domum Iacob in aeternum, 
et regni eius non erit finis » (Lc 1, 32-33; cf. Is 9, 6-7); Rex, ad quem 
sapientes de longe venerunt, quem invenientes cum Matre adorave¬ 
runt munera offerentes regia (cf. Mt 2, 1-12). 

— sapientia et prudentia, nam sancta Maria in Evangelio apparet tam¬ 
quam « Virgo sapiens », quae optimam partem elegit (cf. Lc 10, 42), 
et « Magistra veritatis », quae Ecclesiae tradit facta et verba salutis in 
eius corde servata (cf. Lc 2, 19. 51): « O Mater sapientissima, et sola 
talis Filii dignissima — scribit sanctus Bruno Astiensis (t 1123) —, quae 
omnia verba haec in corde suo ideo conferebat, nobisque conservabat, 
et memoriae commendabat, ut postea, ipsa docente, ipsa narrante et an¬ 
nuntiante, scriberentur, et in universo mundo praedicarentur, cunctis- 
que nationibus nuntiarentur » ( Commentaria in Lucam, pars I, cap. II: 
PL 165, 355). 

TEMPUS « PER ANNUM » 


SECTIO PRIMA 


Ant. ad introitum 

Beata es, sancta Maria, Virgo sapiens, 
quae Verbum veritatis tuo gremio contulisti; 
beata es, Virgo prudens, 
quae optimam partem elegisti. 


Collecta 

Pater sancte, aeterne Deus, 
qui in beata Virgine Maria 

regalem Sapientiae tuae sedem misericorditer collocasti, 
illustra, quaesumus, Ecclesiam tuam lumine Verbi vitae, 
ut in splendore veritatis alacris progrediens 
ad plenam tui amoris agnitionem laeta perveniat. 

Per Dominum. 

Vel: 

Sapientissime Deus, 

qui lapsum reparaturus hominem, 

beatam Virginem Mariam Sapientiae tuae sedem ordinasti: 

da nobis, quaesumus, 

eadem Virgine intercedente, 

superbe non sapere 

sed placita tibi humilitate deservire. 

Per Dominum. 


Super oblata 

Sanctifica, quaesumus, Domine, haec munera tibi oblata, 
et, intercedente gloriosa Virgine Maria, 
dignam tuae Sapientiae habitationem 
in nostris cordibus praepara. 

Per Christum. 

Praefatio 

In intemeratis Marice visceribus Sapientia cedificavit sibi domum 

y. Dominus voblscum. 
r. Et cum spiritu tuo. 

y. Sursum corda. 
r. Habemus ad Dominum. 

y. Gratias agamus Domino Deo nostro. 
r. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere, 

Domine, sancte Pater, omnipotens aeterne Deus, 
per Christum Dominum nostrum. 

Quia sacramentum reconciliationis nostrae, 

ante saecula dispositum, 

ubi venit temporum plenitudo 

in beata Virgine Maria immensa bonitate adimplesti: 
intra intemerata viscera, 
aedificante sibi Sapientia domum, 

Creator temporum in tempore nascitur, 
ut, novus homo factus, 
nobis vetustatem auferret 
et suam donaret novitatem. 

Et Ideo, cum Sanctis et Angelis universis, 
te collaudamus, sine fine dicentes: 

Sanctus, Sanctus, Sanctus Dominus Deus Sabaoth. 

Ani. AD COMMUNIONEM Prov 9, 5. 6b 

Venite, comedite panem meum, 
et bibite vinum, quod miscui vobis: 
et ambulate per vias prudentiae. 

TEMPUS « PER ANNUM » 


SECTIO PRIMA 


Post communionem 

Per haec sancta libamina, quaesumus, Domine, 
infunde cordibus nostris lumen sapientiae, 
quod almam Virginem mire replevit, 
ut te veraciter agnoscamus 
et fideliter diligamus. 

Per Christum. 

BEATA MARIA VIRGO 
IMAGO ET MATER ECCLESI/E 
I 


Die 21 novembris 1964, cum expleretur III Sessio Concilii Vaticani II, 
Paulus VI, inter missarum sollemnia, Mariam sanctissimam declaravit 
« Matrem Ecclesiae, hoc est totius populi Christiani, tam fidelium quam 
pastorum, qui eam Matrem amantissimam appellant» (AAS 56 [1965] 
p. 1015) atque statuit ut « suavissimo hoc nomine iam nunc universus 
Christianus populus magis adhuc honorem Deiparae » ( ibid .) tribueret. 

Exhinc plures Ecclesiae particulares necnon familiae religiosae beatam 
Virginem sub titulo «Matris Ecclesiae» venerari coeperunt. Anno 
autem 1974, ad celebrationes mariales Anni Sancti Reconciliationis 
(1975) fovendas, haec missa est exarata, quae, paulo post, in editionem 
typicam alteram Missalis Romani, inter missas votivas de beata Virgine 
Maria (pp. 867-869) est recepta. 

Formularium multiplices nexus quibus Ecclesia cum beata Virgine con- 
iungitur respicit, sed in primis maternum munus celebrat quo, secun¬ 
dum Dei beneplacitum, sancta Maria in Ecclesia et pro Ecclesia fun¬ 
gitur. 

Textus euchologici quattuor momenta historiae salutis maxime spectant: 

— Verbi incarnationem, in qua beata Virgo Filium Dei « immaculato 
corde suscipiens / virgineo meruit sinu concipere / atque, pariens Con¬ 
ditorem, Ecclesiae fovit exordia » (Pf); 

— Christi passionem : Unigenitus Dei enim, « cruci affixus, / beatam 
Mariam Virginem, Genetricem suam, / Matrem quoque nostram con¬ 
stituit » (Co, cf. Pf, Ant com ); 

— Spiritus Sancti effusionem die Pentecostes, quo Mater Domini 
« supplicationem suam discipulorum precibus iungens, / exemplar ex¬ 
sistit orantis Ecclesiae » (Pf); 

— Virginis assumptionem : sancta Maria enim «ad gloriam evecta 
caelorum, / Ecclesiam peregrinantem materno prosequitur amore / 
eiusque gressus ad patriam tuetur benigna, / donec dies Domini glorio¬ 
sus adveniat» (Pf). 


9 (Coli. Miss.) 

TEMPUS « PER ANNUM » - SECTIO PRIMA 


ANT. AD INTROITUM Cf. Act 1, 14 

Erant discipuli perseverantes unanimiter 
in oratione cum Maria, matre Iesu. 

Collecta 

Deus, misericordiarum Pater, 

cuius Unigenitus, cruci affixus, 

beatam Mariam Virginem, Genetricem suam, 

Matrem quoque nostram constituit, 

concede, quaesumus, ut, eius cooperante caritate, 

Ecclesia tua, in dies fecundior, prolis sanctitate exsultet 
et in gremium suum cunctas attrahat familias populorum. 
Per Dominum. 

Super oblata 

Suscipe, Domine, oblationes nostras 
et in mysterium salutis converte, 
cuius virtute, 

et caritate Virginis Mariae, Ecclesiae Matris, inflammemur 
et operi redemptionis cum ea arctius sociari mereamur. 
Per Christum. 

Pilefatio 

De Maria, forma et matre Ecclesiae 

y. Dominus voblscum. 
r. Et cum spiritu tuo. 

y. Sursum corda. 
r. Habemus ad Dominum. 

y. Gratias agamus Domino Deo nostro. 
r. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 

Et te in celebratione beatae Mariae Virginis 
debitis magnificare praeconiis. 

Quae Verbum tuum immaculato corde suscipiens 

virgineo meruit sinu concipere 

atque, pariens Conditorem, Ecclesiae fovit exordia. 

Quae iuxta crucem testamentum divinae caritatis accipiens 
universos homines in filios assumpsit, 

Christi morte ad supernam vitam generatos. 

Quae, cum Apostoli Promissum exspectarent tuum, 
supplicationem suam discipulorum precibus iungens, 
exemplar exstitit orantis Ecclesiae. 

Ad gloriam autem evecta caelorum, 

Ecclesiam peregrinantem materno prosequitur amore 
eiusque gressus ad patriam tuetur benigna, 
donec dies Domini gloriosus adveniat. 

Et Ideo, cum Sanctis et Angelis universis 
te collaudamus, sine fine dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Cf. Io 19, 26-27 

Ex cruce pendens, 

dixit Iesus discipulo, quem diligebat: 

Ecce mater tua. 

Vel: 

Beata es, Maria, gratia plena, 

mater et virgo: 

quae caritatis, fidei, spei, 

Ecclesiae praefulges exemplar. 

TEMPUS « PER ANNUM » - SECTIO PRIMA 


Post communionem 

Sumpto, Domine, pignore redemptionis et vitae, 
supplices adprecamur, 
ut Ecclesia tua, materna Virginis ope, 
et .Evangelii praeconio universas gentes erudiat 
et Spiritus effusione orbem terrarum adimpleat. 
Per Christum. 

BEATA MARIA VIRGO 
IMAGO ET MATER ECCLESIAE 
II 


Haec missa Deum Patrem celebrat, qui sua « immensa bonitate » ( Pf) 
beatam Virginem Mariam, Christi matrem, Virgini Ecclesiae dedit tam¬ 
quam « exemplar virtutum » (cf. Ant intr, Ant com, LG 65). « Dum 
autem Ecclesia ad perfectionem iam pertingit, qua sine macula et ruga 
existit (cf. Eph 5, 27), christifideles adhuc nituntur, ut devincentes pec¬ 
catum in sanctitate crescant; ideoque oculos ad Mariam attollunt, quae 
toti electorum communitati tamquam exemplar virtutum praefulget» 
(LG 65): 

— sublimis caritatis, unde fideles petunt: « ... concede Ecclesiae tuae, / 
ut, praecepto amoris sicut illa obsecuta, / [...] apud omnes gentes / sa¬ 
cramentum tuae dilectionis exsistat » (Co); 

— fidei et spei, unde fideles rogant ut Ecclesia «beatam Virginem 
iugiter spectans, / zelo fidei ferveat, / [...] spe futurae gloriae robore¬ 
tur » (Pc); 

—* summce humilitatis : « ... beatam Virginem Mariam nobis exemplar 
dedisti / [...] summae humilitatis » (Co); 

— perseverantis et unanimis orationis : nam Apostoli et primi disci¬ 
puli « erant perseverantes in oratione cum Maria, matre Iesu » (1 Lect, 
Act 1, 12-14); « cum Apostolis deprecatur unanimis » (Pf); 

— cultus spiritalis : « Ecclesiae tuae spiritalis cultus fulget exemplar, / 
quo nosmetipsos exhibere debemus / hostiam sanctam tibique pla¬ 
centem» ( So , cf. Rom 12, 1); 

— germani cultus liturgici : mater Iesu — ut admonet Paulus VI — 
exemplar exsistit « sensus pietatis, quo Ecclesia divina mysteria et ce¬ 
lebrat et vivendo exprimit » (MC 16); Maria enim est « Virgo audiens ... 
Virgo orans ... Virgo pariens ... Virgo offerens » (Pf, cf. MC 16-21), Virgo 
vigilis, praestolans Filii resurrectionem (cf. Pf). Breviter: Maria est 
« totius Ecclesiae exemplar in divino cultu Deo tribuendo » (MC 21). 


Ant. ad introitum 

Omni laude dignissima es, sacra Virgo Maria, 
quia ex te ortus est Christus, Deus noster, 
et in Ecclesia fulges exemplar virtutum. 

TEMPUS « PER ANNUM » - SECTIO PRIMA 


Collecta 
Domine Deus, 

qui beatam Virginem Mariam nobis exemplar dedisti 

sublimis caritatis et summae humilitatis, 

concede Ecclesiae tuae, 

ut, praecepto amoris sicut illa obsecuta, 

gloriae tuae et hominum servitio se devoveat 

atque apud omnes gentes 

sacramentum tuae dilectionis exsistat. 

Per Dominum. 

Super oblata 

Converte, Domine, in sacramentum salutis 

munera tibi laetanter oblata 

in hac memoria gloriosae Virginis Mariae, 

quae Ecclesiae tuae spiritalis cultus fulget exemplar, 

quo nosmetipsos exhibere debemus 

hostiam sanctam tibique placentem. 

Per Christum. 

Prabfatio 

Beata Virgo germani cultus exemplar 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi, sancte Pater, semper et ubique gratias agere: 
per Iesum Christum Dominum nostrum. 

Quia immensa bonitate tua Virgini Ecclesiae 
germani cultus exemplar Virginem dedisti Mariam. 

Quae, Virgo audiens, 

verba tua laeta complectitur 

atque, condita in corde, tacita confert. 

Virgo orans, 

laudis cantico tuam extollit misericordiam, 
pro sponsis sollicita intercedit, 
cum Apostolis deprecatur unanimis. 

Virgo pariens, 

Filium generat Spiritus Sancti virtute, 
et, iuxta crucem, mater proclamatur 
novi foederis populi. 

Virgo offerens, 

tibi in templo Primogenitum sistit 

et apud lignum vitae eius immolationi consentit. 

Virgo vigilans, 

resurrectionem Filii incunctanter praestolatur 
et Sancti Spiritus effusionem exspectat fidelis. 

Et Ideo, choris angelicis sociati, 
te laudamus in gaudio confitentes: 

Sanctus, Sanctus, Sanctus Dominus Deus Sabaoth. 


Ant. ad communionem 

Beata es, Maria, gratia plena: 
ad te oculos tollimus, 
quae toti electorum communitati 
exemplar virtutum praefulges. 

TEMPUS « PER ANNUM » - SECTIO PRIMA 


Post communionem 

Libantes, Domine, mensae tuae sancta mysteria, 
corpus et sanguinem Filii tui pio suscepimus animo; 
praesta, quaesumus, 

ut, Ecclesia tua, beatam Virginem iugiter spectans, 

zelo fidei ferveat, 

confirmetur caritate, 

spe futurae gloriae roboretur. 

Per Christum. 



27 


BEATA MARIA VIRGO 
IMAGO ET MATER ECCLESIA 
III 


Haec missa bonitatem Dei celebrat, qui Ecclesiam suam tanto dilexit 
amore ut ei beatam Virginem contemplandam daret tamquam imagi¬ 
nem propheticam eius peregrinationis in terris et futurae gloriae in 
caelis: « [Ecclesia] in ea — docet Concilium Vaticanum II — praecel¬ 
lentem Redemptionis fructum miratur et exaltat, ac veluti in puris¬ 
sima imagine, id quod ipsa tota cupit et sperat cum gaudio contem¬ 
platur » (SC 103). 

Beata Virgo enim, « speculum sine macula Dei maiestatis » (Ant com, 
cf. Sap 7, 26; cf. Ant intr), Ecclesiae purissimam imaginem praebet per¬ 
fectae discipulae, integrae virginis, fidelis sponsae, sollicitae matris, re¬ 
ginae gloria coronatae. Liturgia ergo beatam Virginem celebrat: 

— discipulam in Christi sequela perfectam. Unde supplices exoramus ut 
Ecclesia, « fixis in eam [Mariam] oculis, Christum fideliter sequatur» 
(Co), atque conformetur «de die in diem ad Christi [...] imaginem, 
/ quam in gloriosa eius Matre miratur et exaltat » (So); 

— « virginem fidei integritate conspicuam » ( Pf ), cui iugiter Ecclesia se 
conformat: etenim « et ipsa est virgo, quae fidem Sponso datam integram 
et pure custodit » (LG 64); 

— « sponsam indissolubili amoris vinculo / Christo coniunctam atque 
illius sociatam passioni » (Pf), quam Ecclesia « in lumine Verbi hominis 
facti contemplans, in summum incarnationis mysterium venerabunda 
penitius penetrat, Sponsoque suo magis magisque conformatur» (LG 
65); 

— « matrem Sancti Spiritus obumbratione fecundam, / de cunctorum 
hominum bono sollicitam» (Pf), cuius Ecclesia. «caritatem imitans, 
voluntatemque Patris fideliter adimpleris, per verbum Dei fideliter su¬ 
sceptum et ipsa fit mater: praedicatione enim ac baptismo filios, de 
Spiritu Sancto conceptos et ex Deo natos, ad vitam novam et immor¬ 
talem generat » (LG 64); 

— « reginam virtutum ornatam monilibus, / [...] gloriae Domini sui 
in aeternum consortem » (Pf), in qua « Ecclesia futurae suae gloriae / pu¬ 
rissimam contemplatur imaginem » (Ant intr, cf. SC 103; cf. So, Pf). 

Ant. ad introitum 

Salve, sancta Maria, 
speculum sine macula! 

In te Ecclesia futurae suae gloriae 
purissimam contemplatur imaginem. 

Collecta 

Deus, cuius potentia et bonitate 

beata Virgo, praecellens redemptionis fructus, 

purissima fulget Ecclesiae imago, 

concede plebi tuae in terris peregrinanti, 

ut, fixis in eam oculis, Christum fideliter sequatur, 

donec ad illam perveniat gloriae plenitudinem, 

quam in sancta Maria cum gaudio contemplatur. 

Per Dominum. 

Super oblata 

Oblatio nos, Domine, tuo nomini dicata purificet, 
et Ecclesiam tuam 

de die in diem ad Christi conformet imaginem, 
quam in gloriosa eius Matre miratur et exaltat 
Qui vivit. 

Praefatio 

Beata Virgo futurce glorice Ecclesice prcefulget imago 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 

Qui Ecclesiae tuae beatam Virginem Mariam 

materni muneris et futurae gloriae 

purissimam dedisti imaginem: 

virginem fidei integritate conspicuam; 

sponsam indissolubili amoris vinculo 

Christo coniunctam atque illius sociatam passioni; 

matrem Sancti Spiritus obumbratione fecundam, 

de cunctorum hominum bono sollicitam; 

reginam virtutum ornatam monilibus, 

sole amictam et stellis coronatam, 

gloriae Domini sui in aeternum consortem. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 


ANT. AD COMMUNIONEM Cf. Sap 7, 26 

Candor es, Virgo Maria, lucis aeternae 
et speculum sine macula Dei maiestatis 
et imago bonitatis illius. 

Vel: Lc 1, 31 

Ecce concipies in utero, et paries filium, 
et vocabis nomen eius Iesum. 

TEMPUS « PER ANNUM » - SECTIO PRIMA 


Post communionem 

Concede, Domine, Ecclesiae tuae, 
ut, huius sacramenti virtute roborata, 
semitas Evangelii alacriter percurrat 
donec beatam pacis visionem attingat, 
qua Virgo Maria, humilis ancilla tua, 
iam fruitur in aeternum gloriosa. 

Per Christum. 

COR IMMACULATUM BEATE MARIE VIRGINIS 


Sabbato post dominicam secundam post Pentecosten liturgia Romana, 
peculiari formulario, memoriam celebrat Immaculati Cordis beatae 
Mariae Virginis. In Propriis autem Ecclesiarum particularium et Insti¬ 
tutorum religiosorum plures inveniuntur missae Cor beatae Virginis re¬ 
colentes, quarum aliae alium eiusdem Cordis commemorant aspectum. 
Formularium quod hic proponitur, maximam partem, e Proprio Con¬ 
gregationis Missionariorum Filiorum Immaculati Cordis beatae Virginis 
provenit (cf. Annales Congregationis 52 [1976] pp. 363-365). 

Locutio «Cor Virginis» sensu biblico interpretanda est: personam 
ipsam beatae Mariae Virginis designat; eius « esse » intimum et unicum; 
centrum et fontem vitae interioris: intellectus et memoriae, voluntatis 
et amoris; animum indivisum, quo Deum et fratres dilexit atque operi 
salutari Filii impense se devovit. 

Formularium celebrat misericordiam Dei, qui cum Cor Domini nostri 
Iesu Christi testimonium suae caritatis Ecclesiae praebuisset, Cor quo¬ 
que beatae Mariae Virginis ei spectandum dedit tamquam exemplar 
« cordis novi » hominis « novi Foederis ». 

Cor beatae Virginis, quae fide et amore plena Verbum Dei suscepit, « do¬ 
mus Verbi » (Co) in primis vocatur, necnon « Spiritus Sancti sacra¬ 
rium » (Co, cf. LG 53) propter divinum Spiritum in eo iugiter commo¬ 
rantem. Immaculatum (Co) autem exhibetur, id est labe immune pec¬ 
cati; sapiens ( Pf ), quia beata Virgo, prophetias cum factis conferens, 
in eo memoriam servabat verborum et rerum ad mysterium salutis 
pertinentium (cf. Lc 2, 19. 51); docile (Pf, cf. 1 Reg 3, 9), quod 
praeceptis Domini libens adhaesit (cf. Lc 1, 48); novum (Pf), iuxta Eze- 
chielis prophetiam (cf. Ez 18, 31; 36, 26), novitate gratiae indutum a 
Christo promeritae (cf. Eph 4, 23-24); mite (Pf), ad instar Cordis Chri¬ 
sti monentis: « Discite a me, quia mitis sum et humilis corde » (Mt 
11, 29); simplex (Pf), id est ab omni duplicitate alienum ac Spiritu veri¬ 
tatis totum perfusum; mundum seu, secundum dominicam beatitudinem 
(cf. Mt 5, 8), Deum videndi capax; firmum (Pf) in Dei voluntate am¬ 
plectenda cum, secundum Simeonis prophetiam (cf. Lc 2, 35), vel per¬ 
secutio adversus Filium incumberet (cf. Mt 2, 13) vel eius immineret 
mors (cf. Io 19, 25); vigile (Pf), nam Christo in sepulcro dormiente, ad 
instar cordis sponsae Cantici (cf. Ct 5, 2), vigilavit exspectans Christi 
resurrectionem. 

TEMPUS « PER ANNUM » - SECTIO PRIMA 


ANT. AD INTROITUM Sir 24, 25 

In me gratia omnis viae et veritatis, 
in me omnis spes vitae et virtutis. 

Collecta 

Domine Deus noster, 

qui immaculatum Cor beatae Virginis Mariae 
domum effecisti Verbi tui 
et Spiritus Sancti sacrarium; 

concede nobis, quaesumus, cor mundum et docile, 
ut, mandatis tuis fideliter obsequentes, 
te super omnia diligamus 

et fratrum necessitatibus solliciti consulamus. 

Per Dominum. 

Super oblata 

Respice, Domine, ad munera 

quae tibi in memoria beatae Mariae Virginis deferimus, 

et concede nobis, 

ut, eius exempla sectantes, 

divitias gratiae Filii tui 

fideliter custodiamus ac perpetuo meditemur. 

Qui vivit. 

Praefatio 

Cor beatce Virginis , cor hominis novce Legis 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere, 

Domine, sancte Pater, omnipotens aeterne Deus, 
per Christum Dominum nostrum. 

Tu enim beatae Virgini Mariae 
cor sapiens et docile tribuisti, 
quo placita tua perfecte adimpleret; 
cor novum et mite, 

in quo novi foederis legem placatus inscriberes; 

cor simplex et mundum, 

quo mereretur Filium tuum virgo concipere 

et te in aeternum laeta videre; 

cor firmum et vigile, 

quo doloris gladium intrepida sustineret 

et Filii resurrectionem exspectaret fidelis. 

Unde et nos cum omnibus Angelis te laudamus, 
iucunda celebratione clamantes: 

Sanctus, Sanctus, Sanctus Dominus Deus Sabaoth. 

Ant. ad communionem Lc 2, 19 

Maria conservabat omnia verba haec 
conferens in corde suo. 

Post communionem 

Redemptionis aeternae participes effecti, 
quaesumus, Domine, 

ut, qui Genetricis Filii tui memoriam agimus, 
et de gratiae tuae plenitudine gloriemur, 
et salvationis continuum sentiamus augmentum. 

Per Christum. 

BEATA MARIA VIRGO 
UNIVERSORUM REGINA 


Anno 1954 Pius XII festum instituit beatae Mariae Reginae, die 31 maii 
celebrandum. Quod Paulus VI anno 1969, cum novum Calendarium 
Romanum Generale promulgaret, ad diem 22 augusti, recurrente octa¬ 
va Assumptionis, opportune transtulit. Dignitas regia enim beatae Ma¬ 
riae Virginis ad mysterium pertinet eius plenae glorificationis et per¬ 
fectae conformationis Filio suo, Regi omnium saeculorum: « Immacu¬ 
lata Virgo [...] — docet Concilium Vaticanum II —, expleto terrestris 
vitae cursu, corpore et anima ad caelestem gloriam assumpta est, ac 
tamquam universorum Regina exaltata, ut plenius conformaretur Filio 
suo, Domino dominantium (cf. Ap 19, 16) ac peccati mortisque vic¬ 
tori » (LG 59). 

Sicut Christi regnum « non est de mundo hoc » (Io 18, 36), ita regalis 
potestas Virginis non ad ordinem naturae sed gratiae pertinet. Inter ele¬ 
menta autem quae, in ordine gratiae, regiam dignitatem beatae Virginis 
constituunt quattuor praesertim textus missae celebrant: humilitatem, 
munus maternum, supplicem intercessionem, signum futurae gloriae 
Ecclesiae. 

Regina gloriosa in caelis est beata Virgo, quia in terris humilis exstitit 
ancilla (cf. Lc 1, 38. 48), nam iuxta Domini sententiam « qui se hu¬ 
miliat, exaltabitur» (Lc 14, 11). Deus Pater enim qui Christum, usque 
ad mortem humiliatum (cf. Pf; Phil 2, 8), « gloria et honore coronatum 
ad dexteram » (Pf; Ps 8, 6) suam collocavit, « beatam Virginem, humi¬ 
lem ancillam [...] / super choros Angelorum» (Pf) pariter exaltavit. 

Regina mater est sancta Maria, quia genetrix fuit Regis messianici, 
qui sedet « super solium David et super regnum eius » (Is 9, 6; cf. 
1 Lect, Is 9, 2-4. 6-7; Ev, Lc 1, 26-38) et, ex Dei beneplacito, mater quo¬ 
que nostra est, ut fatetur Ecclesia: « Deus, qui Filii tui Genetricem / 
nostram constituisti Matrem atque Reginam » ( Co ). 

Regina supplex beata Virgo exsistit, quae « super choros Angelorum » 
(Pf) exaltata, cum Filio regnat gloriosa « pro cunctis hominibus exo¬ 
rans, / advocata gratiae et universorum regina » (Pf; cf. LG 62). 

Regina typum gerens futurce Ecclesice glorice est sancta Maria, nam 
quod in ea, superminenti membro, est factum, in universis fiet Corporis 
mystici membris. Unde recte intercessionem beatae Virginis petit Ec¬ 
clesia ut sua membra « in regno caelesti » consequantur « gloriam filio¬ 
rum » (Co). 

Formularium huius missae invenitur in Missali Romano, die 22 augusti, 
p. 600; praefatio autem precem quodammodo resonat coronandi ima¬ 
ginem beatae Mariae Virginis (cf. Ordo coronandi imaginem beatce Ma- 
rice Virginis, pp. 16-17). 


AnT. AD INTROITUM Ps 44 (45), 10 

Astitit Regina a dextris tuis 
in vestitu deaurato, 
circumdata varietate. 

Collecta 

Deus, qui Filii tui Genetricem 
nostram constituisti Matrem atque Reginam, 
concede propitius, ut, ipsius intercessione suffulti, 
tuorum in regno caelesti consequamur gloriam filiorum. 
Per Dominum. 

Super oblata 

Memoriam recolentes beatae Virginis Mariae, 

tibi, Domine, munera nostra offerimus, deprecantes, 

ut eius nobis succurrat humanitas, 

qui tibi oblationem seipsum in cruce obtulit immaculatam. 
Qui vivit. 

Praefatio 

Beata Virgo, humilis ancilla, in ccelis exaltatur regina 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 


‘0 (Coli. Miss.) 

TEMPUS « PER ANNUM » - SECTIO PRIMA 


Vere dignum est tibi gratias agere, 

vere iustum est te glorificare, Pater sancte, 

per Iesum Christum Dominum nostrum. 

Tu enim misericors et iustus 
elatos disperdis et exaltas elisos: 

Christum tuum, qui usque ad mortem se humiliavit, 

gloria et honore coronatum ad dexteram tuam collocasti, 

regem regum et dominum dominantium; 

sed et beatam Virginem, humilem ancillam tuam, 

quae ignominiam crucis Filii patienter sustinuit, 

super choros Angelorum exaltasti, 

ubi cum ipso regnat gloriosa, 

pro cunctis hominibus exorans, 

advocata gratiae et universorum regina. 

Et ideo, cum innumeris Angelis, 

una te magnificamus laudis voce, dicentes: 

Sanctus, Sanctus, Sanctus Dominus Deus Sabaoth. 

Ant. ad communionem Lc l, 45 

Beata es, quae credidisti, 
quoniam perficientur ea, 
quae dicta sunt tibi a Domino. 

Post communionem 

Sumptis, Domine, sacramentis caelestibus, 
te supplices deprecamur, 
ut, qui beatae Virginis Mariae 
memoriam venerando recolimus, 
aeterni convivii mereamur esse participes. 

Per Christum. 



SECTIO SECUNDA 


Haec sectio novem formularia exhibet ad memoriam Matris Domini 
colendam sub titulis qui eius cooperationem vitae spiritali fidelium 
fovendae significant. 

Formularia missarum 

30. Beata Maria Virgo, mater et mediatrix gratiae. 

31. Beata Maria Virgo, fons salutis. 

32. Beata Maria Virgo, mater et magistra spiritalis. 

33. Beata Maria Virgo, mater boni consilii. 

34. Beata Maria Virgo, causa nostrae laetitiae. 

35. Beata Maria Virgo, fidei praesidium. 

36. Beata Maria Virgo, mater pulchrae dilectionis. 

37. Beata Maria Virgo, mater sanctae spei. 

38. Sancta Maria, mater unitatis. 

BEATA MARIA VIRGO 
MATER ET MEDIATRIX GRATLE 


Anno 1921 Benedictus XV (tl922), petente card. Desiderid-Iosepho Mer- 
cier (t 1926), pro tota natione Belgica officium et missam beatae Ma¬ 
riae Virginis omnium gratiarum Mediatricis concessit, die 31 maii cele¬ 
branda. Apostolica Sedes autem compluribus aliis dioecesibus et in¬ 
stitutis religiosis, ipsorum rogatu, idem officium et missam concessit, 
quo factum est ut memoria beatae Mariae Mediatricis fere generalis 
fieret. 

Concilium Vaticanum II, anno 1964, munus beatae Mariae in mysterio 
Christi et Ecclesiae late explanavit et sensum ac vim « mediationis » 
beatae Virginis accurate illustravit: « Mariae [...] maternum munus erga 
homines [...] Christi unicam mediationem nullo modo obscurat nec 
minuit, sed virtutem eius ostendit. Omnis enim salutaris beatae Virginis 
influxus in homines non ex aliqua rei necessitate, sed ex beneplacito 
divino exoritur et ex superabundantia meritorum Christi profluit, eius 
mediationi innititur, ab illa omnino dependet, ex eadem totam virtutem 
haurit; unionem autem immediatam credentium cum Christo nullo 
modo impedit sed fovet » (LG 60). 

Anno denique 1971 S.C. pro Cultu Divino missam probavit sub titulo 
Beatce Marice Virginis gratice Matris ac Mediatricis quae, doctrinae Con¬ 
cilii Vaticani II fideliter adhaerens, una simul commemorat munus 
maternum et mediationis officium beatae Virginis (cf. Proprium missarum 
Ordinis Fratrum Servorum beatce Marice Virginis, Curia Generalis OSM, 
Romae 1972, pp. 36-37). Nostris temporibus haec missa multis locis die 
8 maii celebratur et, nonnullis immutatis atque addita praefatione, hic 
proponitur. 

Formularium, ut par est, Christum in primis celebrat « verum Deum 
et hominem verum, / unum [...] mediatorem / semper vivum ad inter¬ 
pellandum pro nobis » ( Pf; cf. 1 Tim 2, 5; Hebr 7, 25; So, Pc ). Sed et 
beatam Virginem « matrem et mediatricem gratiae » recolit, quia Deus 
Pater « arcano providentiae consilio » (Co; cf. Pf) eam constituit Red¬ 
emptoris matrem et sociam (cf. Co, Pf). 

Mater gratice est Virgo Maria, quia in suis « castis visceribus / Deum 
et hominem verum » {Ant intr) gestavit et nobis protulit ipsum « gra¬ 
tiae Auctorem » (Co; cf. All). 

Mediatrix gratice est Virgo Maria, quia socia exstitit Christi in maxima 
gratia nobis comparanda: redemptione nempe et salute, vita divina et 
gloria sine fine (cf. LG 61). 

In formulario « mediatio » beatas Virginis recte interpretatur tamquam 
« maternas caritatis dispensatio » (Pf): « intercessionis et veniae, / impe¬ 
trationis et gratias, / reconciliationis et pacis » (Pf). 


Ant. ad introitum 

Ave, sancta Maria, fons pietatis, 
omnium gratiarum referta ubertate, 
in tuis gestans castis visceribus 
Deum et hominem verum. 

Vel: 

Salve, sancta Dei Genetrix, 
per te nobis est vita perdita data, 
quae de caelo suscepisti prolem, 
et mundo genuisti Salvatorem. 

Collecta 

Deus, qui arcano providentiae consilio, 

beatam Virginem Mariam gratiae Auctorem proferre voluisti 

elque in humanae redemptionis mysterio sociam dedisti, 

praesta supplicibus tuis 

ut ipsa et gratiarum copiam nobis obtineat 

et ad portum salutis nos perducat aeternae. 

Per Dominum. 

Super oblata 

Suscipe, Domine, hostias placationis et laudis, 

in hac memoria gloriosae Virginis Mariae tibi oblatas, 

et, Spiritus Sancti operante virtute, 

sacramentum effice redemptionis humanae, 

ut quod instituto Christi Mediatoris nos tibi conciliat 

nobis fiat gratiarum fons et perennis vena salutis. 

Per Christum. 




120 


TEMPUS « PER ANNUM » - SECTIO SECUNDA 


Pr^fatio 

Beatce Virginis materncB caritatis dispensatio 

V. Dominus voblscum. 
r. Et cum spiritu tuo. 

y. Sursum corda. 
r. Habemus ad Dominum. 

y. Gratias agamus Domino Deo nostro. 
r. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere, 

Domine, sancte Pater, omnipotens aeterne Deus, 
per Christum Dominum nostrum. 

Quem, verum Deum et hominem verum, 

unum inter te et homines constituisti mediatorem, 

semper vivum ad interpellandum pro nobis. 

Sed tuae bonitatis consilio statuisti 

ut beata Virgo Maria, Redemptoris mater et socia, 

munus in Ecclesia exerceret maternum: 

intercessionis et veniae, 

impetrationis et gratiae, 

reconciliationis et pacis. 

Quae maternae caritatis dispensatio 
tota ex unica Christi mediatione pendet 
totamque ex illa haurit virtutem. 

Unde fideles, in angustiis et periculis versantes, 

ad beatam Virginem fidentes confugiunt, 

quam matrem misericordiae Invocant et gratiae ministram. 

Et Ideo, choris angelicis sociati, 
te laudamus in gaudio confitentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Ap 22, 17 

Spiritus et Sponsa dicunt: Veni. 

Et qui audit, dicat: Veni. 

Et qui sitit, veniat; 

et qui vult, accipiat aquam vitae gratis. 

Post communionem 

Salutaribus, Domine, fontibus recreati, 
te supplices exoramus 

ut, sacramenti virtute ac beatae Virginis interventu, 

Christo Mediatori intimius adhaerentes, 

fidelius in dies redemptionis inserviamus mysterio. 

Qui vivit. 




BEATA MARIA VIRGO, FONS SALUTIS 


Titulo « fontis » Mater Domini haud raro decoratur in textibus eucho- 
logicis tum Orientalis tum Occidentalis Ecclesias; appellatur enim: 
« fons aquae vivae », « fons caritatis », « fons clementiae », « fons gra¬ 
tiae », « fons misericordiae », « fons signatus » (cf. 1 Lect, Cant 4, 12), 
« fons salutis » ... (cf. G. G. Meersseman, Der Hymnos Akathistos im 
Abendland vol. II, Universitatsverlag, Freiburg Schw. 1960, pp. 309-310). 

Sed et plura sunt sanctuaria beatae Virgini sub titulo « fontis » dicata, 
apud quae haud raro fons aquarum scatet, quo fideles ad aquam hau¬ 
riendam concurrunt. In his eminet, in Orientis partibus, celeberrimum 
sanctuarium Deiparae de Fonte Vivifico in urbe Constantinopolitana, 
saeculo VI erectum; in Occidentis autem partibus, sanctuarium in oppido 
vulgo Lourdes aedificatum, prope specum ubi beata Virgo anno 1854 
sanctae Mariae Bernardae Soubirous se conspiciendam dedit et fontem 
aquarum excitavit. 

In formulario celebrantur: 

— maternitas divina beat ce Virginis, quia Dominus Deus per eam « no¬ 
bis venam salutis » (Co) aperuit; Maria enim Verbum « ineffabiliter de 
se genuit incarnatum, / Iesum Christum, fontem aquae vivae » (Pf). Ipse 
autem est verum Dei templum (cf. Io 2, 21), ex quo aquae salutares 
egrediuntur omnia sanantes ad quae venerunt (cf. 1 Lect, Ez 47, 1-2. 
8-9. 12); ipse sitientes invitat ut ad se veniant et bibant (cf. Ant com, 
Io 7, 37), accipiant scilicet donum Spiritus Sancti, qui credunt in eum 
(cf. Io 7, 39); ipse est petra (cf. 1 Cor 10, 4), lancea percussa, ex qua 
« continuo exivit sanguis et aqua » (Ev, Io 19, 25-37); 

— maternitas spiritalis sanctce Ecclesice: ipsa enim, mater provida, 
sitim fidelium extinguit eis praebens « aquas [...] salutis / de latere 
Christi manantes, / quas in sacramentis fecundas servat et puras» 
(Pf), maxime in eucharistico convivio, ubi fideles hauriunt « aquas in 
gaudio de fontibus Salvatoris » (Pc; cf. Ps resp, Is 12, 3) et « perceptum 
sacramentum » fit eis « fons aquae [...] in vitam aeternam salientis » (Pc); 

— effusio Sancti Spiritus, quae in Scriptura symbolo effusionis aqua¬ 
rum saepe indicatur. In Antiphona ad introitum verba recoluntur Isaiae: 
« Effundam aquas super terram sitientem, / Spiritum meum super 
semen tuum / et benedictionem super stirpem tuam » (cf. Is 44, 3). 
Fons autem ex quo manat aqua sunt Christus ipse (« ex hoc fonte 
vitae iugiter haurientes, / uberrimos referamus Sancti Spiritus fructus » 
[Co]) et sacramenta ab eo condita, quae fideles « sumentes Spiritu 
Sancto » (Pf) replentur. 

Nonnulli textus formularii et lectiones alterae pro liturgia verbi de¬ 
sumpta sunt e fasciculo Propio-de la misa y de la liturgia de las horas 
de la diocesis de Cartagena, Cartagena 1985, pp. 32-34. 

ANT. AD INTROITUM Cf. Is 44, 3-4 

Effundam aquas super terram sitientem, 

Spiritum meum super semen tuum 

et benedictionem meam super stirpem tuam: 

et germinabunt quasi salices iuxta praeterfluentes aquas. 

Vel: Ps 45 (46), 5-6a 

Fluminis rivi laetificant civitatem Dei, 
sancta tabernacula Altis simi. 

Deus in medio eius, non commovebitur. 


Collecta 

Domine, sancte Pater, 

memoriam beatae Mariae Virginis laeti celebrantes, 
per quam nobis venam salutis aperuisti, 

Iesum Christum, Filium tuum, 

supplices te rogamus, 

ut, ex hoc fonte vitae iugiter haurientes, 

uberrimos referamus Sancti Spiritus fructus. 

Per Dominum. 


Super oblata 

Converte, Domine, in sacramentum salutis 

munera tibi laetanter oblata 

in hac memoria gloriosae Virginis Mariae, 

cuius intercessione Filius tuus abundantiam aquarum, 

mirando signo in vinum mutavit. 

Qui vivit. 

TEMPUS « PER ANNUM » - SECTIO SECUNDA 


Praefatio 

Beata Virgo, lesum Christum, fontem aquce vivce genuit 

y. Dominus voblscum. 

R. Et cum Spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi, sancte Pater, semper et ubique gratias agere, 
et in hac celebratione gloriosae Virginis Mariae 
te debitis magnificare praeconiis. 

Beata Virgo enim, umbra Sancti Spiritus tecta, 

Verbum tuum ineffablliter de se genuit incarnatum, 
lesum Christum, fontem aquae vivae, 
ex quo haurientes universi homines 
communionis atque amoris tui sitim exstinguerent. 

Sed et Ecclesia cunctis fidelibus aquas praebet salutis 

de latere Christi manantes, 

quas in sacramentis fecundas servat et puras, 

ut, eas fide sumentes Spiritu Sancto repleantur 

et ipsum Christum inveniant Salvatorem. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Io 7, 37 

Si quis sitit, veniat ad me et bibat, 
qui credit in me, 
dicit Dominus. 

Vel: Is 55, 1 

Omnes sitientes, venite ad aquas; 

emite et comedite, 

venite, emite absque argento 

et absque ulla commutatione vinum et lac. 

Post communionem 

Caelesti, Domine, convivio satiati, 

hausimus aquas in gaudio de fontibus Salvatoris; 

concede nobis, memoriam beatae Mariae celebrantibus, 

ut perceptum sacramentum 

fons aquae fiat in vitam aeternam salientis. 

Per Christum. 

BEATA MARIA VIRGO 
MATER ET MAGISTRA SPIRITALIS 


Fratres et sorores Carmelitae, sive antiquae observantiae sive a sancta 
Teresia a Iesu (f 1582) provide reformati, omnibus temporibus multum 
adlaborarunt ut amor orationis, studium evangelicae perfectionis ac¬ 
quirendae necnon cultus erga Christi Matrem longe lateque diffunde¬ 
rentur. 

Beatam Virginem sub titulo « de Monte Carmelo » maxime venerantur; 
quae eos, iter « ad montem, qui Christus est » (Co) facientes, ut Mater 
amantissima fovet, Patrona tutissima protegit. Soror comitatur fidelis. 
Carmelitae vero cum totum mysterium beatae Mariae Virginis intuean¬ 
tur assidue, libenter tamen sistunt in contemplatione Virginis vel ora¬ 
tioni intentae, vel absconditam vitam ducentis, vel verba Domini in 
corde conferentis, vel caritatis opera praestantis. 

A fratribus et sororibus Carmelitis beata Virgo « Mater et Magistra spi¬ 
ritalis » semper est agnita eo quod perfecta fuit Christi discipula et 
filios quos Deo « generare non desinit » ( Pf ) « ad perfectam caritatem 
persequendam, / urget amore, attrahit exemplis » (Pf). 

In formulario beata Virgo celebratur ut: 

— Magistra, quae, verba Domini in corde servans (cf. AU, Ant com, Lc 
2, 19. 51), nos «docet exemplis» (So) «timorem Domini» (Ant intr, 
cf. Ps 33 [34], 12); quam, cum sit «vitae evangelicae imago» (Pf), «sup¬ 
plices intuentes, discimus » Deum « super omnia diligere », eius Ver¬ 
bum « iugiter contemplari », impense « fratribus deservire » (Pf); 

— Mater, quae suaviter nos invitat ut « ascendamus ad montem Do¬ 
mini » (Ant intr; cf. Is 2, 3), qui est ipse Christus (cf. Co); mater, per 
quam Sapientia dicit: «Qui me invenerit, inveniet vitam» (Prov 
8, 34; cf. 1 Lect, Prov 8, 17-21. 34-35); quae nos, cum iuxta crucem Do¬ 
mini ut filios susceperit (cf. Ev, Io 19, 25-27), suo « patrocinio custodit » 
(So) suisque munit « praesidiis » (Co). 

Haec missa, nonnullis immutatis, e Proprio missarum Fratrum Discal¬ 
ceatorum Ordinis b.mce Marice Virginis de Monte Carmelo, apud Cu¬ 
riam Generalem OCD, Romae 1973, pp. 51-52. 90, desumpta est. 

ANT. AD INTROITUM Ps 33 (34), 12; cf. Is 2, 3 

Venite, filii, audite me: 
timorem Domini docebo vos. 

Venite, et ascendamus ad montem Domini, 
et ambulabimus in semitis eius. 


Collecta 

Adiuvet nos, quaesumus, Domine, 

gloriosae Virginis Mariae intercessio veneranda, 

ut, eius muniti praesidiis, 

ad montem, qui Christus est, pervenire valeamus. 
Qui tecum vivit. 


Super oblata 

Per haec munera quae tibi laetantes offerimus, 
sanctifica, quaesumus, Domine, famulos tuos, 
quos beata Virgo docet exemplis et patrocinio custodit, 
ut promissa baptismi fideliter adimplentes, 
tibi et fratribus sincero corde deserviant. 

Per Christum. 


Praefatio 

Beata Virgo mater filios urget amore, magistra docet exemplis 

y. Dominus vobiscum. 
r. Et cum spiritu tuo. 

y. Sursum corda. 
r. Habemus ad Dominum. 

y. Gratias agamus Domino Deo nostro. 
r. Dignum et iustum est. 

TEMPUS « PER ANNUM » - SECTIO SECUNDA 


Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 

Et te in memoria beatae Mariae semper Virginis 
collaudare, benedicere et praedicare. 

Quae mysterio Christi tui intime sociata, 
filios tibi cum Ecclesia generare non desinit, 
quos ad perfectam caritatem persequendam, 
urget amore, attrahit exemplis. 

Ipsa enim vitae evangelicae exsistit imago, 
quam supplices intuentes, 
discimus eius mente te super omnia diligere, 
eius spiritu Verbum tuum iugiter contemplari, 
eius corde fratribus deservire. 

Et ideo, choris angelicis sociati, 
te laudamus in gaudio confitentes: 

Sanctus, Sanctus, Sanctus Dominus Deus Sabaoth. 

Ant. ad communionem Lc 2, 19 

Maria conservabat omnia verba haec, 
conferens in corde suo. 

Post communionem 

Pretiosi corporis et sanguinis Filii tui 
nos, Domine, sacramento refectos, 
dilectionis tuae gratia communiat 
ac beatae Virginis Mariae virtutum 
fideles imitatores constituat. 

Per Christum. 

BEATA MARIA VIRGO 
MATER BONI CONSILII 


Beatam Virginem, boni consilii matrem, ubique terrarum invocant fide¬ 
les cum Litanias beatae Mariae Virginis pie recitant; nam Leo XIII, anno 
1903, hanc invocationem formulario Lauretano inseruit. Cultus autem 
erga beatam Virginem, matrem boni consilii, ex oppido Genestra (Ge- 
nazzano), prope urbem Romam, ubi celebre sanctuarium ei est dica¬ 
tum, opera praesertim fratrum et sororum Familiae augustinianae longe 
lateque diffusus est. 

Sancta Maria titulo «matris boni consilii» merito decoratur: gene¬ 
trix est enim Christi, quem Isaias «admirabilem Consiliarium» (Is 
9, 5) prophetice vocavit (cf. 1 Lect, Is 9, 2-7; Pc ); totam vitam egit 
ductu « Spiritus consilii », qui eam « mirabiliter obumbravit » ( So ); 
« intime adhaesit » divino « pietatis consilio / omnia in Christo instau¬ 
randi » (Pf; cf. Eph 1, 10); a Deo « Sancti Spiritus donis abundanter » 
(Pf) est repleta, in quibus eminet « spiritus sapientiae » (Ant intr; cf. 
Sap 7, 7b). 

In formulario beata Virgo celebratur ut Mater et Magistra quae, dono 
consilii ditata, idem grato animo clamitat quod ipsa Sapientia: « Meum 
est consilium et prudentia, / mea est prudentia, / mea est fortitudo » 
(All, Prov 8, 14); quae dona cum filiis ac discipulis libenter communicat 
(cf. Ant intr) eos monens ut id in primis agant quod Christus eis di¬ 
xerit faciendum (cf. Ev, Io 2, 1-11; Ant com, Io 2, 5). 

Hanc missam celebrantes enixe a Deo petimus donum consilii ut quae 
sibi « sint placita nos agnoscere faciat / et nos in laboribus nostris 
dirigat » (Co; cf. Pc). 

Haec missa, praefatione excepta, e Proprio missarum Ordinis Fratrum 
sancti Augustini, anno 1975 a S. C. pro Cultu Divino probato, sumpta 
est. 


Ant. AD INTROITUM . Sap 7, 7b. 13 

Invocavi, et venit in me spiritus sapientiae; 
quam sine fictione didici 
et sine invidia communico; 
divitias illius non abscondo. 

TEMPUS « PER ANNUM » - SECTIO SECUNDA 


Collecta 

Domine, qui scis cogitationes mortalium 

timidas atque incertas esse, 

per intercessionem beatae Mariae Virginis, 

ex qua Filius tuus incarnatus est, 

da nobis consilium tu&m, 

ut quae tibi sint placita nos agnoscere faciat 

et nos in laboribus nostris dirigat. 

Per Dominum. 


Super oblata 
Spiritus consilii, Domine, 

qui beatae Virgini, ancillae tuae, mirabiliter obumbravit, 
tibi reddat accepta haec dona reverenter oblata. 

Per Christum. 

Praefatio 

Beata Virgo intime adhcesit divino pietatis consilio 

y. Dominus voblscum. 
r. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 
r. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus. 

Qui beatissimam Virginem Mariam 
Sancti Spiritus donis abundanter replevisti 
ut digna fleret mater et socia Redemptoris. 

Quibus instructa muneribus, 
voluntatem tuam iugiter exquisivit 
ac fideliter adimplevit; 
tuam misericordiam iucunde magnificavit 
atque Intime adhaesit tuae pietatis consilio 
omnia in Christo instaurandi. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Cf. Io 2, 5 

Dicit Mater Iesu ministris: 

« Quodcumque dixerit vobis facite ». 

Post communionem 
Celebrantes, Domine, 

memoriam sanctae Mariae, matris boni consilii, 
mysteriorum tuorum participes sumus effecti; 
concede ut quod tibi placet discamus 
et a Filio tuo, quem, per beatam Virginem, 
admirabilem Consiliarium nobis dedisti 
salvi fieri mereamur. 

Qui vivit. 


11 (Coli. Miss.) 

BEATA MARIA VIRGO 
CAUSA NOSTRA} LJET1TIJE 


Christus Iesus, qui in mundum venit ut pacem et gaudium hominibus 
afferret (cf. Io 15, 11; 17, 13), nascendo humiles pastores replevit gau¬ 
dio (cf. Lc 2, 10), a mortuis resurgendo discipulos laetificavit (cf. Io 
20, 20; Lc 24, 41), in caelum autem ascendens Apostolos reliquit in gau¬ 
dio magno (cf. Lc 24, 52); ad dexteram Patris sedens super orientem 
Ecclesiam Spiritum misit caritatis et gaudii (cf. Gal 5, 22). 

Ecclesia sponsa in Christo sponso suum gaudium semper collocavit 
eumque in dies redamavit pleniore laetitia. Cum autem Iesus ad nos 
per Mariam venisset, Ecclesia gradatim intellexit beatam Virginem, 
propter suam cooperationem ad incarnationem Verbi, causam seu ori¬ 
ginem seu fontem tanti gaudii esse; praeterea experta est tristitiam, 
quam Eva inoboediendo intulerat mundo, Mariam oboediendo in gau¬ 
dium convertisse; unde eam titulo « Causae nostrae laetitiae » venerari 
coepit. Cultus beatae Mariae Virginis sub hoc titulo, praesertim in Gallia 
et Canadia ( Notre Dame de Liesse) est propagatus. 

Formularium facta salutis recolit a Deo per Christum in Spiritu Sancto 
patrata, quae vel beatae Virgini vel Ecclesiae vel humano generi gaudium 
attulerunt. In primis celebrantur: 

— electio beatce Marice, quae ab aeterno « invenit gratiam apud Deum » 
{Ant intr, cf. Lc 1, 30) et ab eo electa est ut divina habitatio (« ecce 
ego venio et habitabo in medio tui » [i Lect, Zac 2, 14]), « civitas Dei », 
quam « fluminis rivi laetificant » (Ant com, Ps 45 [46], 5); ideoque tam¬ 
quam civitas-sponsa «vestimentis salutis » est induta et « indumento 
iustitiae » circumdata (cf. 1 Lect [vel], Is 61, 10). Unde in missa 
voces laetitiae saepe resonant: « Laetare, Virgo Maria » (Ant intr, cf. Lc 
1, 28); « Iubila et laetare, Filia Sion» (1 Lect, Zac 2, 14); «Ave, laeti¬ 
tia humani generis » (AU); 

— ortus beatce Virginis, qui « gaudium annuntiavit universo mundo » 

(Pf)\ 

— visitatio Marice ad Elisabeth, in qua beata Virgo canticum laudis et 
iubilationis protulit (cf. Ps resp, Lc 1, 46-48. 49-50. 53-54) et ob adven¬ 
tum Salvatoris Ioannes exsultavit infans in utero matris (cf. Ev, Lc 1, 
39-47); 

— natalis Domini, nam Deus Filii sui « incarnatione mundum laetifi¬ 
care dignatus » (Co) est; partus enim Virginis « nobis Lucem hilarem 
protulit » (Pf) sed et « salutem et gaudium » (All); 

— resurrectio Christi : Deum enim suppplicamus ut per Filii eius « sa¬ 
lutiferae resurrectionis potentiam, / ad aeternam mereamur pervenire 
laetitiam » (Pc); 

— assumptio sanctce Marice, quam « gloriosus transitus [...] ad caelum 
evexit, / ubi [...] nos sollicita exspectat, / dum [Dei] visione cum ipsa 
in aeternum fruamur » (Pf). 


ANT. AD INTROITUM Cf. Lc 1, 28. 30-31 

Laetare, Virgo Maria: 
invenisti gratiam apud Deum, 
ecce concipies in utero et paries filium, 
et vocabis nomen eius Iesum. 

Collecta 

Deus, qui Filii tui incarnatione 
mundum laetificare dignatus es, 
concede nobis, 

eius Matrem, causam nostrae laetitiae, venerantibus, 
in via mandatorum tuorum iugiter ambulare 
et ibi nostra figere corda ubi vera sunt gaudia. 

Per Dominum. 

Super oblata 

Suscipe munera, Domine, exsultantis Ecclesiae, 
et quibus in Christo Salvatore de intacta Virgine nato, 
cuncta bona contulisti, 
perpetuae fructum concede laetitiae. 

Per Christum. 

PRAEFATIO 

Beatce Virginis vita, causa nostrce Icetitice 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

TEMPUS « PER ANNUM » - SECTIO SECUNDA 


Vere dignum et iustum est, aequum et salutare, 
nos tibi, sancte Pater, semper et ubique gratias agere, 
et in hac memoria beatae Mariae, dilectae filiae tuae, 
te debitis magnificare praeconiis. 

Cuius beatus ortus 

gaudium annuntiavit universo mundo; 
partus virginalis 
nobis Lucem hilarem protulit; 
humilis vita 

cunctas illustrat Ecclesias; 

gloriosus transitus 

eam ad caelum evexit, 

ubi, soror et mater, nos sollicita exspectat, 

dum tua visione cum ipsa in aeternum fruamur. 

Et Ideo, choris angelicis sociati, 
te laudamus in gaudio confitentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Ps 45 (46), 5 

Fluminis rivi laetificant civitatem Dei, 
sancta tabernacula Altlssimi. 

Vel: 

Beatam me dicent omnes generationes, 
quia fecit mihi magna qui potens est, 
et sanctum nomen eius. 

Post communionem 

In mentibus nostris, quaesumus, Domine, 

verae fidei sacramenta confirma, 

ut, qui conceptum de Virgine 

Deum verum et hominem verum confitemur, 

per eius salutiferae resurrectionis potentiam, 

ad aeternam mereamur pervenire laetitiam. 

Per Christum. 

BEATA MARIA VIRGO 
FIDEI PR/ESIDIUM 


Beata Virgo mulier est fide praecellens, discipula quodammodo in se col¬ 
ligens ac reverberans praecipua doctrinae Christianae capita (cf. LG 65), 
mater filiorum fidem sustinens ac protegens. 

Mulier fide prcecellens : eam Elisabeth, Praecursoris mater, beatam 
praedicavit, quia divino nuntio credidit (cf. Lc 1, 45); fide Filium Dei 
concepit; fide suffulta Iesum secuta est et eius mortem iuxta crucem 
sustinuit; fide impulsa eum resurrecturum credidit et Promissum Pa¬ 
tris exspectavit venturum. 

Discipula, fidei dogmata in se colligens : beata Virgo enim « in historiam 
salutis intime ingressa, maxima fidei placita — ut Concilium Vatica¬ 
num II docet — in se quodammodo unit et reverberat» (LG 65); 
eius immaculata Conceptio libertatem et munificentiam Dei ostendit in 
instrumentis salutis et gratiae eligendis; eius adsensus operi incarna¬ 
tionis salvificae sensum et vim cooperationis hominis salutari Dei con¬ 
silio declarat; virginalis partus Christum Deum verum esse et homi¬ 
nem verum manifestat; eius sancta vita eiusque condicio — fuit enim 
virgo, sponsa, mater — lineamenta Ecclesiae adumbrant; eius in caelos 
Assumptio futuram hominis gloriam praefigurat. 

Mater filiorum fidem sustinens : sancta Maria enim quae gloriosa regnat 
in caelis, arcane operatur in terris, filiis suis viam veritatis ostendens. 
Unde haud raro evenit ut fideles, apud quos amor et cultus erga Christi 
Matrem indesinenter vigerent, cum omni spiritali auxilio essent desti¬ 
tuti, integram tamen servarent fidem. 

Quare gloriosa Deipara, quae haereses interimit, potentiam erroris con¬ 
culcat atque idolorum dolum arguit (cf. Hym. Akathistos, vv. 111-112; 
ed. G. G. Meersseman, Der Hymnos Akathistos im Abendland, vol. I, 
Universitatsverlag, Freiburg Schw. 1958, p. 114), iam inde ab antiquis 
temporibus ut «fidei praesidium» ( Pf ) a populo Christiano est in¬ 
vocata. 

Haec missa, in qua petimus ut « constantes » (So) et « fortes simus in 
fide » (Co) atque « fidei praecepta sequamur in terris » ( Pc ) maximam 
partem formularium reproducit cui titulus « Nuestra Senora dei Pilar » 
(cf. Misal Romano reformado por mandato dei Concilio Vaticano II ... 
Edicion tipica aprobada por la Conferencia episcopal espanola, Coedi- 
tores Liturgicos, Madrid 1978, pp. 659-660). 

TEMPUS « PER ANNUM » - SECTIO SECUNDA 


ANT. AD INTROITUM Cf. Sap 18, 3; Ex 13, 21-22 

Tu, Virgo Maria, sicut columna lucis, 

quae per diem ac noctem praecedebat populum in deserto 

ad ostendendam ei viam. 

Vel: 

Gloriosa Parens Christi, 

Filium, quem credendo suscepisti, 

pro nobis passum resurrecturum credidisti: 

tu, pia, Ecclesiae es fidei praesidium. 

Collecta 

Omnipotens aeterne Deus, 

qui beatam Virginem Mariam, 

gloriosam Filii tui Genetricem, 

praesidium dedisti omnibus eam invocantibus, 

concede nobis ut, ipsa intercedente, 

fortes simus in fide, 

firmi in spe, 

constantes in caritate. 

Per Dominum. 

Super oblata 
Domine, sancte Pater, 

qui lumine fidei mentes nostras collustrasti, 
concede ut dona quae tibi offerimus 
et preces quas effundimus, 
intercedente alma Redemptoris Matre, 
constantes in fide nos efficiant 
et in caritate sollicitos. 

Per Christum. 




BEATA MARIA VIRGO, FIDEI PRAESIDIUM 


Praefatio 

Sancta Maria, spes fidelium et fidei prcesidium 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi, sancte Pater, semper et ubique gratias agere, 
propter innumera amoris et gratiae mirabilia, 
quae in beata Virgine Maria misericorditer effecisti. 

Illa enim nec de originali culpa suscepit contagium, 

nec resolutionem pertulit in sepulcro; 

in sua virginitate intacta permanens. 

speciosus facta est thalamus, 

de quo Christus prodit, 

lux gentium atque Ecclesiae sponsus; 

Germine gloriosa, 

spes fulget fidelium et fidei praesidium. 

Et ideo cum caelorum Virtutibus, 
in terris te iugiter celebramus, 
maiestati tuae sine fine clamantes: 

Sanctus, Sanctus, Sanctus Dominus Deus Sabaoth. 


Ant. ad communionem 

Ex hoc beatam me dicent omnes generationes, 
quia fecit mihi magna, qui potens est. 


Lc 1, 48 



138 


TEMPUS « PER ANNUM » 


SECTIO SECUNDA 


Post communionem 

Deus, qui multis modis Ecclesiae tuae praesens ades, 

gratias tibi de susceptis sacramentis referimus 

et supplices deprecamur, 

ut, beatae Mariae Virginis freti praesidio, 

fidei praecepta sequamur in terris 

et ad tuam gloriam in caelis contemplandam 

pervenire mereamur. 

Per Christum. 

BEATA MARIA VIRGO 
MATER PULCHRAE DILECTIONIS 


Missali Romano (ed. 1962), quod usque ad promulgationem Missalis 
secundum normas Concilii Vaticani II instaurati (ed. 1970) viguit, in 
sectione Pro aliquibus locis, die 8 maii (olim 31 maii), continetur missa 
Beatce Marice Regince sanctorum omnium et Matris pulchrce dilectionis 
(pp. [157-158]). 

Locutio «mater pulchrae dilectionis» est in Siracide 24, 24 («Ego 
mater pulchrae dilectionis et timoris et agnitionis et sanctae spei »), et 
a saeculo quidem X, haud raro est adhibita in missis de Beata. 

Ecclesia, in hac missa, secundum traditionem cum Orientis tum Occi¬ 
dentis, mysterium et munus beatae Mariae celebrans eius spiritalem 
pulchritudinem cum gaudio contemplatur. Pulchritudo autem splendor 
est sanctitatis et veritatis Dei, « fontis totius pulchritudinis » (cf. Co 2) 
necnon imago bonitatis et fidelitatis Christi, speciosi « prae filiis ho¬ 
minum» (Co 1; Ps 44 [45], 3). 

In formulario beata Virgo triplici ratione «pulchra» dicitur: quia, 
cum sit «gratia plena» (Ev, Lc 1, 28) atque « Sancti Spiritus decorata 
muneribus » (Co 3), « speciosa fulget / gloria Filii et ornamento vir¬ 
tutum » (Co 2); quia Deum, speciosum Filium cunctosque homines 
pulchre adamavit, amore scilicet virginali, sponsali, materno; quia mys¬ 
terii conceptionis et natalis Christi eiusque mortis et resurrectionis 
(cf. Pf) particeps pulchre fuit, id est salutari Dei consilio fortiter ac 
suaviter, armonice atque fideliter adhaesit. 

Ad spiritalem pulchritudinem sanctae Mariae celebrandam, formularium 
figuras et imagines biblicas et patristicas, in sacra liturgia usitatas, 
adhibet. In sancta Maria enim, quae « tota pulchra » est et « sine ma¬ 
cula » (cf. Ps resp, Cant 4, 7), inveniuntur, ad culmen evecta, egregiae vir¬ 
tutes mulierum Veteris Testamenti: pulchritudo et amor Sponsae Can¬ 
tici (cf. Ant intr 2, Cant 6, 10; Ps resp); decor et sapientia Iudith (cf. Ant 
com 1, Iudt 11, 21); splendor et gratia Reginae, Regis messianici 
sponsae (cf. Ant com 2, Ps 44 [45], 3). 

« Via pulchritudinis » autem est iter perfectionis Christianae; nam fide¬ 
les, qui « cum beata Virgine » eam percurrunt (cf. So ), enituntur « per 
semitas iustitiae iugiter ambulare » ( Pc ), et a Deo petunt « ut, a foeditate 
peccati abhorrentes, / spiritalis pulchritudinis amatores » (Co 3) effi¬ 
ciantur. 

TEMPUS « PER ANNUM » 


SECTIO SECUNDA 


Ant. ad introitum 

Egredimini et videte, filiae Sion, Reginam vestram, 
quam laudant astra matutina, 
cuius pulchritudinem sol et luna mirantur, 
et iubilant omnes filii Dei. 

Vel: Cf. Cant 6, 10; Lc 1, 42 

Tota formosa et suavis es, Filia Sion, 
pulchra ut luna, electa ut sol, 
in mulieribus benedicta. 

Collecta 

Deus, cuius mirando consilio 
e virgineo thalamo Sponsus processit Ecclesiae, 

Iesus Christus, speciosus prae filiis hominum, 
concede, quaesumus, gloriosa intercedente Matre, 
laetitiam et pacem omnibus populis 
et corda nostra illumina tuae sanctitatis splendore. 

Per Dominum. 

Vel: 

Domine Deus, 

ad cuius conspectum humilis Virgo Maria speciosa fulget 
gloria Filii et ornamento virtutum, 
concede, quaesumus, 

ut, sicut illa, quaecumque sunt vera et iusta sectantes, 
ad te perveniamus totius pulchritudinis fontem 
et sanctae dilectionis auctorem. 

Per Dominum. 

Vel: 

Intercedat pro nobis, Domine, gloriosa Virgo Maria, 
quae, Sancti Spiritus decorata muneribus, 
tibi placuit nobisque genuit Unigenitum tuum, 

speciosum prae filiis hominum, 
ut, a foeditate peccati abhorrentes, 
spiritalis pulchritudinis amatores efficiamur. 

Per Dominum. 

Super oblata 

Dicatae tibi, Domine, quaesumus, 
capiamus oblationis effectum, 

ut, cum beata Virgine viam pulchritudinis percurrentes, 
caelestis vitae profectibus innovemur 

et ad tuam gloriam contemplandam pervenire mereamur. 
Per Christum. 

Pr^fatiq 

Tota pulchra est Maria 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi, sancte Pater, semper et ubique gratias agere, 
et in hac celebratione beatae Virginis Mariae, 
te debitis magnificare praeconiis. 

Illa pulchra fuit in conceptione, 
qua, ab omni peccati labe immunis, 
decora renidet gratiae fulgore; 

pulchra in partu virginali, 

quo Filium, splendorem gloriae tuae, 

mundo protulit omnium nostrum salvatorem et fratrem; 

TEMPUS « PER ANNUM » 


SECTIO SECUNDA 


pulchra in Filii passione, eius purpurata cruore, 
mitis agna mitissimo Agno compatiens, 
novo matris ornata munere; 

pulchra in Christi resurrectione, 
cum quo regnat gloriosa, 
eius victoriae consors effecta. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Cf. Iudt 11, 19 

Non est talis mulier super terram 
in aspectu, et in pulchritudine, 
et in sensu verborum. 

Vei: Ps 44 (45), 3 

Diffusa est gratia in labiis tuis, 
propterea benedixit te Deus in aeternum. 

Post communionem 

Perpetuo, Domine, favore prosequere, 

quos reficis divino mysterio, 

et, quibus beatam Virginem Matrem dedisti 

speciosam ornamento virtutum, 

concede per semitas iustltiae iugiter ambulare. 

Per Christum. 

BEATA MARIA VIRGO 
MATER SANCTAE SPEI 


Concilium Vaticanum II Constitutionem dogmaticam Lumen gentium 
concludens asseruit beatam Virginem « his in terris, quoadusque ad¬ 
venerit dies Domini (cf. 2 Petr 3, 10), tamquam signum certae spei et 
solatii peregrinanti Populo Dei» (LG 68) praelucere. Quae verba in 
praefationem missae de beata Maria Virgine in caelum assumpta fere 
ad litteram sunt translata (cf. Missale Romanum, Pf 15 augusti). 

Ecclesia enim munus considerans beatae Virginis in historia salutis, 
eam saepe vocat « spem nostram » (Ant fin « Salve, Regina »; Hym Ld 
8 decembris) ac « matrem spei » (cf. Hym Of lect 21 novembris; cf. Sir 
24, 24): de nativitate beatae Mariae Virginis congaudet, « quae universo 
mundo spes fuit et aurora salutis » (Pc 8 septembris); de eius salvifica 
maternitate recogitans, supplex canit: « yEternae vitae ianua, / aurem 
nobis accommoda, / per quam spes vitae rediit, / quam Eva peccans 
abstulit» ( Hym Vp 22 augusti); in mysterio gloriosae Assumptionis 
beatam Virginem intuetur tamquam « spem certam salutis», quae 
cunctis fidelibus micat « per acuta vitae » (cf. Hym Ld 15 augusti). Die 
autem 9 iulii, in quibusdam Ecclesiis particularibus memoria liturgica 
celebratur Beatce Marice Virginis, matris sanctce spei, signanter in Con¬ 
gregatione Passionis Iesu Christi, e cuius Proprio missarum, Curia Ge¬ 
neralis CP, Romae 1974, pp. 21-22 nonnulli textus huius formularii sunt 
ducti. 

In hac missa Christi Mater veneratur: 

— quod « virtutem spei », in terrestri vitae cursu, iugiter aluit: « totam 
spem in » Domino « collocavit » (Pf) ac « Filium hominis, quem pro¬ 
phetae nuntiaverant, / spe sustinuit ac fide concepit » (Pf); 

— quod, in caelum assumpta, « spes fidelium» (Ant intr) facta est; 
desperantes enim adiuvat (cf. Ant intr) cunctosque ad se confugientes 
respicit, reficit, solatur (cf. Co 1, Co 2, Ant intr); 

— quod cunctis filiis Adae tamquam « signum certae spei et solacii » 
(Pf, cf. Co 2) praelucet « donec dies Domini gloriosus lucescat » (Pf). 


Ant. ad introitum 

Salve, Virgo Maria, spes fidelium: 

tu desperantes adiuvas, 

cunctos respicis ad te confugientes. 

Collecta 

Deus, qui beatam Virginem Mariam 
Matrem sanctae spei nos venerari tribuis, 
concede propitius, ut, eius precibus et auxilio, 
spem ad caelestia semper dirigentes, 
terrenae civitatis munera seduli expleamus 
et quae speranda credimus, exspectata sumamus. 

Per Dominum. 

Vel: 

Domine Deus, qui in Ecclesia tua 

beatam Virginem signum certae spei praelucere voluisti, 

concede propitius, 

ut, qui taedio vitae afficiuntur, 

ad eam confugientes, solacio reficiantur, 

et erigant corda qui languent desperatione salutis. 

Per Dominum. 

Super oblata 

Suscipe, quaesumus, Domine, 

preces populi tui cum oblationibus hostiarum, 

ut, intercedente beata Maria, Filii tui Genetrice, 

nullius sit Irritum votum, 

nullius sit vacua postulatio. 

Per Christum. 

Praefatio 

Sancta Maria supernce spei exemplar 

V. Dominus voblscum. 

$. Et cum spiritu tuo. 

V. Sursum corda. 

B. Habemus ad Dominum. 

y. Gratias agamus Domino Deo nostro. 

$. Dignum et iustum est. 




BEATA MARIA VIRGO, MATER SANCTAE! SPEI 


145 


Vere dignum et iustum est, aequum et salutare, 

te, Domine, sancte Pater, summis laudibus celebrare, 

qui lesum Christum humano generi 

Auctorem salutis providisti 

elque supernae spei exemplar dedisti Mariam. 

Humilis namque Ancilla tua 

totam spem in te, Domine, collocavit: 

Filium hominis, quem prophetae nuntiaverant, 

spe sustinuit ac fide concepit, 

eiusque operi strenua caritate inserviens 

mater facta est cunctorum viventium; 

sed et ipsa, redemptionis fructus praecelsus, 

soror est omnium filiorum Adae, 

qui ad plenam gradientes libertatem, 

suspiciunt Mariam, signum certae spei et solacii, 

donec dies Domini gloriosus lucescat. 

Et Ideo, choris angelicis sociati, 
te laudamus in gaudio confitentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Cf. Lc 1, 45 

Beata es, quae credidisti, 
quoniam perficientur ea 
quae dicta sunt tibi a Domino. 

Vel: Tit 2, 12-13 

Iuste et pie vivamus in hoc saeculo, 
exspectantes beatam spem 
et adventum gloriae magni Dei 
et salvatoris nostri Iesu Christi. 

TEMPUS « PER ANNUM » 


SECTIO SECUNDA 


Post communionem 

Sumptis, Domine, salutis et fidei sacramentis, 
supplices te deprecamur, 

ut, beatam Virginem, spei matrem, devote recolentes, 
supernae caritatis cum ipsa participes fieri mereamur. 
Per Christum. 

SANCTA MARIA, MATER UNITATIS 


Exemplum Christi ad Patrem orantis ut « omnes unum sint» ( Ev 2, 
Io 17, 21) cunctos urget eius discipulos ut et ipsi enixas fundant preces 
pro Christianorum unitate. 

Ecclesia catholica, unitatis Christianorum, quin etiam omnium hominum, 
zelo accensa, Deum exorat ut, intercedente beata Virgine, «cunctae 
familiae populorum, / [...] in unum novi foederis populum congregen¬ 
tur » (Co). Ecclesia enim hoc sibi persuasum habet: causam unitatis Chri¬ 
stianorum ad spiritalis maternitatis beatae Mariae Virginis officium 
proprie attinere (cf. Leo XIII, Epist. encyclica Adiutricem populi: AAS 
28 [1895-1896] p. 135). Unde Paulus VI haud semel beatam Virginem 
« Matrem unitatis » appellavit (cf. Insegnamenti di Paolo VI, III, p. 69). 

Formularium huius missae Deum in primis celebrat « fontem unitatis 
et originem concordiae » (cf. Co); unum deinde Mediatorem Dei et ho¬ 
minum, Iesum Christum, recolit (cf. 1 Lect [vel], 1 Tim 2, 5), qui, 
pridie quam pateretur, Patrem pro discipulis rogavit ut in unum essent 
consummati (cf. Ev 2, Io 17, 20-26); sed et beatam Virginem comme¬ 
morat, quae in quibusdam factis salutis ad « mysterium unitatis » per¬ 
tinentibus, eximias habuit partes: 

— in incarnationis mysterio, cum in eius « purissimo gremio » Dei Ver¬ 
bum indissolubili vinculo « divinam naturam sociavit humanae » (So); 

— in virginali maternitate, cum Dei Filius « corde et corpore incor¬ 
ruptam sibi Matrem elegit » ( Pf ), quae imago esset unius et indivisae 
Ecclesiae sponsae (cf. Pf); 

— in Christi passione, cum Iesus, « exaltatus a terra, adstante Virgine 
Matre, / dispersos filios » Dei « in unum congregavit » (Pf); 

— in Spiritus Sancti effusione, cum Iesus ad Patrem reversus « super 
beatam Virginem una cum Apostolis orantem, / Spiritum misit con¬ 
cordiae et unitatis, pacis et veniae » (Pf; cf. Ant intr 2). 


AnT. AD INTROITUM Cf. Tob 13, 13 

Gaude et laetare, Virgo Maria, 
quoniam omnes filii Dei colligentur 
et benedicent Domino aeterno. 


12 (Coli. Miss.) 

TEMPUS « PER ANNUM » 


SECTIO SECUNDA 


Vel: Cf. Act 1, 14 

Erant discipuli perseverantes unanimiter 
in oratione cum Maria, matre Iesu. 


Collecta 

Domine, sancte Pater, 

fons unitatis et origo concordias, 

concede ut cunctae familiae populorum, 

intercedente beata Virgine Maria, hominum Matre, 

in unum novi foederis populum congregentur. 

Per Dominum. 


Super oblata 

Memoriam celebrantes beatae Mariae Virginis, 
cuius in purissimo gremio 

Filius tuus divinam naturam sociavit humanae, 
te, Domine, suppliciter exoramus, 
ut haec oblatio fiat nobis sacramentum pietatis, 
signum unitatis et vinculum caritatis. 

Per Christum. 


Pmfatio 

De munere beatce Virginis in Ecclesice unitate fovenda 

V. Dominus voblscum. 

B. Et cum spiritu tuo. 

V. Sursum corda. 

R. Habemus ad Dominum. 

V. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere, 

Domine, sancte Pater, omnipotens aeterne Deus, 
per Christum Dominum nostrum. 

Ille enim, integritatis auctor et unitatis amator, 
corde et corpore incorruptam sibi Matrem elegit 
atque unam et indivisam voluit Ecclesiam sponsam. 

Qui, exaltatus a terra, adstante Virgine Matre, 
dispersos filios tuos in unum congregavit, 
amoris nexibus sibi devinctos. 

Sed ad te reversus atque ad dexteram tuam sedens, 
super beatam Virginem una cum Apostolis orantem, 
Spiritum misit concordiae et unitatis, pacis et veniae. 

Unde et nos, Domine, cum Angelis et Sanctis universis, 
tibi confitemur, in exsultatione dicentes: 

Sanctus, Sanctus, Sanctus Dominus Deus Sabaoth. 

AnT. AD COMMUNIONEM Cf. 1 Cor 10, 17 

Unus panis et unum corpus multi sumus, 

omnes qui de uno pane et de uno calice participamus. 

Post communionem 

Per haec sancta quae sumpsimus, Domine, 
in hac memoria sanctae Mariae, unitatis Matris, 

Spiritum mansuetudinis et pacis nobis clementer infunde, 

ut concordes operantes, 

regni tui festinemus adventum. 

Per Christum. 



SECTIO TERTIA 


Haec sectio octo formularia proponit ad memoriam sanctae Mariae cele¬ 
brandam sub titulis qui eius misericordem intercessionem in favorem 
fidelium ostendunt. 

Formularia missarum 

39. Sancta Maria, regina et mater misericordiae. 

40. Beata Maria Virgo, divinae providentiae mater. 

41. Beata Maria Virgo, mater consolationis. 

42. Beata Maria Virgo, auxilium Christianorum. 

43. Beata Maria Virgo de Mercede. 

44. Beata Maria Virgo, salus infirmorum. 

45. Beata Maria Virgo, regina pacis. 

46. Beata Maria Virgo, ianua caeli. 

SANCTA MARIA 

REGINA ET MATER MISERICORDIA 


Titulus huius formularii duos titulos, qui frequenter beatse Virgini tri¬ 
buuntur, comprehendit, utrumque suavitatis plenum atque fidelibus per¬ 
gratum: « Reginae misericordiae » et « Matris misericordiae ». 

Titulus «Reginae misericordiae» (cf. Ant intr, Co 2, AU) benigni¬ 
tatem, largitatem, dignitatem beatae Virginis celebrat, quae in caelis 
exaltata, figuram adimplens reginae Esther (cf. 1 Lect, Est 4, 17), 
Filium suum «indesinenter exorat» ( Pf ) pro populi salute, qui in 
tribulationibus et periculis ad eam fidenter confugit. Beata Virgo igitur 
est « Regina clemens » (Pf, Pc) « quae misericordiam [Dei] singulariter 
experta, / omnes ad eam confugientes recipit» (Pf; cf. Pc); quare 
« solamen paenitentium ac spes miserorum » (Ant intr) merito salutatur. 

Titulo autem « Matris misericordiae (cf. Co 1, Pf, So); quem sanctus 
Odo (| 942), abbas Cluniacensis, beatae Virgini primus tribuisse cre¬ 
ditur (cf. Vita Odonis I, 9: PL 133, 47), recte celebratur sancta Maria 
sive quia nobis genuit Iesum Christum, visibilem misericordiam invi¬ 
sibilis Dei miserentis, sive quia est spiritalis mater fidelium, gratiae 
et misericordiae plena: beata Virgo « "Mater misericordiae" dicta est 

— ait sanctus Laurentius a Brundisio —, hoc est misericordissima, 
Mater clementissima, Mater tenerrima, amantissima » (Mariale, Sermo 
secundus super "Salve Regina”, III: Opera omnia, I, Ex Offic. Typo- 
graphica Seminarii, Patavii 1928, p. 391). Mater Iesu enim, in caelis 
locata, fidelium necessitates exhibet Filio, quem, cum esset in terris, 
pro sponsis Canae rogavit (cf. Ev, Io 2, 1-11). 

In missae formulario beata Virgo celebratur quoque tamquam: 

— prophetissa Dei misericordiam extollens (cf. Ev, Lc 1, 39-55); ete¬ 
nim in cantico « Magnificat » bis laudavit miserentem Deum: « Miseri¬ 
cordia eius in progenies et progenies / timentibus eum »; « Suscepit 
Israel puerum suum, / recordatus misericordiae » (Lc 1, 50. 54) (cf. 
Ant com 2). Unde fideles exoptant « misericordiam [Dei] cum beata 
Virgine iugiter extollere » (Pc); 

— mulier misericordiam Dei singulariter experta : « Haec est Regina 
clemens, / quae misericordiam [Dei] singulariter experta, / omnes [...] 
de tribulatione clamantes exaudit » (Pf). Quae praefationis verba reso¬ 
nare videntur quod de beata Virgine Ioannes Paulus II ait: « Maria 

[...] singulari prorsus extraordinarioque pacto — sicut alius nemo — 
misericordiam cognovit [...] more extraordinario misericordiam exper¬ 
ta » (Litt. encyclicae Dives in misericordia, 9: AAS 72 [1980] pp. 1208. 
1209). 

Ant. AD INTROITUM 

Salve Regina misericordiae, 

Mater Christi gloriosa, 

solamen paenitentium ac spes miserorum. 

Collecta 

Deus, cuius misericordiae non est numerus, 
concede nobis, intercedente beata Maria Virgine, 
misericordiae Matre, 

ut, clementiam tuam experientes in terris, 
gloriam consequi mereamur in caelis. 

Per Dominum. 

Vei: 

Aures tuae pietatis inclina, sancte Pater, 

ad filios tuos qui, culpa gravati, ad te revertuntur, 

et tuam invocant clementiam, qua motus, 

Filium tuum misisti mundi Salvatorem 

et sanctam Mariam constituisti misericordiae Reginam. 

Per Dominum. 

Super oblata 

Suscipe, Domine, munera populi tui, 
et praesta, 

ut, qui beatam Virginem colimus Matrem misericordiae, 
misericordes in fratres non exhibentes, 
indulgentem erga nos te invenire mereamur. 

Per Christum. 

Praefatio 

Beata Virgo, regina pietatis, mater misericordice 

y. Dominus voblscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi, sancte Pater, semper et ubique gratias agere, 
et in hac celebratione beatae Virginis Mariae 
te debitis magnificare praeconiis. 

Haec est regina clemens, 

quae misericordiam tuam singulariter experta, 
omnes ad eam confugientes recipit, 
ac de tribulatione clamantes exaudit. 

Haec est mater misericordiae, 
ad preces filiorum semper inclinata, 
ut eis indulgentiam obtineat 
et veniam impetret peccatorum. 

Haec est ministra pietatis, 

quae Filium tuum pro nobis indesinenter exorat, 
ut sua gratia nostram ditet paupertatem, 
sua virtute nostram roboret infirmitatem. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Lc 6, 36 

Estote misericordes, 

sicut et Pater vester misericors est. 

Vel: Lc 1, 49-50 

Fecit mihi magna, qui potens est, 
et sanctum nomen eius, 

et misericordia eius in progenies et progenies 
timentibus eum. 

Post communionem 

Caelesti alimonia refectis, 
da nobis, quaesumus, Domine, 

misericordiam tuam cum beata Virgine iugiter extollere 
atque illius experiri tutelam, 

quam Reginam clementem in peccatores profitemur 
et in pauperes misericordem. 

Per Christum. 

BEATA MARIA VIRGO 
DIVINAE PROVIDENTIAE MATER 


Anno 1744 Benedictus XIV (f 1758) Congregationi Clericorum Regula¬ 
rium sancti Pauli (Barnabitarum) missam in honorem beatae Mariae 
Virginis, « Divinae Providentiae Matris », Romae apud ecclesiam sancti 
Caroli vulgo « ai Catinari » pie veneratae, concessit, sabbato ante domi¬ 
nicam III novembris celebrandam. Quam memoriam plura alia Insti¬ 
tuta religiosa rite colunt. 

Hoc titulo munus celebratur quod Deus, « cuius providentia in sui di¬ 
spositione non fallitur » (Co), beatae Virgini commisit ut esset: 

— benignissima Mater Christi (So); « providenti dispensatione » enim 
« beata Virgo Maria [...] mundi genuit Salvatorem » (Pf); 

— provida hominum mater (Pf), «quos Christus Iesus a cruce illi 
commendavit » (Pf); 

— ministra pietatis (Pf); etenim quae in Cana Galilaeae pro sponsis Fi¬ 
lium rogavit (cf. Ev, Io 2, 1-11; cf. Pf), « nunc, regina sedens ad dexte¬ 
ram Filii, / cunctis Ecclesiae necessitatibus succurrit » (Pf). 

Beata Virgo ergo « Mater divinae providentiae » dicitur quia a Deo pro- 
videntissimo nobis ut provida mater data est, quae bona caelestia no¬ 
bis intercedendo provideret. Ad similitudinem Dei, qui populi sui obli¬ 
visci nequit (cf. Ant intr, Is 49, 15) immo eum ut mater solatur, beata 
Virgo nostri miseretur (cf. Ant intr), pro nobis intercedit (cf. Co, So, 
Pc), Ecclesiae necessitatibus subvenit (cf. Pf), nos replet consolatione 
(cf. 1 Lect, Is 66, 10-14). 

Unde fit ut fideles, tantae Matris patrocinio suffulti, « gratiam » inve¬ 
niant « in auxilio opportuno » (So; cf. Hebr 4, 16) et, secundum Domini 
praeceptum, regnum Dei et iustitiam eius « ante omnia quaerentes, / 
temporalibus non destituantur auxiliis » (Pc, cf. Mt 6, 33). 

Maior pars textuum huius missae desumpti sunt e volumine Missce Pro- 
price, Curia Generalis Clericorum Regularium sancti Pauli, Romae 1981, 
pp. 60-76. 


Ant. ad introitum Is 49, 15 

Numquid oblivisci potest mulier infantem suum, 
ut non misereatur filio uteri sui? 

Et si illa oblita fuerit, 

ego tamen non obliviscar tui. 

Collecta 

Deus, cuius providentia in sui dispositione non fallitur, 
te supplices exoramus: 

ut, intercedente beata Virgine, Filii tui Genetrice, 
noxia cuncta submoveas, 
et omnia nobis profutura concedas. 

Per Dominum. 

Super oblata 

Munera Ecclesiae tuae, Domine, propitiatus assume: 
ut, benignissima Filii tui Matre intercedente, 
misericordiam consequamur 
et gratiam inveniamus in auxilio opportuno. 

Per Christum. 

Praefatio 

Beata Virgo ministra pietatis ac provida mater 

y. Dominus vobiscum. 
r. Et cum spiritu tuo. 

y. Sursum corda. 
r. Habemus ad Dominum. 

y. Gratias agamus Domino Deo nostro. 
r. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere, 

Domine, sancte Pater, omnipotens aeterne Deus, 
per Christum Dominum nostrum. 

Quia, ex tua providenti dispensatione, 
beata Virgo Maria, Sancto obumbrante Spiritu, 
mundi genuit Salvatorem. 

In Cana Galilaeae pro sponsis Filium rogavit, 
qui initium fecit signorum: 
unda rubescit, laetantur convivae 
atque in Magistrum credunt discipuli. 

Et nunc, regina sedens ad dexteram Filii, 
cunctis Ecclesiae necessitatibus succurrit, 
atque unicuique nostrum, 

quos Christus Iesus a cruce illi commendavit, 
ministra pietatis adest ac provida mater. 

Et Ideo, cum Sanctis et Angelis universis, 
te collaudamus, sine fine dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Cf. Ps 86 (87), 3; Lc 1, 49 

Gloriosa dicta sunt de te, Virgo Maria, 
quia fecit tibi magna, qui potens est. 

Post communionem 

Caelestis mensae virtus, misericors Deus, 
in famulis tuis iugiter perseveret; 
ut, divinae providentiae Matris intercessione, 
regnum et iustltiam tuam ante omnia quaerentes, 
temporalibus non destituantur auxiliis. 

Per Christum. 

BEATA MARIA VIRGO 
MATER CONSOLATIONIS 


Facta quibus omnipotens et misericors Deus, populo suo oppressione 
aut exilio laboranti subvenit, tamquam «Dei consolatio» in sacris 
litteris repraesentantur. Summa autem hominum consolatio Christus 
est, quem Pater, ubi plenitudo temporum venit, in mundum misit ut 
mederetur contritis corde (cf. 1 Lect, Is 61, 1-3. 10-11). 

Sed et beata Virgo Maria « Mater Consolationis » vel « Consolatrix af¬ 
flictorum » merito et appellatur et colitur. Per eam enim Deus « con¬ 
solationem populo » suo, « Iesum Christum, / mittere dignatus » (Co) 
est. 

Ipsa autem cum Christo in cruce patienti adstitisset acerbissimosque 
sustinuisset dolores, beatitudinem in Evangelio lugentibus promissam 
(cf. Ev 1, Mt 5, 5) maximopere consecuta est; et cum Dominus eam, 
resurrectione Iesu, esset consolatus, filios suos, qui in omni pressura 
sunt, et ipsa consolari valet (cf. Ant intr, 2 Cor 1, 3-5). 

Post Christi Ascensionem, « cum Apostolis orans, / Spiritum consola¬ 
tionis et pacis / enixe rogavit et exspectavit fidenter» ( Pf , cf. Ev 2, 
Io 14, 15-21. 25-27). 

Quin etiam, in caelum assumpta, pro hominibus, aerumnis afflictis, non 
desinit materna dilectione intercedere. Unde in Constitutione Concilii 
Vaticani II de Ecclesia legimus: « Mater Iesu [...] tamquam signum 
certae spei et solatii peregrinanti populo Dei praelucet » (LG 68). 

Quare Mater Domini sub titulo « Matris Consolationis » vel « Conso¬ 
latricis afflictorum » multis locis colitur maximeque in urbe Augusta 
Taurinorum (die 20 iunii), ubi celeberrimum sanctuarium ei est dica¬ 
tum, et apud complures familias religiosas, in quibus eminent Ordo 
sancti Augustini et Institutum Missionum a Consolata a Servo Dei Io- 
sepho Allamano (f 1926) fundatum. 


Ant. AD INTROITUM Cf. 2 Cor 1, 3 

Benedictus Deus, Pater misericordiarum, 

et Deus totius consolationis, 

qui consolatur nos in omni tribulatione nostra. 

Collecta 

Deus, qui per Virginem Mariam, 
consolationem populo tuo, Iesum Christum, 
mittere dignatus es; 

praesta, quaesumus, ut, ipsa intercedente, 
omni consolatione repleamur, 
eamque cum fratribus participemus. 

Per Dominum. 


Super oblata 

Suscipe, sancte Pater, oblationem humilitatis nostrae, 
quam tibi laeti exhibemus, 
memoriam beatae Mariae Virginis celebrantes; 
et praesta ut nobis, sacrificio Christi sociatis, 
temporalis fiat consolatio et aeterna salvatio. 

Per Christum. 


Praefatio 

Beata Virgo a Domino consolata 
facta est hominum consolatrix 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est nos tibi gratias agere 
et hymnum offerre benedictionis et laudis, 
omnipotens aeterne Deus, 
per Christum Dominum nostrum. 




160 


TEMPUS « PER ANNUM » - SECTIO TERTIA 


Quem, mundi consolationem, 
beata Virgo cum gaudio suscepit 
et intemeratis genuit visceribus. 

Iuxta crucem autem Filii, 

cum acerbissimos sustinuisset dolores, 

spe illius resurrectionis a te est consolata. 

Cum Apostolis orans, 

Spiritum consolationis et pacis 
enixe rogavit et exspectavit fidenter. 

Et nunc, in caelum assumpta, 
omnes eam cum fide invocantes, 
materno solatur amore, 
donec dies Domini gloriosus lucescat. 

Et Ideo, cum Sanctis et Angelis universis, 
te collaudamus, sine fine dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Cf. Ps 86 (87), 3. 7 

Gloriosa dicta sunt de te, Maria: 

sicut laetantium omnium habitatio est in te. 

Post communionem 

Paschalibus sacramentis refecti, 
quaesumus, Domine, 

ut, qui Genetricis Filii tui memoriam recolimus, 
mortis mysterium in corpore nostro cotidie experientes, 
superna spe innixi, 

nuntium resurrectionis cotidie manifestemus. 

Per Christum. 

BEATA MARIA VIRGO 
AUXILIUM CHRISTIANORUM 


Prsestantissimum Deiparae auxilium in persecutionibus a fidei Chris¬ 
tianae hostibus excitatis, Ecclesia saepe experta est. Unde iam inde 
a primis aevi Christiani saeculis mos invaluit, in persecutionum procel¬ 
lis, beatam Virginem invocandi titulo « Auxilii Christianorum ». 

Cum autem Pius VII (t 1823), armorum vi a Sede Petri exturbatus, 
sub arcta custodia detineretur et pro eo universa Ecclesia per beatam 
Virginem enixas Deo effunderet preces, inopinato contigit ut Summus 
Pontifex liberaretur atque Romam redux, die 24 maii 1814 pontificio 
solio restitueretur. 

Quare Pius VII in Virginis Matris honorem sub appellatione « Auxilii 
Christianorum» festum indixit perpetuo Romae celebrandum die 24 
maii, fausti sui in Urbem reditus anniversario. Quod festum in multis 
Ecclesiis particularibus et Institutis religiosis, praesertim in Societate 
sancti Francisci Salesii, a sancto Ioanne Bosco (t 1888) fundata, per¬ 
agitur. 

Prima lectio huius missae magnum certamen recolit quod, ex Dei con¬ 
silio, ab humani generis primordiis inter Mulierem et Serpentem est 
constitutum. Proponitur enim: 

— vel Genesis 3, 1-6. 13-15, ubi resonant minacia Dei verba ad Ser¬ 
pentem et primum nuntium futurae victoriae Filii Mulieris: « Inimici¬ 
tias ponam inter te et mulierem / semen tuum et semen illius; / ipsum 
conteret caput tuum, / et tu conteres calcaneum eius » (v. 15); 

— vel Apocalypsis 12, l-3a. 7-12ab. 17, ubi prophetice narratur proe¬ 
lium magni draconis seu antiqui serpentis (cf. vv. 3. 9) contra Mulierem 
amictam sole, duodecim stellis coronatam (cf. v. 1), et reliquos « de 
semine eius, qui custodiunt mandata Dei et habent testimonium Iesu » 
(v. 17), id est contra Ecclesiam sub Virginis Mariae specie repraesen¬ 
tatam. 

Lectio autem Evangelii (Io 2, 1-11) auxilium commemorat quod beata 
Virgo indesinenter fert Ecclesiae — a discipulis in Iesum credentibus 
(cf. v. 11) et nuptiali convivio participantibus (cf. v. 2) significatae — 
tum fidem Christianorum alendo tum eorum necessitatibus subveniendo. 

Textus euchologici Deum celebrant, qui beatam Virginem « Genetri¬ 
cem dilecti Filii» (Co) sui « matrem et auxilium populi Christiani » 
(Co, Pf) constituit, « ut, ipsa protegente, / fidei certamen certet intre¬ 
pidus, / in Apostolorum doctrina firmus consistat / et inter mundi 
procellas incedat securus » (Pf; cf. Co, So ). 

Textus huius missae, praefatione excepta, desumpti sunt, nonnullis immu¬ 
tatis, e Propriis missarum Societatis sancti Francisci Salesii (Typis 
Polyglottis Vaticanis 1974, pp. 35-40) et Congregationis Clericorum Re¬ 
gularium sancti Pauli (Curia Generalis, Romae 1981, pp. 25-29). 


ANT. AD INTROITUM Cf. ludt 13, 19 

Non recedet laus tua de ore hominum, 

qui memores fuerint virtutis Domini in aeternum. 

Collecta 

Deus, qui Genetricem dilecti Filii tui 

matrem et auxilium populi christiani constituisti, 

praesta, quaesumus, 

ut nos in eius protectione vivamus 

et Ecclesia tua perpetua pace laetetur. 

Per Dominum. 

Super oblata 

Laudis tibi, Domine, hostias offerimus, 
de Genetricis Filii tui memoria laetantes; 
et concede, ut tantae Matris auxilio, 
te in omnibus adversitatibus subvenientem sentiamus. 
Per Christum. 

Praefatio 

Beata Virgo mater et auxiliatrix populi christiani 

y. Dominus vobiscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 
r. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere, 

Domine, sancte Pater, omnipotens aeterne Deus, 
per Christum Dominum nostrum. 

Quia immaculatam Virginem Mariam, 

Filii tui Genetricem, 

matrem et auxilium populi christiani constituisti, 

ut, ipsa protegente, 

fidei certamen certet intrepidus, 

in Apostolorum doctrina firmus consistat 

et inter mundi procellas incedat securus, 

donec ad caelestem civitatem laetus perveniat. 

Propter quod nunc et usque in saeculum, 
cum omni militia Angelorum, 
devota tibi mente concinimus, 
clamantes atque dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Deut 10, 21a 

Dominus est laus tua et Deus tuus, 
qui fecit tibi magnalia. 

Post communionem 

Sumptis, Domine, caelestibus sacramentis 
et beatae Virginis Mariae suffulti auxilio, 
te supplices exoramus, 
ut, degenerem exuentes vetustatem, 

Iesum Christum induamus, novae generationis auctorem. 
Qui vivit. 


■3 (Coli. Miss.) 

In familiis religiosis peculiari vinculo Christi Matri dicatis, adnumeratur 
Ordo beat ce Marice Virginis de Mercede, quem sanctus Petrus Nolascus 
(t 1256) ad redimendos Christianos captivitate detentos, anno 1218 Bar- 
cinonae fundavit, inito consilio cum sancto Raymundo de Penafort 
(f 1275), et lacobo I (f 1276), Aragoniae rege. 

Beata Virgo sub titulo « de Mercede » maxime veneratur in Aragoniae 
et Catalauniae finibus atque in compluribus Americae latinae regionibus. 

Formularium, finem respiciens ad quem Ordo mercedarius est institutus, 
Christum in primis celebrat « hominum redemptorem » (Co), qui nobis 
«veram filiorum libertatem, / [...] sacrificio suo promeruit» (Co). 

Deinde beatam Virginem commemorat, quae cum sit ancilla Domini 
(cf. Lc 1, 38) atque Filii redemptoris operi totaliter dicata (cf. LG 56), 
« redemptionis ministra » ( Pf) merito appellatur. 

In missa beata Virgo celebratur tamquam: 

— nova Iudith, nam sicut antiqua Iudith forti animo populum libe¬ 
ravit ab Holofernis obsidione, ita Maria contra antiquum serpente 
dimicans bene fecit populo Israel et universae Ecclesiae (cf. 1 Lect 15, 
8-10. 14; 16, 13-14); 

— prophetissa redemptionis Israel: vox enim facta populi sui, Domi¬ 
num magnificavit qui, recordatus misericordiae suae, Israel suscepisset 
a peccati redimens servitute (cf. Ant intr, Lc 1, 46a. 54-55a); 

— socia Christi passionis, nam beata Virgo, quae ab « humilitate cuna¬ 
rum » mater amantissima Filio adfuit, iuxta crucem eius stetit « fidelis 
socia passionis» (Pf); merito igitur pro lectione evangelica sumitur 
textus Ioannis de praesentia Virginis apud crucem Domini (Ev, Io 19, 
25-27); 

— piis sima mater, quam Deus misericorditer nobis dedit (cf. Pc ), 
quaeque « de fratribus Filii sui in necessitate versantibus / semper curat 
caritate materna, / ut, omnis captivitatis fractis compedibus, / plena 
corporis et animi libertate fru&ntur » (Pf); 

— advocata nostra (Pf) et ccelestis patrona (Pc) : etenim « ad supernam 
[...] civitatem evecta », (Pf), Maria pro nobis iugiter intercedit. 

Textus huius missae desumpti sunt e Proprio missarum Ordinis beatce 
Marice Virginis de Mercede, Curia Generalis Ordinis, Romae 1976, 
pp. 26-28. 50. 

ANT. AD INTROITUM Lc 1, 46a. 54-55a 

Magnificat anima mea Dominum: 
quia suscepit Israel, puerum suum, 
recordatus misericordiae suae, 
sicut locutus est ad patres nostros. 

Collecta 

Deus, Pater misericordiarum, qui Filium tuum 
hominum redemptorem in mundum misisti, 
concede nobis, 

eius Matrem titulo de Mercede devote colentibus, 
ut veram filiorum libertatem, 

quam Christus Dominus sacrificio suo promeruit, 
fideliter custodiamus 

et apud omnes gentes promovere valeamus. 

Per Dominum. 

Super oblata 

Suscipe, Domine, haec nostrae devotionis munera, 
et praesta, 

ut, qui Filii tui immensae caritatis opus recblimus, 

in tui et proximi dilectione 

beatae Mariae Virginis confirmemur exemplo. 

Per Christum. 

Praefatio 

Sancta Maria, mater Redemptoris et redemptionis ministra 

y. Dominus voblscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 

Qui mirabili providentique consilio, 

beatam Virginem in opere salutis humanae 

Filio tuo tam arcta societate iunxisti, 

ut in humilitate cunarum ei amantissima mater adesset 

et iuxta crucem staret fidelis socia passionis; 

ad supernam autem civitatem evecta 

advocata nostra fieret ac redemptionis ministra. 

Unde de fratribus Filii sui in necessitate versantibus 
semper curat caritate materna, 
ut, omnis captivitatis fractis compedibus, 
plena corporis et animi libertate fruantur. 

Quapropter cum Angelis et universis Sanctis 
opus redemptionis et amoris Filii tui collaudantes, 
per ipsum te, Domine, magnificamus una voce dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Io 2, 5 

Dicit Mater Iesu ministris: 

« Quodcumque dixerit vobis, facite ». 

Post communionem. 

Sumptis, Domine, sacramentis redemptionis et vitae, 
supplices deprecamur, 

ut, intercedente beata Maria Virgine de Mercede, 
quam misericorditer nobis piissimam matrem 
et caelestem dedisti patronam, 
humanae salutis mysterio deserviamus impensius 
atque in regna caelorum mereamur admitti. 

Per Christum. 

« Salus Dei » hominem totum afficit, eius corpus, eius animam eiusque 
spiritum, et cum in terris peregrinatur et, praesertim, cum caelorum fit 
incola. Per salutem a Christo in Spiritu Sancto partam, hominis con¬ 
dicio omnino mutatur: oppressio in libertatem convertitur, ignorantia 
in veri cognitionem, infirmitas in sanitatem, afflictio in gaudium, mors 
in vitam, servitus peccati in divinae naturae consortium. Tamen absolu¬ 
tam et perfectam salutem homo in hoc mundo nequit consequi: eius 
vita enim dolori, infirmitati, morti est obiecta. « Salus Dei » vero est 
ipse Iesus Christus, quem Pater misit in mundum hominis Salvatorem 
et corporum animarumque medicum, ut liturgia, sancti Ignatii Antio¬ 
cheni quodammodo referens verba (cf. Ad Ephesios VII, 2: SCh 10, 
p. 74), eum vocat. Qui, diebus carnis suae, misericordia motus, multos 
aegrotos sanavit, a vulnere quoque peccati saepe liberans (cf. Mt 9, 2-8; 
Io 5, 1-14). 

Sed et beata Virgo, quippe quae mater sit Christi, Salvatoris hominis, et 
mater fidelium, filiis suis in aerumnis positis amantissime subvenit. 
Quare infirmi frequentes ad eam accurrunt — saepe sanctuaria ei dicata 
adeuntes — ut, per eius intercessionem, sanitatem recipiant. Cuius 
aegrotorum in Christi Matrem fiduciae, apud sanctuaria marialia multa 
sunt testimonia. 

In titulis quibus a fidelibus morbo laborantibus beata Virgo veneratur, 
titulus eminet «Salutis infirmorum», opera praesertim religiosorum 
Congregationis Regularium Ministrantium Infirmis evulgatus, quorum in 
ecclesia sanctae Mariae Magdalenae in Urbe dicata colitur imago vene¬ 
ratione fidelium et miraculis insignis. 

In « liturgia verbi » legitur carmen Isaiae de « Servo Domini » (i Lect, 
Is 53, 1-5. 7-10), qui « languores nostros ipse tulit / et dolores nos¬ 
tros ipse portavit» (v. 4), cuius «livore [...] sanati sumus» (v. 5). 
Fidelium coetus respondet Dominum benedicens, « qui sanat omnes in¬ 
firmitates » (Ps resp, 102 [103], la. 3b). 

In lectione autem evangelica, pericope lucana de visitatione Mariae ad 
Elisabeth cognatam proclamatur (Ev, Lc 1, 39-56), ut fideles beatam 
Virginem intuentes, quae fidei plena, misericordiam Dei laudans, ad 
Praecursoris Matrem visendam festinat, eius sollicitudinem imitari im¬ 
pellantur in fratrum sororumque aegrotantium cura. 

In « liturgia eucharistica » Deus Pater glorificatur, qui beatam Virginem 
fidelibus morbo laborantibus patronam dedit et exemplar: 

— patronam, quia « infirmis eius patrocinium invocantibus / signum 
fulget salutis et supernae spei » (P/); 

— exemplar, quia sancta Maria eam « contemplantibus exemplar praebet 
animi / [Dei] voluntati perfecte consentientis / et Christo plene se 
conformantis » (Pf). 

Missarum sollemnia in honorem beatae Virginis « Salutis infirmorum » 
conficere eiusque intercessionem expetere ad corporis sanitatem reci¬ 
piendam, idem est ac peculiare momentum historiae salutis celebrare, 
cuius absolutio et perfectio erit cum, in glorioso Christi adventu, « novis¬ 
sima inimica destruetur mors » (1 Cor 15, 26) et corpora iustorum incor¬ 
rupta resurgent. 

Textus huius formularii, praeter praefationem, iidem sunt ac missae de 
beata Virgine sub titulo « Salutis infirmorum », quae in Proprio mis¬ 
sarum Ordinis Ministrantium infirmis, Typis Polyglottis Vaticanis 1974, 
pp. 14-15. 27-30, invenitur. 


ANT. AD INTROITUM Cf. Ps 34 (35), 3; Ion 2, 3 

Salus populi ego sum: 

de quacumque tribulatione clamaverint ad me, 
exaudiam eos. 


Collecta 

Concede nos famulos tuos, quaesumus, Domine Deus, 
perpetua mentis et corporis sanitate gaudere, 
et, gloriosa beatae Mariae semper Virginis intercessione, 
a praesenti liberari tristitia, 
et aeterna perfrui laetitia. 

Per Dominum. 


Super oblata 

Preces, Domine, tuorum respice oblationesque fidelium, 
in beatae Mariae Dei Genetricis commemoratione delatas, 
ut tibi gratae sint, 

et nobis conferant tuae propitiationis auxilium. 

Per Christum. 

Pmfatio 

Beata Virgo signum salutis infirmis praefulget 

y. Dominus vobiscum. 

Et cum spiritu tuo. 

y. Sursum corda. 

B. Habemus ad Dominum. 

y. Gratias agamus Domino Deo nostro. 

Dignum et iustum est. 

Vere dignum est tibi gratias agere, 

vere iustum est te glorificare, Pater sancte: 

Quia beata Virgo Maria, 

doloris mysterii mirum in modum particeps effecta, 

infirmis eius patrocinium invocantibus 

signum fulget salutis et supernae spei; 

eam autem contemplantibus exemplar praebet animi 

tuae voluntati perfecte consentientis 

et Christo plene se conformantis, 

qui, propter suam erga nos caritatem, 

languores nostros pertulit 

et dolores nostros portavit. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

ANT. AD COMMUNIONEM Ps 117 (118), 14 

Fortitudo mea et laus mea, Dominus, 
et factus est mihi in salutem. 

Post communionem 

Salutare sacramentum 

corporis et sanguinis Unigeniti tui, Deus, 

quod in honorem beatae Mariae Virginis, Matris eius, 

laeti suscepimus, 

temporalis vitae pariter et aeternae munera largiatur. 
Per Christum. 

Propter nexum quo cum Filio, « pacis Principe » (cf. Ant intr, Is 9, 6; 
1 Lect, Is 9, 1-6), intime arcteque coniungitur, beata Virgo crebrius in 
dies ut « Regina pacis » venerata est: in nonnullis enim Calendariis Ec¬ 
clesiarum particularium et Institutorum religiosorum memoria inve¬ 
nitur beatae Virginis, « Reginae pacis ». Memoratu autem dignum videtur 
quod Benedictus XV, anno 1917, immani flagrante bello, invocationem 
« Reginae pacis » in Litanias Lauretanas inseri iussit. 

In hac missa Virginis cooperatio reconciliationi seu « paci » inter Deum 
et homines a Christo confectae commemoratur: 

— in incarnationis mysterio: nam humilis ancilla Domini « nuntium de 
Gabrielis ore suscipiens, / virginali gremio Principem pacis concepit » 
(Pf; cf. Ev, Lc 1, 26-38), qui « pacem nobis reddidit, / in se reconcilians 
ima summis » (Ant com ); 

— in passionis mysterio: nam « mater fidelis, / [...] iuxta crucem stetit 
intrepida, / ubi Filius, nostrae consulens saluti, / sanguine suo universa 
pacificavit» (Pf); 

— in Pentecostes mysterio: nam beata Virgo, « pacis alumna, / [...] cum 
Apostolis orans / [...] Spiritum unitatis et pacis, caritatis et gaudii » (Pf) 
praestolatur. 

Memoriam agens beatae Virginis, Reginae pacis, fidelium coetus Deum 
exorat ut, illa intercedente, Ecclesiae et humanae familiae concedat: 

— spiritum caritatis: « fraterna semper uniamur caritate » (Co); « Lar¬ 
gire nobis, quaesumus, Domine, spiritum caritatis » (Pc); 

— dona unitatis et pacis: « unitatis et pacis familiae tuae / propitiatus 
dona concedas» (So); «unam in pace constituamus familiam» (Co); 
« pacem inter nos, quam [Christus] reliquit, / efficaciter nutriamus » 
(Pc); 

— temporum tranquillitatem: « optatam tranquillitatem nostris concede 
temporibus » (Co). 

Textus euchologici huius missae, praeter praefationem, desumpti sunt e 
fasciculo Proprio delle messe per le diocesi di Savona e Noli, Tipografia 
Priamar, Savona 1978, p. 17. 


Ant. ad introitum 

Puer natus est nobis et filius datus est nobis, 
et vocabitur nomen eius « Princeps pacis ». 


Cf. Is 9, 6 



172 


TEMPUS « PER ANNUM » - SECTIO TERTIA 


Collecta 

Deus, qui per Unigenitum tuum 
pacem hominibus largiri voluisti, 
intercedente beata Maria semper Virgine, 
optatam tranquillitatem nostris concede temporibus, 
ut unam in pace constituamus familiam 
et fraterna semper uniamur caritate. 

Per Dominum. 


Super oblata 

Sacrificium tibi, Domine, placationis offerimus, 
beatam Mariam semper Virginem, 

Reginam pacis, devote venerantes, 
et petimus ut unitatis et pacis familiae tuae 
propitiatus dona concedas. 

Per Christum. 


Praefatio 

Mater Christi, pacis alumna atque regina 

y. Dominus vobiscum. 

R. Et cum spiritu tuo. 

y. Sursum corda. 
r. Habemus ad Dominum. 

y. Gratias agamus Domino Deo nostro. 
r. Dignum et iustum est. 

Vere dignum et iustum est, aequum et salutare, 
nos tibi, sancte Pater, semper et ubique gratias agere, 
et in hac celebratione beatae Virginis Mariae 
te debitis magnificare praeconiis. 

Haec est humilis ancilla tua, 

quae nuntium de Gabrielis ore suscipiens, 

virginali gremio Principem pacis concepit, 

Iesum Christum, Filium tuum, Dominum nostrum. 

Haec est mater fidelis, 
quae iuxta crucem stetit intrepida, 
ubi Filius, nostrae consulens saluti, 
sanguine suo universa pacificavit. 

Haec est discipula Christi, pacis alumna, 
quae cum Apostolis orans 
Promissum praestolatur Patris, 

Spiritum unitatis et pacis, caritatis et gaudii. 

Et ideo, cum Sanctis et Angelis universis, 
te collaudamus, sine fine dicentes: 

Sanctus, Sanctus, Sanctus Dominus Deus Sabaoth. 

Ant. ad communionem 

Virgo Deum et hominem genuit. 

Deus pacem nobis reddidit, 
in se reconcilians ima summis. 

Post communionem 

Largire nobis, quaesumus, Domine, spiritum caritatis, 
ut, corpore et sanguine Unigeniti tui, 
in hac beatae Mariae, Reginae pacis, memoria, refecti, 
pacem inter nos, quam ipse reliquit, 
efficaciter nutriamus. 

Per Christum. 

Huius Collectionis missarum de beata Maria Virgine novissimum formu¬ 
larium Matrem Christi celebrat, quae populum Dei iter ad patriam caelo¬ 
rum facientem comitatur benigna. 

Huic missae sensus eschatologicus, qui celebrationis eucharisticae est 
proprius, maxime inest: coetus fidelium enim eam celebrans, « civitatem 
sanctam Ierusalem novam [...] paratam sicut sponsam viro suo » con¬ 
templatur et vocem audit Domini de caelesti throno dicentis: « Ecce 
nova facio omnia » (cf. 1 Lect, Ap 21, l-5a). Quae futura Ecclesiae condicio 
in sancta Maria, virgine sponsa, formosa, sine macula aut ruga (cf. Eph 
5, 27), iam impleta est. Fideles ergo « in domum Domini » laeti ascendunt 
ubi nomen eius in aeternum confitebuntur (cf. Ps resp, Ps 121 [122], 
1-2. 3-4. 8-9). Impigre autem vigilare iubentur venienti Sponso cum 
accensis lampadibus occurrere ut, reserata ianua, ad nuptias admitti 
mereantur (cf. Ev, Mt 25, 1-13). 

In missa celebratur in primis Christus Dominus, quem « ostium salutis 
et vitae » (Co; cf. Io 10, 7) Pater benignus constituit: Iesus enim est 
«veniae patens ostium» ( Pf ), per quem «caelestis civitatis nobis [...] 
limina » (Co) patent. 

Metaphora autem « portae » vel « ostii » vel « ianuae » vel « liminis » 
iam inde ab aetate, quam Sanctorum Ecclesiae Patrum dicunt, beata 
Virgo indicatur ad eius illustranda sive novae Evae munus, sive virgi¬ 
nalem maternitatem, sive* supplicem pro fidelibus intercessionem. 

In formulario ergo beata Virgo celebratur tamquam: 

— innocens Eva, quae superbiam humilitate, fide incredulitatem vicit 
primae Mulieris, ea adaperiens quae illa clauserat: « Virgo humilis, / quae 
nobis aeternae vitae aperuit ianuam: / quod Eva incredula clauserat, / illa 
reseravit fidelis » (Pf); « Paradisi portae, / quas Eva clausit, / per te 
apertae sunt, / Virgo Maria » (AU); 

— mater virginalis Christi: propter suam maternitatem Maria est « prae¬ 
clara vitae ianua » ex qua « salus mundi orta est, / Iesus Christus Do¬ 
minus noster » (So); « porta lucis fulgida », per quam « Christus, lux 
mundi, nobis effulsit » (Ant com); « Virgo Verbo gravida », quae « para¬ 
disi ianua » nobis est effecta, dum enim « Deum mundo » reddit, « cae¬ 
lum nobis » aperit (Ant intr); 

— supplex intercessionis vox (cf. Pf): Ecclesia enim non dubitat quin 
« per beatam Virginem Mariam, / ex qua mundo Salvator advenit, ad 
nos descendant caelestis gratiae munera / et nobis pateat felix caeli 
porta » (Pc). 

Ant. AD INTROITUM 

Ave, Virgo Verbo gravida, paradisi ianua: 
dum Deum mundo reddis caelum nobis aperis. 

Collecta 

Deus, qui Filium tuum 

ostium salutis et vitae constituisti benignus, 

praesta, quaesumus, 

ut, praeveniente beata Virgine Maria, 

in Christi dilectione maneamus fideles 

et caelestis civitatis nobis pateant limina. 

Qui tecum vivit. 

Super oblata 

Maiestati tuae, Domine, 
unitatis et pacis offerimus sacramentum, 
gloriosae Virginis Mariae memoriam recolentes, 
ex qua, praeclara vitae ianua, salus mundi orta est, 
lesus Christus Dominus noster. 

Qui vivit. 

Praefatio 

Quam Eva clausit ianuam beata Virgo reseravit 

y. Dominus voblscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 
r. Dignum et iustum est. 

Vere dignum et iustum est, aequum et salutare, 
nos tibi, sancte Pater, semper et ubique gratias agere, 
et in hac celebratione beatae Virginis Mariae 
te debitis magnificare praeconiis. 

Haec est Virgo Mater, 

figuram adimplens orientalis portae templi: 

per eam Dominus transiit, 

ipsi soli patuit et clausa mansit. 

Haec est Virgo humilis, 
quae aeternae vitae ianuam, 
quam Eva incredula clauserat, 
nobis reseravit fidelis. 

Haec est Virgo supplex, 

pro peccatoribus iugiter exorans, 

ut ad Filium suum convertantur, 

perennis gratiae fontem et veniae patens ostium. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

Ant. ad communionem 

Beata es, Virgo Maria, porta lucis fulgida, 
per te Christus, lux mundi, nobis effulsit. 

Post communionem , 

Refecti, Domine, sacramentis et gaudiis, 

supplices deprecamur, 

ut, per beatam Virginem Mariam, 

ex qua mundo Salvator advenit, 

ad nos descendant caelestis gratiae munera 

et nobis pateat felix caeli porta. 

Per Christum. 

Ritus initiales 

1. Populo congregato, sacerdos cum ministris ad altare accedit, dum 
cantus ad introitum peragitur. 

2. Cum ad altare pervenerit, facta cum ministris debita reverentia, 
osculo altare veneratur et, pro opportunitate, illud incensat. Postea 
cum ministris sedem petit. 

3. Cantu ad introitum absoluto, sacerdos et fideles, stantes, signant se, 
dum sacerdos, ad populum conversus, dicit: 

In nomine Patris, et Filii, et Spiritus Sancti. 

Populus respondet: 

Amen. 

Deinde sacerdos, manus extendens, populum salutat, dicens: 

Gratia Domini nostri Iesu Christi, 
et caritas Dei, 

et communicatio Sancti Spiritus 
sit cum omnibus vobis. 

Vel: 

Dominus vobiscum. 

Populus respondet: 

Et cum spiritu tuo. 

Episcopus, loco Dominus vobiscum, in hac prima salutatione dicit: 
Pax vobis. 

Vel: 

V. Gratia vobis et pax a Deo Patre nostro 
et Domino Iesu Christo. 

$. Benedictus Deus et Pater Domini nostri Iesu Christi. 


i" (Coli. Miss.) 

4. Sacerdos, vel diaconus vel alius minister idoneus, potest brevissimis 
verbis introducere fideles in Missam illius diei. 

Deinde sequitur actus psenitentialis. Sacerdos fideles invitat ad paeni- 
tentiam: 

Fratres, agnoscamus peccata nostra, 
ut apti simus ad sacra mysteria celebranda. 

Fit brevis pausa silentii. Postea omnes simul faciunt confessionem: 
Confiteor Deo omnipotenti et vobis, fratres, 
quia peccavi nimis 

cogitatione, verbo, opere et omissione: 

et, percutientes sibi pectus, dicunt: 

mea culpa, mea culpa, mea maxima culpa. 

Deinde prosequuntur: 

Ideo precor beatam Mariam semper Virginem, 
omnes Angelos et Sanctos, 
et vos, fratres, orare pro me 
ad Dominum Deum nostrum. 

Sequitur absolutio sacerdotis: 

Misereatur nostri omnipotens Deus 
et, dimissis peccatis nostris, 
perducat nos ad vitam aeternam. 

Populus respondet: 

Amen. 


Aliae formulae actus paenitentialis 

5. Loco formulae actus paenitentialis quae supra, n. 4, indicatur, adhiberi 
potest una ex sequentibus: 

A. Sacerdos fideles invitat ad paenitentiam: 

Fratres, agnoscamus peccata nostra, 
ut apti simus ad sacra mysteria celebranda. 

Fit brevis pausa silentii. 

Postea sacerdos dicit: 

Miserere nostri, Domine. 

Populus respondet: 

Quia peccavimus tibi. 

Sacerdos: 

Ostende nobis, Domine, misericordiam tuam. 

Populus: 

Et salutare tuum da nobis. 

Sequitur absolutio sacerdotis: 

Misereatur nostri omnipotens Deus 
et, dimissis peccatis nostris, 
perducat nos ad vitam aeternam. 

Populus respondet: 

Arnen. 

B. Sacerdos fideles invitat ad paenitentiam: 

Fratres, agnoscamus peccata nostra, 
ut apti simus ad sacra mysteria celebranda. 

Fit brevis pausa silentii. 

Deinde sacerdos, vel alius minister idoneus, sequentes, vel alias, invo¬ 
cationes cum Kyrie eleison profert: 

Qui missus es sanare contritos corde: Kyrie, eleison. 

Populus respondet: 

Kyrie, eleison. 

Sacerdos: 

Qui peccatores vocare venisti: Christe, eleison. 

Populus: 

Christe, eleison. 

Sacerdos: 

Qui ad dexteram Patris sedes, 
ad interpellandum pro nobis: Kyrie, eleison. 

Populus: 

Kyrie, eleison. 

Sequitur absolutio sacerdotis: 

Misereatur nostri omnipotens Deus 
et, dimissis peccatis nostris, 
perducat nos ad vitam aeternam. 

Populus respondet: 

Amen. 


6. Sequuntur invocationes Kyrie, eleison, nisi iam praecesserint in 
aliqua formula actus paenitentialis. 

y. Kyrie, eleison. 5. Kyrie, eleison. 

y. Christe, eleison. Christe, eleison. 

y. Kyrie, eleison. p. Kyrie, eleison. 

7. Deinde, quando praescribitur, cantatur vel dicitur hymnus: 

Gloria in excelsis Deo 

et in terra pax hominibus bonae voluntatis. 

Laudamus te, 
benedicimus te, 
adoramus te, 
glorificamus te, 

gratias agimus tibi propter magnam gloriam tuam. 
Domine Deus, Rex caelestis, 

Deus Pater omnipotens. 

Domine Fili unigenite, Iesu Christe, 

Domine Deus, Agnus Dei, Filius Patris, 

qui tollis peccata mundi, miserere nobis; 

qui tollis peccata mundi, suscipe deprecationem nostram. 

Qui sedes ad dexteram Patris, miserere nobis. 





ORDO MISSAE CUM POPULO 


183 


Quoniam tu solus Sanctus, 
tu solus Dominus, 
tu solus Altissimus, 

Iesu Christe, cum Sancto Spiritu: in gloria Dei Patris. 
Arnen. 

8. Quo hymno finito, sacerdos, manibus iunctis, dicit: 

Oremus. 

Et omnes una cum sacerdote per aliquod temporis spatium in silentio 
orant. 

Tunc sacerdos, manibus extensis, dicit orationem; qua finita, populus 
acclamat: 

Arnen. 


Liturgia verbi 

9. Deinde lector ad ambonem pergit, et legit primam lectionem, quam 
omnes sedentes auscultant. 

Ad finem lectionis significandam, lector subdit: 

Verbum Domini. 

Omnes acclamant: 

Deo gratias. 

10. Psalmista, seu cantor, psalmum dicit, populo responsum proferente. 

11. Postea, si habenda sit secunda lectio, lector eam in ambone legit, ut 
supra. 

Ad finem lectionis significandam, lector subdit: 

Verbum Domini. 

Omnes acclamant: 

Deo gratias. 

12. Sequitur Alleluia, vel alter cantus. 

13. Interim sacerdos, incensum, si adhibetur, imponit. Postea diaconus, 
Evangelium prolaturus, ante sacerdotem inclinatus, benedictionem 
petit, submissa voce dicens: 

Iube, domne, benedicere. 

Sacerdos submissa voce dicit: 

Dominus sit in corde tuo et in labiis tuis: 

ut digne et competenter annunties Evangelium suum: 

in nomine Patris, et Filii, ^ et Spiritus Sancti. 

Diaconus respondet: 

Arnen. 

Si vero non adest diaconus, sacerdos ante altare inclinatus secreto 
dicit: 

Munda cor meum ac labia mea, omnipotens Deus, 
ut sanctum Evangelium tuum digne valeam nuntiare. 

14. Postea diaconus, vel sacerdos, ad ambonem pergit, ministris pro 
opportunitate cum incenso et cereis eum comitantibus, et dicit: 

Dominus vobiscum. 

Populus respondet: 

Et cum spiritu tuo. 

Diaconus, vel sacerdos: 

Lectio sancti Evangelii secundum N., 

et interim signat librum et seipsum in fronte, ore et pectore. 

Populus acclamat: 

Gloria tibi, Domine. 

Deinde diaconus, vel sacerdos, librum, si incensum adhibetur, thurifi- 
cat, et Evangelium proclamat. 

15. Finito Evangelio, diaconus, vel sacerdos dicit: 

Verbum Domini, 

omnibus acclamantibus: 

Laus tibi, Christe. 

Deinde librum osculatur dicens secreto: 

Per evangelica dicta deleantur nostra delicta. 


16. Deinde fit homilia, quae habenda est omnibus diebus dominicis et 
festis de praecepto; aliis diebus commendatur. 


17. Homilia expleta, fit, quando praescribitur, professio fidei: 

Credo in unum Deum, 

Patrem omnipotentem, factorem caeli et terrae, 
visibilium omnium et invisibilium. 

Et in unum Dominum Iesum Christum, 

Filium Dei unigenitum, 

et ex Patre natum ante omnia saecula. 

Deum de Deo, lumen de lumine, Deum verum de Deo vero, 
genitum, non factum, consubstantialem Patri: 
per quem omnia facta sunt. 

Qui propter nos homines et propter nostram salutem 
descendit de caelis. 

Ad verba quae sequuntur, usque ad factus est, omnes se inclinant. 

Et incarnatus est de Spiritu Sancto 
ex Maria Virgine, et homo factus est. 

Crucifixus etiam pro nobis sub Pontio Pilato; 
passus et sepultus est, 

et resurrexit tertia die, secundum Scripturas, 
et ascendit in caelum, sedet ad dexteram Patris. 

Et Iterum venturus est cum gloria, 
iudicare vivos et mortuos, 
cuius regni non erit finis. 

Et in Spiritum Sanctum, Dominum et vivificantem: 
qui ex Patre Filioque procedit. 

Qui cum Patre et Filio simul adoratur et conglorificatur: 
qui locutus est per prophetas. 

Et unam, sanctam, catholicam et apostolicam Ecclesiam. 
Confiteor unum baptisma in remissionem peccatorum. 

Et exspecto resurrectionem mortuorum, 
et vitam venturi saeculi. Arnen. 

18. Deinde fit oratio universalis, seu oratio fidelium. 


Liturgia eucharistica 

19. His absolutis, incipit cantus ad offertorium. Interim ministri cor¬ 
porale, purificatorium, calicem et missale in altari collocant. 

20. Expedit ut fideles participationem suam oblatione manifestent, 
afferendo sive panem et vinum ad Eucharistiae celebrationem, sive alia 
dona, quibus necessitatibus Ecclesiae et pauperum subveniatur. 

21. Sacerdos, stans ad altare, accipit patenam cum pane, eamque ali¬ 
quantulum elevatam super altare tenet, secreto dicens: 

Benedictus es, Domine, Deus universi, 
quia de tua largitate accepimus panem, 
quem tibi offerimus, 

fructum terras et operis manuum hominum: 
ex quo nobis fiet panis vitae. 

Deinde deponit patenam cum pane super corporale. 

Si vero cantus ad offertorium non peragitur, sacerdoti licet haec verba 
elata voce proferre; in fine populus acclamare potest: 

Benedictus Deus in saecula. 

22. Diaconus, vel sacerdos, infundit vinum et parum aquae in calicem, 
dicens secreto: 

Per huius aquae et vini mysterium 

eius efficiamur divinitatis consortes, 

qui humanitatis nostrae fleri dignatus est particeps. 

23. Postea sacerdos accipit calicem, eumque aliquantulum elevatum 
super altare tenet, secreto dicens: 

Benedictus es, Domine, Deus universi, 
quia de tua largitate accepimus vinum, 




ORDO MISS^i CUM POPULO 


187 


quod tibi offerimus, 

fructum vitis et operis manuum hominum, 
ex quo nobis fiet potus spiritalis. 

Deinde calicem super corporale deponit. 

Si vero cantus ad offertorium non peragitur, sacerdoti licet hsec verba 
elata voce proferre; in fine populus acclamare potest: 

Benedictus Deus in saecula. 

24. Postea sacerdos, inclinatus, dicit secreto: 

In spiritu humilitatis et in animo contrito 
suscipiamur a te, Domine; 

et sic fiat sacrificium nostrum in conspectu tuo hodie, 
ut placeat tibi, Domine Deus. 

25. Et, pro opportunitate, incensat oblata et altare. Postea vero dia¬ 
conus vel minister incensat sacerdotem et populum. 

26. Deinde sacerdos, stans ad latus altaris, lavat manus, dicens secreto: 

Lava me, Domine, ab iniquitate mea, 
et a peccato meo munda me. 

27. Stans postea in medio altaris, versus ad populum, extendens et 
iungens manus, dicit: 

Orate, fratres: 

ut meum ac vestrum sacrificium 

acceptabile fiat apud Deum Patrem omnipotentem. 

Populus respondet: 

Suscipiat Dominus sacrificium de manibus tuis 
ad laudem et gloriam nominis sui, 
ad utilitatem quoque nostram 
totiusque Ecclesiae suae sanctae. 

28. Deinde, manibus extensis, sacerdos dicit orationem super oblata; 
qua finita, populus acclamat: 

Amen. 

29. Tunc sacerdos incipit Precem eucharisticam. 

Manus extendens, dicit: 

Dominus voblscum. 

Populus respondet: 

Et cum spiritu tuo. 

Sacerdos, manus elevans, prosequitur: 

Sursum corda. 

Populus: 

Habemus ad Dominum. 

Sacerdos, manibus extensis, subdit: 

Gratias agamus Domino Deo nostro. 

Populus: 

Dignum et iustum est. 

Sacerdos prosequitur praefationem manibus extensis. 

In fine autem praefationis iungit manus et, una cum populo, ipsam 
praefationem concludit, cantans vel clara voce dicens: 

Sanctus, Sanctus, Sanctus Dominus Deus Sabaoth. 

Pleni sunt caeli et terra gloria tua. 

Hosanna in excelsis. 

Benedictus qui venit in nomine Domini. 

Hosanna in excelsis. 

30. In omnibus Missis licet sacerdoti celebranti illas partes Precis 
eucharisticae cantare, quae in Missis concelebratis cantari possunt. 

In Prece eucharistica prima, seu Canone Romano, ea quae inter paren¬ 
theses includuntur omitti possunt. 

PR^FATIO I DE BEATA MARIA VIRGINE 
DE MATERNITATE BEAT7E MARLE VIRGINIS 

31. Sequens praefatio dici potest loco eius quae in unoquoque formu¬ 
lario invenitur, quotiescumque missa maternitatem beatae Mariae Vir¬ 
ginis peculiari modo celebrat. 

V. Dominus voblscum. 

R. Et cum spiritu tuo. 

y. Sursum corda. 
r. Habemus ad Dominum. 

y. Gratias agamus Domino Deo nostro. 

R. Dignum et iustum. est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 

Et te in memoria beatae Mariae semper Virginis 
collaudare, benedicere et praedicare. 

Quae et Unigenitum tuum 
Sancti Spiritus obumbratione concepit, 
et, virginitatis gloria permanente, 
lumen aeternum mundo effudit, 

Iesum Christum Dominum nostrum. 

Per quem maiestatem tuam laudant Angeli, 
adorant Dominationes, tremunt Potestates. 

Caeli caelorumque Virtutes, ac beata Seraphim, 
socia exsultatione concelebrant. 

Cum quibus et nostras voces 
ut admitti iubeas, deprecamur, 
supplici confessione dicentes: 

Sanctus, Sanctus, Sanctus Dominus Deus Sabaoth. 

Pleni sunt caeli et terra gloria tua. 

Hosanna in excelsis. 

Benedictus qui venit in nomine Domini. 

Hosanna in excelsis. 



190 


ORDO MISSAE 


PRAEFATIO II DE BEATA MARIA VIRGINE 

ECCLESIA, VERBIS MARIAE, LAUDES DEO PERSOLVIT 

32. Sequens praefatio dici potest loco eius quae in unoquoque formu¬ 
lario invenitur in missis de beata Maria Virgine temporis Adventus 
et quotiescumque missa celebrat magnalia quae Deus in sancta Maria 
est operatus. 

y. Dominus voblscum. 

R. Et cum spiritu tuo. 

y. Sursum corda. 

R. Habemus ad Dominum. 

y. Gratias agamus Domino Deo nostro. 

R. Dignum et iustum est. 

Vere dignum et iustum est, aequum et salutare, 
in omnium Sanctorum provectu te mirabilem confiteri, 
et potissimum, beatae Virginis Mariae 
memoriam recolentes, 

clementiam tuam ipsius grato magnificare praeconio. 

Vere namque in omnes terrae fines magna fecisti, 
ac tuam in saecula prorogasti misericordiae largitatem, 
cum, ancillae tuae humilitatem aspiciens, 
per eam dedisti humanae salutis auctorem. 

Filium tuum, Iesum Christum, Dominum nostrum. 

Per quem maiestatem tuam adorat exercitus Angelorum, 
ante conspectum tuum in aeternitate laetantium. 

Cum quibus et nostras voces 
ut admitti iubeas, deprecamur, 
socia exsultatione dicentes: 

Sanctus, Sanctus, Sanctus Dominus Deus Sabaoth. 

Pleni sunt caeli et terra gloria tua. 

Hosanna in excelsis. 

Benedictus qui venit in nomine Domini. 

Hosanna in excelsis. 

PRAEFATIO DE IMMACULATA CONCEPTIONE 
BEAEE MARIAE VIRGINIS 

33. Sequens praefatio dici potest loco eius quse in unoquoque formu¬ 
lario invenitur, quotiescumque missa beatam Mariam Virginem cele¬ 
brat tamquam sanctitatis exemplar vel advocatam gratias aut in ea 
recolit novi Populi Dei exordium. 

y. Dominus voblscum. 

U. Et cum spiritu tuo. 

y. Sursum corda. 

Habemus ad Dominum. 

y. Gratias agamus Domino Deo nostro. 

$. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 

Qui beatissimam Virginem Mariam 
ab omni originalis culpae labe praeservasti, 
ut in ea, gratiae tuae plenitudine ditata, 
dignam Filio tuo Genetricem praeparares, 
et Sponsae eius Ecclesiae 

sine ruga vel macula formosae signares exordium. 

Filium enim erat purissima Virgo datura, 
qui crimina nostra Agnus Innocens aboleret; 
et ipsam prae omnibus tuo populo disponebas 
advocatam gratiae et sanctitatis exemplar. 

Et Ideo, choris angelicis sociati, 
te laudamus in gaudio confitentes: 

Sanctus, Sanctus, Sanctus Dominus Deus Sabaoth. 

Pleni sunt caeli et terra gloria tua. 

Hosanna in excelsis. 

Benedictus qui venit in nomine Domini. 

Hosanna in excelsis. 

PRAEFATIO DE ASSUMPTIONE 
BEATE, MARIE VIRGINIS 


34. Sequens praefatio dici potest loco eius quae in unoquoque formu¬ 
lario invenitur, quotiescumque missa beatam Virginem ad caelestem 
gloriam evectam celebrat vel in ea signum certae spei, populo Dei pere- 
grinanti praefulgens, contemplatur vel eius necessitudinem cum Ec¬ 
clesia recolit. 

y. Dominus voblscum. 
ijh Et cum spiritu tuo. 

y. Sursum corda. 

Habemus ad Dominum. 

y. Gratias agamus Domino Deo nostro. 

#. Dignum et iustum est. 

Vere dignum et iustum est, aequum et salutare, 
nos tibi semper et ubique gratias agere: 

Domine, sancte Pater, omnipotens aeterne Deus: 
per Christum Dominum nostrum. 

Quoniam in caelos hodie Virgo Deipara est assumpta, 
Ecclesiae tuae consummandae initium et imago, 
ac populo peregrinanti certae spei et solacii documentum; 
corruptionem enim sepulcri eam videre merito noluisti, 
quae Filium tuum, vitae omnis auctorem, 
ineffabiliter de se genuit incarnatum. 

Et ideo, choris angelicis sociati, 
te laudamus, in gaudio confitentes: 

Sanctus, Sanctus, Sanctus Dominus Deus Sabaoth. 

Pleni sunt caeli et terra gloria tua. 

Hosanna in excelsis. 

Benedictus qui venit in nomine Domini. 

Hosanna in excelsis. 

PREX EUCHARISTICA I 
SEU CANON ROMANUS 

35. Sacerdos, manibus extensis, dicit: 

Te igitur, clementissime Pater, 

per Iesum Christum, Filium tuum, Dominum nostrum, 
supplices rogamus ac petimus, 

iungit manus et dicit: 
uti accepta habeas 

signat semel super panem et calicem simul, dicens: 
et benedicas © haec dona, haec munera, 
haec sancta sacrificia illibata, 

extensis manibus prosequitur: 
in primis, quae tibi offerimus 
pro Ecclesia tua sancta catholica: 
quam pacificare, custodire, adunare 
et regere digneris toto orbe terrarum: 
una cum famulo tuo Papa nostro N. 
et Antistite nostro N. * 
et omnibus orthodoxis atque catholicae 
et apostolicae fidei cultoribus. 

36. Commemoratio pro vivis. 

Memento, Domine, famulorum famularumque tuarum 
N. et N. 

Iungit manus et orat aliquantulum pro quibus orare intendit. 

Deinde, manibus extensis, prosequitur: 

et omnium circumstantium, 

quorum tibi fides cognita est et nota devotio, 

* Hic fieri potest mentio de Episcopis Coadiutoribus vel Auxiliariis, ut in Insti¬ 
tutione generali Missalis Romani, n. 109, notatur. 


>5 (Coli. Miss.) 

pro quibus tibi offerimus: 

vel qui tibi offerunt hoc sacrificium laudis, 

pro se suisque omnibus: 

pro redemptione animarum suarum, 

pro spe salutis et incolumitatis suae: 

tiblque reddunt vota sua 

aeterno Deo, vivo et vero. 

37. Infra Actionem 

Communicantes, 

et memoriam venerantes, 

in primis gloriosae semper Virginis Mariae, 

Genetricis Dei et Domini nostri Iesu Christi: 

sed et beati Ioseph, eiusdem Virginis Sponsi, 

et beatorum Apostolorum ac Martyrum tuorum, 

Petri et Pauli, Andreae, 

(Iacobi, Ioannis, 

Thomae, Iacobi, Philippi, 

Bartholomaei, Matthaei, 

Simonis et Thaddaei: 

Lini, Cleti, Clementis, Xysti, 

Cornelii, Cypriani, 

Laurentii, Chrysogoni, 

Ioannis et Pauli, 

Cosmae et Damiani) 

et omnium Sanctorum tuorum; 

quorum meritis precibusque concedas, 

ut in omnibus protectionis tuae muniamur auxilio. 

(Per Christum Dominum nostrum. Arnen.) 

38. Manibus extensis, prosequitur: 

Hanc Igitur oblationem servitutis nostrae, 
sed et cunctae familiae tuae, 
quaesumus, Domine, ut placatus accipias: 

diesque nostros in tua pace disponas, 

atque ab aeterna damnatione nos eripi 

et in electorum tuorum iubeas grege numerari. 

lungit manus. 

(Per Christum Dominum nostrum. Amen.) 

39. Tenens manus expansas super oblata, dicit: 

Quam oblationem tu, Deus, in omnibus, quaesumus, 
benedictam, adscrlptam, ratam, 
rationabilem, acceptabilemque facere digneris: 
ut nobis Corpus et Sanguis fiat dilectissimi Filii tui, 
Domini nostri Iesu Christi. 

lungit manus. 

40. In formulis quae sequuntur, verba Domini proferantur distincte 
et aperte, prouti natura eorundem verborum requirit. 

Qui, pridie quam pateretur, 
accipit panem, 

eumque parum elevatum super altare tenens, 
prosequitur: 

accepit panem in sanctas ac venerabiles manus suas, 
elevat oculos, 

et elevatis oculis in caelum 

ad te Deum Patrem suum omnipotentem, 

tibi gratias agens benedixit, 

fregit, 

dedltque discipulis suis, dicens: 
parum se inclinat 

ACCIPITE ET MANDUCATE EX HOC OMNES: 

HOC EST ENIM CORPUS MEUM, 

QUOD PRO VOBIS TRADETUR. 

Hostiam consecratam ostendit populo, reponit super patenam, et genu- 
flexus adorat. 

41. Postea prosequitur: 

Simili modo, postquam cenatum est, 

accipit calicem, 

eumque parum elevatum super altare tenens, prosequitur: 

accipiens et hunc praeclarum calicem 

in sanctas ac venerabiles manus suas, 

item tibi gratias agens benedixit, 

dedltque discipulis suis, dicens: 

parum se inclinat 

ACCIPITE ET BIBITE EX EO OMNES: 

HIC EST ENIM CALIX SANGUINIS MEI 
NOVI ET AETERNI TESTAMENTI, 

QUI PRO VOBIS ET PRO MULTIS EFFUNDETUR 
IN REMISSIONEM PECCATORUM. 

HOC FACITE IN MEAM COMMEMORATIONEM. 

Calicem ostendit populo, deponit super corporale, et genuflexus adorat. 

42. Deinde dicit: 

Mysterium fidei. 

Et populus prosequitur, acclamans: 

Mortem tuam annuntiamus Domine, 

et tuam resurrectionem confitemur, donec venias. 


Aliae acclamationes post Consecrationem. 

43. Loco formulae acclamationis quae supra, n. 42, indicatur, adhiberi 
potest una ex sequentibus: 

Quotiescumque manducamus panem hunc 
et calicem bibimus, 

mortem tuam annuntiamus. Domine, donec venias. 

Vel: 

Salvator mundi, salva nos, 

qui per crucem et resurrectionem tuam liberasti nos. 

44. Postea, extensis manibus, sacerdos dicit: 

Unde et memores, Domine, 

nos servi tui, 

sed et plebs tua sancta, 

eiusdem Christi, Filii tui, Domini nostri, 

tam beatae passionis, 

necnon et ab Inferis resurrectionis, 

sed et in caelos gloriosae ascensionis: 

offerimus praeclarae maiestati tuae 

de tuis donis ac datis 

hostiam puram, 

hostiam sanctam, 

hostiam immaculatam, 

Panem sanctum vitae aeternae 
et Calicem salutis perpetuae. 

45. Supra quae propitio ac sereno vultu 
respicere digneris: 

et accepta habere, 

slcuti accepta habere dignatus es 

munera pueri tui iusti Abel, 

et sacrificium Patriarchae nostri Abrahae, 

et quod tibi obtulit 

summus sacerdos tuus Melchlsedech, 

sanctum sacrificium, immaculatam hostiam. 

46. Inclinatus, iunctis manibus, prosequitur: 

Supplices te rogamus, omnipotens Deus: 

iube haec perferri per manus sancti Angeli tui 

in sublime altare tuum, 

in conspectu divinae maiestatis tuae; 

ut, quotquot ex hac altaris participatione 

sacrosanctum Filii tui Corpus et Sanguinem 

sumpserimus, 

erigit se atque seipsum signat, dicens: 

omni benedictione caelesti et gratia repleamur. 

lungit manus. 

(Per Christum Dominum nostrum. Arnen.) 

47. Commemoratio pro defunctis. 

Manibus extensis, dicit: 

Memento etiam, Domine, 
famulorum famularumque tuarum N. et N., 
qui nos praecesserunt cum signo fidei, 
et dormiunt in somno pacis. 

lungit manus et orat aliquantulum pro iis defunctis, pro quibus orare 
intendit. 

Deinde, extensis manibus, prosequitur: 

Ipsis, Domine, et omnibus in Christo quiescentibus, 
locum refrigerii, lucis et pacis, 
ut indulgeas, deprecamur. 

lungit manus. 

(Per Christum Dominum nostrum. Arnen.) 

48. Manu dextera percutit sibi pectus, dicens: 

Nobis quoque peccatoribus famulis tuis, 

et extensis manibus prosequitur: 

de multitudine miserationum tuarum sperantibus, 
partem aliquam et societatem donare digneris 
cum tuis sanctis Apostolis et Martyribus: 
cum Ioanne, Stephano, 

Matthia, Barnaba, 

(Ignatio, Alexandro, 

Marcelllno, Petro, 

Felicitate, Perpetua, 

Agatha, Lucia, 

Agnete, Caecilia, Anastasia) 
et omnibus Sanctis tuis: 

intra quorum nos consortium, 
non aestimator meriti, sed veniae, 
quaesumus, largitor admitte. 

Iungit manus. 

Per Christum Dominum nostrum. 

49. Et prosequitur: 

Per quem haec omnia, Domine, 

semper bona creas, sanctificas, vivificas, benedicis, 

et praestas nobis. 

50. Accipit patenam cum hostia et calicem, et utrumque elevans, dicit: 
Per ipsum, et cum ipso, et in ipso, 

est tibi Deo Patri omnipotenti, 
in unitate Spiritus Sancti, 
omnis honor et gloria 
per omnia saecula saeculorum. 

Populus acclamat: 

Arnen. 


Deinde sequitur ritus communionis, p. 216. 

51. y. Dominus vobiscum. 

$. Et cum spiritu tuo. 

y. Sursum corda. 

Habemus ad Dominum. 

y. Gratias agamus Domino Deo nostro. 
r. Dignum et iustum est. 

Vere dignum et iustum est, aequum et salutare, 
nos tibi, sancte Pater, semper et ubique gratias agere 
per Filium dilectionis tuae Iesum Christum, 

Verbum tuum per quod cuncta fecisti: 

quem misisti nobis Salvatorem et Redemptorem, 

incarnatum de Spiritu Sancto et ex Virgine natum. 

Qui voluntatem tuam adimplens 
et populum tibi sanctum acquirens 
extendit manus cum pateretur, 

ut mortem solveret et resurrectionem manifestaret. 

Et ideo cum Angelis et omnibus Sanctis 
gloriam tuam praedicamus, una voce dicentes: 

Sanctus, Sanctus, Sanctus Dominus Deus Sabaoth. 
Pleni sunt caeli et terra gloria tua. 

Hosanna in excelsis. 

Benedictus qui venit in nomine Domini. 

Hosanna in excelsis. 

52. Sacerdos, manibus extensis, dicit: 

Vere Sanctus es, Domine, fons omnis sanctitatis. 

53. Iungit manus, easque expansas super oblata tenens, dicit: 
Haec ergo dona, quaesumus, 

Spiritus tui rore sanctifica, 
iungit manus 

et signat semel super panem et calicem simul, dicens: 

ut nobis Corpus et © Sanguis fiant 
Domini nostri Iesu Christi. 

Iungit manus. 

54. In formulis quae sequuntur, verba Domini proferantur distincte 
et aperte, prouti natura eorundem verborum requirit. 

Qui cum Passioni voluntarie traderetur, 

accipit panem, 

eumque parum elevatum super altare tenens, 
prosequitur: 

accepit panem et gratias agens fregit, 
dedltque discipulis suis, dicens: 
parum se inclinat 

ACCtPITE ET MANDUCATE EX HOC OMNES: 

HOC EST ENIM CORPUS MEUM, 

QUOD PRO VOBIS TRADETUR. 

Hostiam consecratam ostendit populo, reponit super patenam, et 
genuflexus adorat. 

55. Postea prosequitur: 

Simili modo, postquam cenatum est, 

accipit calicem, 

eumque parum elevatum super altare tenens, 
prosequitur: 

accipiens et calicem, 

Iterum gratias agens dedit discipulis suis, dicens: 

parum se inclinat 

ACCtPITE ET BIBITE EX EO OMNES: 

HIC EST ENIM CALIX SANGUINIS MEI 
NOVI ET ATERNI TESTAMENTI, 

QUI PRO VOBIS ET PRO MULTIS EFFUNDETUR 
IN REMISSIONEM PECCATORUM. 

HOC FACITE IN MEAM COMMEMORATIONEM. 

Calicem ostendit populo, deponit super corporale, et genuflexus adorat. 

56. Deinde dicit: 

Mysterium fidei. 

Et populus prosequitur, acclamans: 

Mortem tuam annuntiamus Domine, 

et tuam resurrectionem confitemur, donec venias. 


Aliae acclamationes post Consecrationem. 

57. Loco formulae acclamationis quae supra n. 56 indicatur, adhiberi 
potest una ex sequentibus: 

Quotiescumque manducamus panem hunc 
et calicem bibimus, 

mortem tuam annuntiamus, Domine, donec venias. 

Vel: 

Salvator mundi, salva nos, 

qui per crucem et resurrectionem tuam liberasti nos. 


58. Deinde sacerdos, extensis manibus, dicit: 

Memores Igitur mortis et resurrectionis eius, 
tibi, Domine, panem vitae 
et calicem salutis offerimus, 
gratias agentes quia nos dignos habuisti 
astare coram te et tibi ministrare. 

Et supplices deprecamur 

ut Corporis et Sanguinis Christi participes 

a Spiritu Sancto congregemur in unum. 

Recordare, Domine, Ecclesiae tuse toto orbe diffusae, 
ut eam in caritate perficias 

una cum Papa nostro N. et Episcopo nostro N. * 
et universo clero. 

Memento etiam fratrum nostrorum, 
qui in spe resurrectionis dormierunt, 
omniumque in tua miseratione defunctorum, 
et eos in lumen vultus tui admitte. 

* Hic fieri potest mentio de Episcopis Coadiutoribus vel Auxiliariis, ut in Insti¬ 
tutione generali Missalis Romani, n. 109, notatur. 

Omnium nostrum, quaesumus, miserere, 
ut cum beata Dei Genetrice Virgine Maria, 
beatis Apostolis et omnibus Sanctis, 
qui tibi a saeculo placuerunt, 
aeternae vitae mereamur esse consortes, 
et te laudemus et glorificemus 

iungit manus 

per Filium tuum Iesum Christum. 

59. Accipit patenam cum hostia et calicem, et utrumque elevans, dicit: 

Per ipsum, et cum ipso, et in ipso, 

est tibi Deo Patri omnipotenti, 

in unitate Spiritus Sancti, 

omnis honor et gloria 

per omnia saecula saeculorum. 

Populus acclamat: 

Arnen. 

Deinde sequitur ritus communionis, p. 216. 

60. Sacerdos, manibus extensis, dicit: 

Vere Sanctus es, Domine, 

et merito te laudat omnis a te condita creatura, 
quia per Filium tuum, 

Dominum nostrum lesum Christum, 

Spiritus Sancti operante virtute, 
vivificas et sanctificas universa, 
et populum tibi congregare non desinis, 
ut a solis ortu usque ad occasum 
oblatio munda offeratur nomini tuo. 

61. Iungit manus, easque expansas super oblata tenens, dicit: 

Supplices ergo te, Domine, deprecamur, 
ut haec munera, quae tibi sacranda detulimus, 
eodem Spiritu sanctificare digneris, 

iungit manus 

et signat semel super panem et calicem simul, dicens: 

ut Corpus et Sanguis fiant 

Filii tui Domini nostri Iesu Christi, 

iungit manus 

cuius mandato haec mysteria celebramus. 

62. In formulis quae sequuntur, verba Domini proferantur distincte et 
aperte, prouti natura eorundem verborum requirit: 

Ipse enim in qua nocte tradebatur 
accipit panem 

eumque parum elevatum super altare tenens, 
prosequitur: 

accepit panem 

et tibi gratias agens benedixit, 
fregit, dedltque discipulis suis, dicens: 

parum se inclinat 

ACCIPITE ET MANDUCATE EX HOC OMNES: 

HOC EST ENIM CORPUS MEUM, 

QUOD PRO VOBIS TRADETUR. 

Hostiam consecratam ostendit populo, deponit super patenam, et 
genuflexus adorat. 

63. Postea prosequitur: 

Simili modo, postquam cenatum est, 

accipit calicem, 

eumque parum elevatum super altare tenens, 
prosequitur: 

accipiens calicem, 

et tibi gratias agens benedixit, 

deditque discipulis suis, dicens: 

parum se inclinat 

ACCIPITE ET BIBITE EX EO OMNES: 

HIC EST ENIM CALIX SANGUINIS MEI 
NOVI ET ATERNI TESTAMENTI, 

QUI PRO VOBIS ET PRO MULTIS EFFUNDETUR 
IN REMISSIONEM PECCATORUM. 

HOC FACITE IN MEAM COMMEMORATIONEM. 

Calicem ostendit populo, deponit super corporale, et genuflexus adorat. 

64. Deinde dicit: 

Mysterium fidei. 

Et populus prosequitur, acclamans: 

Mortem tuam annuntiamus Domine, 

et tuam resurrectionem confitemur, donec venias. 


Aliae acclamationes post Consecrationem. 

65. Loco formulae acclamationis quae supra, n. 64, indicatur, adhiberi 
potest una ex sequentibus: 

Quotiescumque manducamus panem hunc 
et calicem bibimus, 

mortem tuam annuntiamus, Domine, donec venias. 





208 


ORDO MISSAE 


Vel: 

Salvator mundi, salva nos, 

qui per crucem et resurrectionem tuam liberasti nos. 


66. Deinde sacerdos, extensis manibus, dicit: 

Memores Igitur, Domine, 

eiusdem Filii tui salutiferae passionis 

necnon mirabilis resurrectionis 

et ascensionis in caelum, 

sed et praestolantes alterum eius adventum, 

offerimus tibi, gratias referentes, 

hoc sacrificium vivum et sanctum. 

Respice, quaesumus, in oblationem Ecclesiae tuae 

et, agnoscens Hostiam, 

cuius voluisti immolatione placari, 

concede, ut qui Corpore et Sanguine Filii tui reficimur, 

Spiritu eius Sancto repleti, 

unum corpus et unus spiritus inveniamur in Christo. 

Ipse nos tibi perficiat munus aeternum, 

ut cum electis tuis hereditatem consequi valeamus, 

in primis cum beatissima Virgine, Dei Genetrice Maria, 

cum beatis Apostolis tuis et gloriosis Martyribus 

(cum Sancto N.: Sancto diei vel patrono) 

et omnibus Sanctis, 

quorum intercessione 

perpetuo apud te confidimus adiuvari. 

Haec Hostia nostrae reconciliationis proficiat, 

quaesumus, Domine, 

ad totius mundi pacem atque salutem. 

Ecclesiam tuam, peregrinantem in terra, 
in fide et caritate firmare digneris 

cum famulo tuo Papa nostro N. et Episcopo nostro N. *, 


* Hic fieri potest mentio de Episcopis Coadiutoribus vel Auxiliariis, ut in Insti¬ 
tutione generali Missalis Romani, n. 109, notatur. 

cum episcopali ordine et universo clero 
et omni populo acquisitionis tuae. 

Votis huius familiae, quam tibi astare voluisti, 
adesto propitius. 

Omnes filios tuos ubique dispersos 
tibi, clemens Pater, miseratus coniunge. 

Fratres nostros defunctos 

et omnes qui, tibi placentes, ex hoc saeculo transierunt, 
in regnum tuum benignus admitte, 
ubi fore speramus, 

ut simul gloria tua perenniter satiemur, 
iungit manus 

per Christum Dominum nostrum, 
per quem mundo bona cuncta largiris. 

67. Accipit patenam cum hostia et calicem, et utrumque elevans, dicit: 

Per ipsum, et cum ipso, et in ipso, 
est tibi Deo Patri omnipotenti, 
in unitate Spiritus Sancti, 
omnis honor et gloria 
per omnia saecula saeculorum. 

Populus acclamat: 

Arnen. 

Deinde sequitur ritus communionis, p. 216. 

68. y. Dominus voblscum. 

R. Et cum spiritu tuo. 

y. Sursum corda. 

Habemus ad Dominum. 

y. Gratias agamus Domino Deo nostro. 

$. Dignum et iustum est. 

Vere dignum est tibi gratias agere, 

vere iustum est te glorificare, Pater sancte, 

quia unus es Deus vivus et verus, 

qui es ante saecula et permanes in aeternum, 

inaccessibilem lucem inhabitans; 

sed et qui unus bonus atque fons vitae cuncta fecisti, 
ut creaturas tuas benedictionibus adimpleres 
multasque laetificares tui luminis claritate. 

Et Ideo coram te innumerae astant turbae angelorum, 
qui die ac nocte serviunt tibi 
et, vultus tui gloriam contemplantes, 
te incessanter glorificant. 

Cum quibus et nos et, per nostram vocem, 

omnis quae sub caelo est creatura 

nomen tuum in exsultatione confitemur, canentes: 

Sanctus, Sanctus, Sanctus Dominus Deus Sabaoth. 
Pleni sunt caeli et terra gloria tua. 

Hosanna in excelsis. 

Benedictus qui venit in nomine Domini. 

Hosanna in excelsis. 

69. Sacerdos, manibus extensis, dicit: 

Confitemur tibi, Pater sancte, 
quia magnus es et omnia opera tua 
in sapientia et caritate fecisti. 

Hominem ad tuam imaginem condidisti, 
eique commisisti mundi curam universi, 
ut, tibi soli Creatori serviens, 
creaturis omnibus imperaret. 

Et cum amicitiam tuam, non oboediens, amisisset, 
non eum dereliquisti in mortis imperio. 

Omnibus enim misericorditer subvenisti, 
ut te quaerentes invenirent. 

Sed et foedera pluries hominibus obtulisti 
eosque per prophetas erudisti in exspectatione salutis. 
Et sic, Pater sancte, mundum dilexisti, 
ut, completa plenitudine temporum, 

Unigenitum tuum nobis mitteres Salvatorem. 

Qui, incarnatus de Spiritu Sancto 

et natus ex Maria Virgine, 

in nostra condicionis forma est conversatus 

per omnia absque peccato; 

salutem evangelizavit pauperibus, 

redemptionem captivis, 

maestis corde laetitiam. 

Ut tuam vero dispensationem impleret, 
in mortem tradidit semetipsum 
ac, resurgens a mortuis, 
mortem destruxit vitamque renovavit. 

Et, ut non amplius nobismetipsis viveremus, 

sed sibi qui pro nobis mortuus est atque surrexit, 

a te, Pater, misit Spiritum Sanctum 

primitias credentibus, 

qui, opus suum in mundo perficiens, 

omnem sanctificationem compleret. 


« (Coli. Miss.) 

70. lungit manus, easque expansas super oblata tenens, dicit: 

Quaesumus igitur, Domine, 

ut idem Spiritus Sanctus 

haec munera sanctificare dignetur, 

iungit manus 

et signat semel super panem et calicem simul, dicens: 
ut Corpus et Sanguis fiant 
Domini nostri Iesu Christi 

iungit manus 

ad hoc magnum mysterium celebrandum, 
quod ipse nobis reliquit in foedus aeternum. 


71. In formulis quae sequuntur, verba Domini proferantur distincte et 
aperte, prouti natura eorundem verborum requirit. 

Ipse enim, cum hora venisset 
ut glorificaretur a te, Pater sancte, 
ac dilexisset suos qui erant in mundo, 
in finem dilexit eos: 
et cenantibus illis 

accipit panem, 

eumque parum elevatum super altare tenens, 
prosequitur: 

accepit panem, benedixit ac fregit, 
deditque discipulis suis, dicens: 

parum se inclinat 

ACCIPITE ET MANDUCATE EX HOC OMNES: 

HOC EST ENIM CORPUS MEUM, 

QUOD PRO VOBIS TRADETUR. 

Hostiam consecratam ostendit populo, deponit super patenam, et ge- 
nuflexus adorat. 


72. Postea prosequitur: 

Simili modo 

accipit calicem, 

eumque parum elevatum super altare tenens, 
prosequitur: 

accipiens calicem, ex genimine vitis repletum, 
gratias egit, deditque discipulis suis, dicens: 

parum se inclinat 

ACCIPITE ET BIBITE EX EO OMNES: 

HIC EST ENIM CALIX SANGUINIS MEI 
NOVI ET ATERNI TESTAMENTI, 

QUI PRO VOBIS ET PRO MULTIS EFFUNDETUR 
IN REMISSIONEM PECCATORUM. 

HOC FACITE IN MEAM COMMEMORATIONEM. 

Calicem ostendit populo, deponit super corporale, et genuflexus adorat. 

73. Deinde dicit: 

Mysterium fidei. 

Et populus prosequitur, acclamans: 

Mortem tuam annuntiamus Domine, 

et tuam resurrectionem confitemur, donec venias. 


Alias acclamationes post Consecrationem. 

74. Loco formulae acclamationis quae supra, n. 73, indicatur, adhiberi 
potest una ex sequentibus: 

Quotiescumque manducamus panem hunc 
et calicem bibimus, 

mortem tuam annuntiamus, Domine, donec venias. 

Vel: 

Salvator mundi, salva nos, 

qui per crucem et resurrectionem tuam liberasti nos. 


75. Deinde sacerdos, extensis manibus, dicit: 

Unde et nos, Domine, redemptionis nostrae memoriale 
nunc celebrantes, 
mortem Christi 

eiusque descensum ad inferos recolimus, 
eius resurrectionem 

et ascensionem ad tuam dexteram profitemur, 

et, exspectantes ipsius adventum in gloria, 
offerimus tibi eius Corpus et Sanguinem, 
sacrificium tibi acceptabile et toti mundo salutare. 

Respice, Domine, in Hostiam, 

quam Ecclesiae tuae ipse parasti, 

et concede benignus omnibus 

qui ex hoc uno pane participabunt et calice, 

ut, in unum corpus a Sancto Spiritu congregati, 

in Christo hostia viva perficiantur, 

ad laudem gloriae tuae. 

Nunc ergo, Domine, omnium recordare, 
pro quibus tibi hanc.oblationem offerimus: 
in primis famuli tui, Papae nostri N., 

Episcopi nostri N. *, et Episcoporum ordinis universi, 
sed et totius cleri, et offerentium, 
et circumstantium, 
et cuncti populi tui, 

et omnium, qui te quaerunt corde sincero. 

Memento etiam illorum, 
qui obierunt in pace Christi tui, 
et omnium defunctorum, 
quorum fidem tu solus cognovisti. 

Nobis omnibus filiis tuis, clemens Pater, concede, 

ut caelestem hereditatem consequi valeamus 

cum beata Virgine, Dei Genetrice, Maria, 

cum Apostolis et Sanctis tuis 

in regno tuo, ubi cum universa creatura, 

a corruptione peccati et mortis liberata, 

te glorificemus per Christum Dominum nostrum, 

iungit manus, 

per quem mundo bona cuncta largiris. 

* Hic fieri potest mentio de Episcopis Coadiutoribus vel Auxiliariis, ut in Insti¬ 
tutione generali Missalis Romani, n. 109, notatur. 

76. Accipit patenam cum hostia et calicem, et utrumque elevans, dicit: 

Per ipsum, et cum ipso, et in ipso, 
est tibi Deo Patri omnipotenti, 
in unitate Spiritus Sancti, 
omnis honor et gloria 
per omnia saecula saeculorum. 

Populus acclamat: 

Arnen. 




RITUS COMMUNIONIS 


77. Calice et patena depositis, sacerdos, iunctis manibus, dicit: 

Praeceptis salutaribus moniti, 
et divina institutione formati, 
audemus dicere: 

Extendit manus et, una cum populo, pergit: 

Pater noster, qui es in caelis: 

sanctificetur nomen tuum; 

adveniat regnum tuum; 

fiat voluntas tua, sicut in caelo, et in terra. 

Panem nostrum cotidianum da nobis hodie; 

et dimitte nobis debita nostra, 

sicut et nos dimittimus debitoribus nostris; 

et ne nos inducas in tentationem; 

sed libera nos a malo. 

78. Manibus extensis, sacerdos solus prosequitur, dicens: 

Libera nos, qucesumus, Domine, ab omnibus malis, 

da propitius pacem in diebus nostris, 

ut, ope misericordiae tuae adiuti, 

et a peccato simus semper liberi 

et ab omni perturbatione securi: 

exspectantes beatam spem 

et adventum Salvatoris nostri lesu Christi. 

lungit manus. 

Populus orationem concludit, acclamans: 

Quia tuum est regnum, 
et potestas, 
et gloria in secula. 

79. Deinde sacerdos, manibus extensis, clara voce dicit: 

Domine Iesu Christe, qui dixisti Apostolis tuis: 

Pacem relinquo vobis, pacem meam do vobis: 
ne respicias peccata nostra, 

sed fidem Ecclesiae tuae; 

eamque secundum voluntatem tuam 

pacificare et coadunare digneris. 

lungit manus. 

Qui vivis et regnas in saecula saeculorum. 

Populus respondet: 

Arnen. 

80. Sacerdos, ad populum conversus, extendens et iungens manus, 
subdit: 

Pax Domini sit semper voblscum. 

Populus respondet: 

Et cum spiritu tuo. 

81. Deinde, pro opportunitate, diaconus, vel sacerdos, subiungit: 
Offerte vobis pacem. 

Et omnes, iuxta locorum consuetudines, pacem et caritatem sibi invi¬ 
cem significant; sacerdos pacem dat diacono vel ministro. 

82. Deinde accipit hostiam eamque super patenam frangit, et particu¬ 
lam immittit in calicem, dicens secreto: 

Haec commixtio Corporis et Sanguinis 

Domini nostri Iesu Christi 

fiat accipientibus nobis in vitam aeternam. 

83. Interim cantatur vel dicitur: 

Agnus Dei, qui tollis peccata mundi: miserere nobis. 
Agnus Dei, qui tollis peccata mundi: miserere nobis. 
Agnus Dei, qui tollis peccata mundi: dona nobis pacem. 

Quod etiam pluries repeti potest, si fractio panis protrahitur. Ultima 
tamen vice dicitur: dona nobis pacem. 

84. Sacerdos deinde, manibus iunctis, dicit secreto: 

Domine Iesu Christe, Fili Dei vivi, 
qui ex voluntate Patris, 
cooperante Spiritu Sancto, 
per mortem tuam mundum vivificasti: 
libera me 

per hoc sacrosanctum Corpus et Sanguinem tuum 
ab omnibus iniquitatibus meis et universis malis: 
et fac me tuis semper inhaerere mandatis, 
et a te numquam separari permittas. 

Vel: 

Perceptio Corporis et Sanguinis tui, Domine Iesu Christe, 
non mihi proveniat in iudicium et condemnationem: 
sed pro tua pietate prosit mihi 
ad tu tamen tum mentis et corporis, 
et ad medelam percipiendam. 

85. Sacerdos genuflectit, accipit hostiam, eamque aliquantulum eleva¬ 
tam super patenam tenens, ad populum versus, clara voce dicit: 

Ecce Agnus Dei, ecce qui tollit peccata mundi. 

Beati qui ad cenam Agni vocati sunt. 

Et una cum populo semel subdit: 

Domine, non sum dignus 
ut intres sub tectum meum: 
sed tantum dic verbo, 
et sanabitur anima mea. 

86. Et sacerdos, ad altare versus, secreto dicit: 

Corpus Christi custodiat me in vitam aeternam. 

Et reverenter sumit Corpus Christi. 

Deinde accipit calicem et secreto dicit: 

Sanguis Christi custodiat me in vitam aeternam. 

Et reverenter sumit Sanguinem Christi. 




ORDO MISS/E CUM POPULO 


219 


87. Postea accipit patenam vel pyxidem, accedit ad communicandos, 
et hostiam parum elevatam unicuique eorum ostendit, dicens: 

Corpus Christi. 

Communicandus respondet: 

Amen. 

Et communicatur. 

Eo modo agit et diaconus, si sacram Communionem distribuit. 

88. Si adsint sub utraque specie communicandi, servetur ritus suo loco 
descriptus. 

89. Dum sacerdos sumit Corpus Christi, incipit cantus ad Commu¬ 
nionem. 

90. Distributione Communionis expleta, sacerdos vel diaconus vel aco¬ 
lythus purificat patenam super calicem et ipsum calicem. 

Dum purificationem peragit, sacerdos dicit secreto: 

Quod ore sumpsimus, Domine, 

pura mente capiamus, 

et de munere temporali 

fiat nobis remedium sempiternum. 

91. Tunc sacerdos ad sedem redire potest. Pro opportunitate sacrum 
silentium, per aliquod temporis spatium, servari, vel psalmus aut can¬ 
ticum laudis proferri potest. 

92. Deinde, stans ad sedem vel ad altare, sacerdos dicit: 

Oremus. 

Et omnes una cum sacerdote per aliquod temporis spatium in silentio 
orant, nisi silentium iam praecesserit. Deinde sacerdos, manibus exten¬ 
sis, dicit orationem post Communionem. Populus in fine acclamat: 

Amen. 

Ritus conclusionis 

93. Sequuntur, si habendae sint, breves annuntiationes ad populum. 

94. Deinde fit dimissio. Sacerdos, versus ad populum, extendens manus, 
dicit: 

Dominus voblscum. 

Populus respondet: 

Et cum spiritu tuo. 

Sacerdos benedicit populum, dicens: 

Benedicat vos omnipotens Deus, 

Pater, et Filius, ^ et Spiritus Sanctus. 

Populus respondet: 

Arnen. 

Quibusdam diebus vel occasionibus, huic formulae benedictionis prae¬ 
mittitur, iuxta rubricas, alia formula benedictionis sollemnior, vel 
oratio super populum. 

95. Deinde diaconus, vel ipse sacerdos, manibus iunctis, ad populum 
versus dicit: 

Ite, missa est. 

Populus respondet: 

Deo gratias. 

96. Deinde sacerdos altare osculo de more veneratur, ut initio. Facta 
denique debita reverentia cum ministris, recedit. 

97. Si qua actio liturgica immediate sequatur, ritus dimissionis omit¬ 
tuntur. 

BENEDICTIONES SOLLEMNES 


Benedictiones sequentes adhiberi possunt in fine celebrationis Missse. 

Diaconus vel ipse sacerdos invitat populum ad accipiendam benedictio¬ 
nem dicens: Inclinate vos ad benedictionem, vel alia apta verba. 

Deinde sacerdos, manibus super populum extensis, dicit formulam be¬ 
nedictionis, omnibus respondentibus: Arnen. 


TEMPORE ADVENTUS 

Adveniat super vos gratia Patris, 

cuius Verbum in alvum beatae Virginis descendit, 

ut humani generis fieret Salvator. 

r. Arnen. 

Non recedat a cordibus vestris pax Christi, 
cuius adventum beata Virgo, filia Sion, 
laeta exspectavit. 

5. Arnen. 

Spiritus Sancti gratia illuminet pectora vestra, 
ut in oratione vigiles et in laudibus exsultantes 
exspectetis alterum Christi adventum. 

Arnen. 

Benedicat vos omnipotens Deus, 

Pater, et Filius, ^ et Spiritus Sanctus. 

i$. Amen. 


TEMPORE NATIVITATIS 

Deus, qui praeteritorum temporum caliginem 

in partu Virginis serenavit, 

solis iustitiae radiis mentes vestras illuminet. 

r. Amen. 

Et qui Filium suum in mundum misit redemptorem, 
tribuat vobis ad eius imaginem intus reformari. 
r. Arnen. 

Ut cum sancta Maria, Sapientiae matre, 
tanta beneficia grato animo conferentes, 
ad Christi et beatae Virginis exemplar 
perpetuo componatis vitam et mores. 

R. Arnen. 

Benedicat vos omnipotens Deus, 

Pater, et Filius, ^ et Spiritus Sanctus. 

R. Amen. 


TEMPORE QUADRAGESIMA 

Deus, qui per Filii sui immolationem, 
cui perdolens Mater amanter consensit, 
humanum genus redimere statuit, 
participes vos faciat tanti salutis mysterii. 

R. Amen. 

Et qui beatam Virginem 

fidei et doloris gradibus ascendere voluit 

donec iuxta crucem fastigium attingeret caritatis 

vos quoque, in fide progredientes, 

ad summa provehat amoris. 

R. Amen. 

Ut Christi patientis referentes imaginem, 
tempore vitae expleto, 
eius gloriae fiatis consortes. 
r. Amen. 

Benedicat vos omnipotens Deus, 

Pater, et Filius, © et Spiritus Sanctus. 

R. Amen. 

TEMPORE PASCHALI 


Deus Pater, 

qui Filii sui resurrectione 

beatam Virginem et orientem Ecclesiam laetificavit, 
omni gaudio spiritali vos repleat. 

Et. Arnen. 

Iesus Christus, 

qui, ex intemerata Virgine natus, 
ex intacto sepulcro resurrexit, 

Integram in vobis servet fidem Baptismi. 

Et. Arnen. 

Spiritus Sanctus, 

cuius illapsum beata Virgo cum Apostolis 

fidenter praestolavit, 

corda vestra inhabitando purificet. 

Et. Arnen. 

Benedicat vos omnipotens Deus, 

Pater, et Filius, © et Spiritus Sanctus. 

Et. Arnen. 

TEMPORE « PER ANNUM » 

I 

Misericors Pater, 

per illam caritatem 

quam habuit erga Filii sui Matrem, 

vobis conferat corporis et animi sanitatem. 

Et. Arnen. 

Iesus Christus, 

fructus benedictus almae Virginis, 
concedat vobis ornamenta virtutum, 
quibus vos gratiores sibi reddat. 

Et. Arnen. 

Spiritus Sanctus, 

qui in beatam Virginem supervenit, 
donet vobis pacis dulcedinem, 

quae vos concorditer foveat in gremio matris Ecclesiae. 
5. Amen. 

Benedicat vos omnipotens Deus, 

Pater, et Filius, ^ et Spiritus Sanctus. 

i$. Amen. 


TEMPORE « PER ANNUM » 

II 

Deus, qui per beatae Mariae Virginis partum 
genus humanum sua voluit benignitate redimere, 
sua vos dignetur benedictione ditare. 

EL Amen. 

Eiusque semper et ubique patrocinia sentiatis, 
per quam Auctorem vitae suscipere meruistis. 

1 1 . Amen. 

Et qui ad eius celebrandam memoriam 
hodierna die devotis mentibus convenistis, 
spiritalium gaudiorum caelestiumque praemiorum 
voblscum munera reportetis. 

3 . Amen. 

Benedicat vos omnipotens Deus, 

Pater, et Filius, et Spiritus Sanctus. 

EL Amen. 

TEMPORE « PER ANNUM » 

m 

Benedicat vos misericors Pater, 

beatae Mariae semper virginis intercessione, 

per quam voluit lapsum primae mulieris reparare. 

Arnen. 

Dominus Iesus qui in gremio beatae Virginis 

noster factus est frater atque salvator 

mentes vestras emundet ab omni contagione peccati. 

R. Amen. 

Spiritus Sanctus augeat in vobis 
verae fidei gratiam et donum supernae spei, 
ut, vias Evangelii percurrentes, 
ad caelorum patriam pervenire mereatis. 

$. Amen. 

Benedicat vos omnipotens Deus, 

Pater, et Filius, ^ et Spiritus Sanctus. 

ijl Amen. 


17 (Coli. Miss.) 

